РЕПУБЛИКА СРБИЈА

НАРОДНА СКУПШТИНА

13. ВАНРЕДНО ЗАСЕДАЊE

14. јул 2015. године

(Други дан рада)

(Седница је почела у 14.05 часова. Председава Маја Гојковић, председник Народне скупштине.)

\*

\* \*

ПРЕДСЕДАВАЈУЋИ: Поштоване даме и господо народни посланици, настављамо рад седнице Тринаестог ванредног заседања Народне Скупштине Републике Србије у 2015. години.

На основу службене евиденције о присутности народних посланика, констатујем да седници присуствује 95 народних посланика.

Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

Констатујем да је применом електронског система за гласање утврђено да је у сали присутно 117 народних посланика, односно да су присутна најмање 84 народна посланика и да постоје услови за рад Народне скупштине.

Да ли неко од председника, односно овлашћених представникa посланичких група жели да затражи обавештење или објашњење у складу са чланом 287. Пословника? (Да.)

Марко Ђуришић, изволите.

МАРКО ЂУРИШИЋ: Хвала, поштована председнице. Ја бих искористио прилику да поставим питање председнику Владе – да ли ће да спречи штетан посао за који се Министарство рударства и енергетике намерило да га спроведе?

Наиме, осмог јула, пре мање од недељу дана, Министарство рударства и енергетике покренуло је преговарачки поступак без објављивања позива за набавку горива за резерве, посао за који је само буџетом за 2015. годину предвиђено 6,8 милијарди динара.

Послат је позив на седам адреса, а услови на основу којих треба да се јаве су следећи: да се гориво, 12.000 тона бензина и 28.000 тона дизела месечно, набавља опционо и складишти у Немачкој.

За тај посао је, кажем, само за ову годину предвиђено 6,7 милијарди динара, а за три године, колико је предвиђено овим тендером да се уговори, ако се то пројектује на три године, ради се о суми од преко 150 милиона евра.

Министарство је упутило позив у седам компанија. Пет су велике светске компаније: Shell, Total, Exxon Мobil, British Petroleum Europe и ОМV. И то негде има логике, али су упућени позиви и за две компаније – једна се зове Euronova Energies, друга се зове Coal Energy са Кипра. Euro-nova Energies је регистрована прошле године у Женеви, као ћерка фирме Euronova Energies d.о.о. из Новог Сада, која постоји три године и која је, по последњим подацима на АПР за 2013. годину имала пословни приход од нешто мање од 12 милиона динара и добитак од мање од два милиона динара и четири запослена.

Сада се тој фирми упућује позив за набавку горива у вредности од преко 150 милиона евра. Позив за јавну набавку без објављивања са директним преговарањем је упућен противно Закону о јавним набавкама и мишљењу Министарства о хитности, начин на који се тумачи закон, када може и у којим условима да се користи хитан поступак и јавна набавка без објављивања са директним преговарањем.

На начин на који је овај посао предвиђен уговором елиминисане су све домаће фирме. Предвиђено је складиштење горива у Немачкој. На то гориво ће се плаћати и такса на складиштење, а потпуно је нереално очекивати да ће се велике светске фирме јавити у овом кратком року од пет дана на овакав посао, тако да је сасвим јасно да је овај посао намењен једној одређеној фирми.

Позивам премијера да уради нешто како би спречио овај еклатантан пример корупције и злоупотребе.

Ми постављамо питање – зашто је коришћен преговарачки поступак без објављивања када за то нема законских услова? Зашто су дискриминисане све домаће компаније? Зашто у тренутку када је цена нафте на светском тржишту, данас је нешто мало више од 52 долара, значи скоро на неком рекордном минимуму, зашто се не купују деривати који се прерађују у Србији и складиште овде у Србији? Зашто је послат позив и на адресе ове две фантомске фирме које послују нешто више од годину дана и немају никакав промет и не знам на који начин могу да се квалификују за овакав посао?

ПРЕДСЕДНИК: Време. Захвaљујем. Александар Чотрић.

АЛЕКСАНДАР ЧОТРИЋ: Моје питање је упућено министру спољних послова Републике Србије.

Пошто наша земља у одређеном броју држава већ дуже време нема амбасадоре а у некима од њих се налазе дипломате којима је мандат истекао, сматрам, и вероватно ћемо се сложити сви у овом дому, да је неприхватљиво да у неким земљама више од две године Србија нема своје представнике у рангу амбасадора.

То, заправо, шаље лошу поруку овим земљама и осталима, рецимо, ако је та земља чланица ЕУ, да смо незаинтересовани за интензивне дипломатске односе, то отежава рад наших дипломатско-конзуларних представништава, ствара и утисак да немамо одговарајућа кадровска решења, односно да је немогуће постићи договор унутар Владе или на релацији Влада – председник Републике о овим именовањима, која су заиста неопходна.

Од укупно 69 наших амбасада у свету, Србија у овом тренутку нема амбасадоре у 17% амбасада, односно у чак 12 држава. То су Немачка, Хрватска, Аргентина, Грчка (од земаља ЕУ), затим немамо у рангу амбасадора представнике ни у Либану, Саудијској Арабији, Уједињеним Арапским Емиратима, Сирији, Ирану, Гани, Индонезији и Катару. Рецимо, откада је јула 2013. године опозван тадашњи амбасадор Србије у Берлину Иво Висковић, ми у овој земљи немамо амбасадора. У Загребу немамо амбасадора од октобра 2013. године, када је са те функције опозван Станимир Вукићевић, који се отада налази у Сарајеву.

У овим земљама нас представљају отправници послова. Међутим, они имају ограничење у свом раду, с обзиром на то да отправнике послова не могу да приме председници држава или министри спољних послова. У шест држава амбасадорима Србије је истекао мандат, они нису замењени новим, а то су Норвешка, Кипар, Албанија, Куба, Либија и Пољска.

Дакле, моје питање упућено министру спољних послова је – када ће у овим земљама бити именовани нови амбасадори? Везано за то питање и – колико амбасадора и конзула је испунило услов да иду у старосну пензију и када ће они бити замењени новим амбасадорима?

Такође питање упућено министру спољних послова је – колико Србија у овом тренутку има економских саветника у нашим дипломатско-конзуларним представништвима широм света?

Године 2010. када су они отишли на службу било их је 28. Неки су у међувремену враћени у земљу, али мене посебно интересује какви су ефекти њиховог службовања – да нису случајно били већи трошкови за њихове плате, за становање, за превоз, за школовање деце и за остале трошкове од ефеката које су они постигли привлачењем инвестиција из земаља у којима се налазе у нашу земљу?

Знамо добро да је то била иницијатива тадашњег министра економије Млађана Динкића, да се именују тзв. економски саветници при нашим амбасадама и конзулатима. Нажалост, сада, пет година касније, када се сумира њихов учинак, долазимо да закључка да су резултати њиховог рада минорни, да неки, практично, нису довели ниједног инвеститора у Србију. Видео сам неке извештаје које су слали, па су наводили неки од ових наших представника да су се бавили посетама, сајмовима вина или да је једна од главних њихових активности била праћење дневне штампе.

Занимљиво је и да многе ове тзв. економске дипломате нису били економисти по струци већ правници, филозофи, филолози, психолози. Међутим, оно што забрињава јесте да је само за њихове плате годишње издвајано 1. 800.000 на годишњем нивоу, да су се њихове плате кретале у распону од 2.600 до чак 4.600 евра, да је годишње око 300.000 евра из нашег буџета издвајано за трошкове њиховог становања и да су они били одређени да нас представљају у Москви, Берлину, Минхену, Штутгарту, Риму, Милану, али да неки нису постигли готово никакве ефекте. Да поменем да готово нема инвестиција из Македоније, где су нас представљали у Скопљу, или у Кијеву или у Подгорици итд.

ПРЕДСЕДНИК: Време, прекорачили сте време.

АЛЕКСАНДАР ЧОТРИЋ: Хвала.

ПРЕДСЕДНИК: Да ли још неко жели да постави питање? (Да.)

Реч има Дубравка Филиповски. Изволите.

ДУБРАВКА ФИЛИПОВСКИ: Захваљујем, председнице. Србија не одустаје од регионалне сарадње и помирења, али Србија не одустаје ни од тражења информација од Сарајева, односно Босне и Херцеговине за ток истраге о нападу на премијера Србије, Александра Вучића, 11. јула у Поточарима.

Моје питање је упућено свим надлежним институцијама у држави Србији – у којој мери се прати ток истраге? Које се информације добијају и које су информације добијене досада, с обзиром на то да је прошло 72 сата од напада на премијера и делегацију Србије у Поточарима 11. јула? Имамо информације да је ухапшена само једна особа. Још увек не знамо који су били мотиви напада, колико је особа учествовало у томе, зашто је скраћен пролаз за пролазак премијера и делегације, зашто ограда није поправљена. Дакле, тражимо из парламента информације од наших надлежних институција о току истраге.

Од одговорности Босне и Херцеговине и Сарајева не смемо да одустанемо док не добијемо комплетне информације, јер сматрам да је било доста извињења, осуда, изговора и пребацивања једних на друге.

Министарство унутрашњих послова Републике Српске је поднело пријаву против Н.Н. лица и почело да спроводи, рекла бих, једну засебну истрагу. Хвала им на томе, али они нису одговорни за напад који се десио јер нису имали надлежности. За то је одговорна Босна и Херцеговина и у циљу спровођења истраге и добијања информација што пре треба инсистирати и на укључивању међународне заједнице, уколико је то потребно, само да се што пре дође до пуне истине и до пуних информација. Захваљујем.

ПРЕДСЕДНИК: Захваљујем. Реч има народни посланик Борислав Стефановић. Изволите.

БОРИСЛАВ СТЕФАНОВИЋ: Хвала, госпођо председнице. Прво питање за премијера Вучића. Господин Вучић је у изјави листу „Данас“ у мају 2013. године рекао следеће – закон о пореклу имовине биће усвојен до 15. јуна 2013. године. То је било пре две године и још увек није усвојен закон о пореклу имовине. Моје је питање – када ће Влада усвојити Предлог закона о пореклу имовине и када ће се доставити Скупштини Србије и да ли ће у том закону бити обухваћена сва лица повезана са људима на које би се овај закон односио, а не само брачни другови и деца?

Следеће питање за Зорану Михајловић, да нам каже тачно када ће бити завршен Коридор 11, зато што овај коридор очекује и ишчекује цела западна Србија. Имају велике наде да ће завршетком Коридора 11 бити побољшана привредна ситуација и запосленост у том делу Србије и, пошто месецима слушамо о великом напретку и помацима по питању изградње овог ауто-пута, желели бисмо да, са прецизним роковима и подацима, од госпође Михајловић чујемо – када тачно и у ком обиму ће бити завршен или који део Коридора 11?

Следеће питање за министра Вујовића и министра Сертића. Пошто је нова влада укинула ослобађање привредника од плаћања пореза уколико добит користи за инвестиције, да ли се размишља о ревизији ове одлуке и омогућавању да они који уложе у инвестиције, у инвестиционе послове, добију одређено ослобађање од пореза? Ако знамо да се страним инвеститорима омогућава износ до 10.000 евра по радном месту, зашто се исто не омогући и нашим привредницима?

Питање за министарку Удовички – шта ће и на који начин учинити и убудуће и око конкретног случаја града Ниша, који је вишеструко повећао цену грејања у граду Нишу, што је довело до протеста грађана Ниша испред нишке топлане, и да видимо на који начин ће се ова пракса убудуће у Србији онемогућити, да свака локална самоуправа у којој напредњаци владају може у небо да диже цене за све могуће комуналне услуге, што је и довело до ситуације да ће, као данас у Нишу, грађани пре да се искључе са система грејања него да тако нешто издрже, пошто сада приватни извршитељи раде прековремено. И то је једина грана у Србији која ради прековремено, и плени имовину грађана Србије, и грађани Ниша су с правом забринути да ће се то и њима десити.

Питање за министра Вулина – како, којим конкретним мерама мислите да повећате запосленост грађана Србије, јер незапосленост данас у Србији сад већ добија катастрофичке размере, без обзира на ваше фингиране статистичке податке, и како ћете у наредном периоду, којим конкретно мерама и у ком року учинити нешто да се грађани Србије запосле а да то не буде преко чланске карте владајуће странке и не у ЈКП или ЈП које контролишете?

Следеће питање је за министра Сертића, министра Вујовића и министра Вулина – како мислите да решите ситуацију са преко 50.000 запослених који не примају плату а раде данас у Србији и како мислите и којим средствима и на који начин да решите проблем кашњења у исплати зарада у приватном сектору за преко 600.000 запослених, пошто им ендемски сваког месеца касни плата? Дакле, како ћете да решите неликвидност и опште неплаћање које постоји данас у Србији?

Питање за министра унутрашњих послова је – шта се ради конкретно, које су мере и када ће бити резултати за решавање многобројних убистава која се дешавају, нарочито у Београду последњих дана, и када ће бити откривен лепушкасти млади извршилац покушаја убиства Милана Бека, како је рекао министар Стефановић?

Питање за министра Љајића. Асоцијација потрошача Србије саопштила је да је храна од марта до јуна ове године поскупела за 4% на узорку од 54 прехрамбене намирнице. То је за око 200 динара више за потрошачку корпу. Највише се плаћа, иначе, у Нишу – 1.060 динара за брашно, шећер, пиринач, тестенину, пециво и уље.

Како мислите да решите овај проблем, и чињенице да нам је храна у Србији поскупела, да сте смањили плате и пензије, да је све већа незапосленост? И шта ће господин Љајић урадити и да ли размишља о смањивању ПДВ на основне прехрамбене производе и да ли ће му ММФ и страни кредитори и банке то дозволити, као и овој влади, која је неспособна да реши ендемски проблем Србије?

ПРЕДСЕДНИК: Време. Хвала. Реч има народни посланик Биљана Пантић Пиља. Изволите.

БИЉАНА ПАНТИЋ ПИЉА: Хвала вам. Поставила бих питање за покрајинског премијера Бојана Пајтића и засада актуелног председника Демократске странке (не знам колико ће дуго још бити на том месту). На конкурсу Владе АПВ за доделу средстава за извођење јавних радова на територији Војводине подељена су одређена новчана средства, средства грађана Србије и Војводине, одређеним удружењима, групама, иницијативама блиским режиму Бојана Пајтића и Демократској странци.

Нека удружења су оснивана два дана пре расписивања јавног конкурса, па су добијала средства од по 119 милиона динара. На пример, Грађанска иницијатива Уздин добила је 950.000 динара, а основана је два дана пре расписивања конкурса. За велики број ових удружења испоставило се да је повезан директно са Демократском странком, са Бојаном Пајтићем и да је финансирао Демократску странку, па ме интересује где су отишли новци грађана Србије које је тако лако делио господин Бојан Пајтић.

Такође, питала бих и за малверзације са изградњом Каменице 2 и набавком апарата, где пропада низ тендера док болесни људи на листама умиру чекајући да покрајинска власт успе да се угради у набавку апарата, како би неко од њима блиских узео неки новац, како би успели да се финансијски поткрепе, а Србија је у Европи прва на листама умирања.

Сви знамо каква је ситуација у Каменици, у Институту за онкологију посебно, али режим Бојана Пајтића, који 15 година влада Војводином, успешно црпи средства грађана Србије и Војводине и узима средства од грађана да би напунио своје џепове и џепове својих партијских другова, па ме интересује где су паре које су узете од грађана Србије и Војводине на свим овим конкурсима, на свим овим тендерима на којима се није понашао као добар домаћин господин Бојан Пајтић. Хвала вам.

ПРЕДСЕДНИК: Хвала. Да ли још неко жели да искористи своје право на основу члана 287. Пословника? (Нико.) Хвала.

Обавештавам вас да су спречени да седници присуствују следећи народни посланици: Драган Шутановац, Владимир Павићевић, Јована Јовановић, Милана Ћорилић, проф. др Бранко Ђуровић.

Прелазимо на 3. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПОЛИЦИЈИ (начела)

Сагласно члану 90. став 1. Пословника Народне скупштине, обавештавам вас да сам позвала да данашњој седници присуствују др Небојша Стефановић, министар унутрашњих послова, Милорад Тодоровић, секретар Министарства унутрашњих послова, Милена Вуковић, саветник министра унутрашњих послова, Наташа Милидраговић, правни саветник за нормативне послове у секретаријату Министарства унутрашњих послова и Милан Андрић, главни полицијски инспектор у Управи криминалистичке полиције.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 157. став 1. Пословника Народне скупштине, отварам начелни претрес о Предлогу закона о изменама и допунама Закона о полицији.

Да ли представник предлагача, министар унутрашњих послова, др Небојша Стефановић жели реч? Изволите.

НЕБОЈША СТЕФАНОВИЋ: Поштована председнице Народне скупштине, поштовани народни посланици, МУП током читаве године интензивно ради на припреми новог закона о полицији, који се тренутно преводи за потребе упућивања Европској комисији. С обзиром да је припрема свеобухватног закона, који на целовит начин уређује област унутрашњих послова, један дуг процес који се пажљиво спроводи, указала се потреба да се изменама и допунама важећег Закона о полицији реше неки од актуелних проблема с којима се Министарство суочава.

Мишљења смо да доношење закона о изменама и допунама Закона о полицији у највећој мери доприноси правној сигурности, као и безбедности грађана и имовине, заштити и проналажењу несталих особа, ефективности у раду, бољем дефинисању организационе структуре и побољшању процеса управљања.

Припрема Нацрта закона мотивисана је потребама Министарства за хитно реаговање у односу на потребе да се пропишу правни основи за поступање полиције у ситуацијама повећаног ризика, доношењем дела Тијаниног закона, као и спровођење мера рационализације у ангажовању људских ресурса.

Колика пажња је посвећена изградњи овог система говори и чињеница да је у току образовање сектора за људске ресурсе, који ће у свом делокругу рада имати каријерно напредовање и праћење запослених од тренутка заснивања радног односа, кретања унутар Министарства, до окончања њиховог радног века у МУП.

Сектор за људске ресурсе, у координацији са осталим организационим јединицама, креира и спроводи стратегију развоја људских ресурса у МУП. Сектор се стара о примени мера и система у области запошљавања, напредовања, креира и имплементира систем за оцењивање радних учинака, развој и одржавање информационог система људских ресурса, развој и праћење индикатора квалитета учинка запослених и саме организације МУП.

Сматрамо да ће функционално обједињавање управљања људским ресурсима допринети бољој искоришћености постојећих људских капацитета у Министарству, као и располагање најразличитијим специјалистичким знањима примењивим на посебним задацима.

Чланом 1. Предлога закона о изменама и допунама Закона, осим установљавања правног основа за образовање организационе јединице за управљање људским ресурсима, образује се и сектор за међународну сарадњу, европске послове и планирање, који организује, анализира, планира, предлаже и реализује посао Министарства у области међународне сарадње, европских интеграција, затим стратешког планирања и управљања пројектима.

Сектор је надлежан за планирање и организовање процеса европских интеграција, управљања у правцима и циљевима у приоритетним областима рада МУП у целини у пословима европских интеграција, планирања и управљања пројектима финансираним из фондова ЕУ и других међународних извора и друге послове из области међународне сарадње.

Разлози за предлагање члана 2. Предлога закона о изменама и допунама Закона о полицији садржани су и у недавним догађајима у Републици Македонији када су постојале индиције да би на територији Републике Србије могло доћи до нарушавања јавног реда у већем обиму, односно до одређених претњи терористичким нападима.

У новонасталој ситуацији, која по својој правној природи не имплицира проглашење ванредног стања, уочена је неопходност стварања правног основа за рад МУП у промењеним околностима, а на основу овог Закона о полицији. Следствено изнетом, одредбе о ангажовању специјалне и посебних јединица су такође претрпеле промене. Јединице су дефинисане и прописан је начин за њихово ангажовање, који подразумева одобрење директора полиције и сагласност министра.

Разлог за измену овог члана је, такође, измена која се тиче специјалних и посебних јединица полиције. Ми смо до сада, као што знате, у специјалним јединицама полиције имали специјалну антитерористичку јединицу, противтерористичку јединицу и жандармерију, као и хеликоптерску јединицу. Специјалне антитерористичке јединице и противтерористичке јединице су суштински имале исти задатак само са нешто различитим именом.

Ми данас, разматрајући шта је оно што је потребно Републици Србији, шта је ефикасно и шта је оно што ће учинити наше јединице ефикаснијим, бољим, спремнијим за различите изазове, сматрамо да је боље имати једну специјалну јединицу ове врсте и предлажемо укидање противтерористичке јединице, а фактички задржавање назива Специјална антитерористичка јединица за јединицу која ће се формирати, која ће настати не на неки спектакуларан начин, већ управо тиме што ће ови људи који су најбољи, и сви ће моћи да конкуришу за пријем у ову јединицу, они људи који имају најбоље резултате, који су најбољи у свим тестовима, а континуирано их спроводимо, у последњих годину дана смо имали бар четири или пет ванредних провера, дакле, сви они људи који су показали најбоље резултате, они ће бити припадници нове специјалне антитерористичке јединице.

Остали људи ће бити прерасподељени у друге посебне јединице које предвиђамо овим законом. Имаћемо само једну специјалну и посебне јединице, као што је то предвиђено Предлогом измена и допуна Закона који је пред вама.

То би била једна врста рационализације, једна врста издвајања оне јединице за коју сматрамо да треба да буде носилац те најтеже и највеће борбе против тероризма и неких најзначајнијих изазова, а остављамо као посебне јединице полиције и жандармерију и хеликоптерску јединицу и полицијску бригаду.

Као новину уводимо престанак постојања Управе за обезбеђење, а то постаје јединица за обезбеђење, због специфичности њиховог рада, а управо због формирања неких специфичних форми организације унутар јединице за обезбеђење, као што су, рецимо, „К“ тимови, које садашња управа не може на такав начин да формира, а јединица ће моћи да формира, као и због прихвата других људи који временом немају више услова да буду део специјалних јединица, односно посебних јединица, али могу бити део јединица за обезбеђење на такав начин.

Дакле, прилагођавамо модернијим условима нову организациону структуру Министарства унутрашњих послова. Јединице ће бити ефикасније у извршењу својих задатака и бирамо најбоље, не оне који су у неком периоду па треба да остану до одређеног броја година у тим јединицама, већ до оног тренутка док испуњавају услове који су потребни за специјалне јединице. Циљ нам је и смањење трошкова, адекватнија употреба људских ресурса, што ће бити могуће кроз овакав начин организације.

Члан 4. у својој суштини представља правни основ, то је наставак „Тијаниног закона“, да полиција може да реагује у оним случајевима када се пријави нестанак лица, и то је оно што смо ми предложили, да се то не односи само на малолетна лица него на свако лице, када приликом нестанка тог лица можемо да претпоставимо да је узрок нестанка извршење кривичног дела. Од тог тренутка полиција почиње одмах потрагу за лицем.

Потпуно сам свестан да ово није једина могућа ствар која може да се уради, али једина је могућа кроз Закон о полицији, а са колегама из Министарства правде разговарамо како да убрзамо процес захтева за траженим подацима, како да тражимо телефонске листинге, како да тражимо профиле на друштвеним мрежама, како да тражимо све оне податке које суд мора да нам одобри, да бисмо скратили време између полиције и суда. Наравно, суд ће дати коначну реч.

Сада то иде, пошто тужилаштво води истрагу, обавештава се надлежни тужилац, надлежни тужилац процењује и даје наредбу, захтев суду за одређеном мером, суд својом наредбом одобрава меру и то је некада сувише дуго. Покушаћемо да нађемо како да те процесе убрзамо и то је посао који ћемо радити са Министарством правде, пошто су они надлежни за ово.

Међутим, Министарство унутрашњих послова и сада, и без овог закона, на терену, од првог тренутка када се ради потрага, посебно за малолетним лицима, а и за сваким другим лицем за које се сумња да је разлог нестанка учињено кривично дело, почињемо потрагу у истом тренутку, не одлаже се ни за један једини секунд. Ово је важно да уведемо као новину у закон, важно је да то постоји и важно је да постоји као обавеза, а не добра воља било кога на терену.

Чланом 5. Закона прописан је правни основ за вршење безбедносних провера по захтеву других органа и правних лица који недостаје од тренутка ступања на снагу прописа из надлежности других државних органа, којима је предвиђено да се за вршење одређених послова врши безбедносна процена.

Важећи Закон о полицији прописује да се безбедносне мере врше за кандидате за заснивање радног односа у МУП-у, за кандидате за Центар за основну полицијску обуку, као и за неке друге случајеве, али не и оне предвиђене новим законима.

Дакле, овде усаглашавамо са свим новим законима који су донети, а и где постоји правни основ да друга лица, детективске агенције, приватне компаније које врше обезбеђење, Управа царина, Пореска управа, у складу са законом могу да затраже одређене безбедносне провере и да их МУП може извршити онда у складу са законом и на начин који ће бити предвиђен подзаконским актима којима ће се дефинисати редослед свих тих потеза.

Чланом 6. се ствара основ за пензионисање одређеног броја запослених који су на радним местима и који су распоређени а који не могу да дају очекиване резултате због претходног вишедеценијског ангажовања на пословима који изискују ванредне психофизичке напоре. Ради се о људима који имају навршене 52 године живота и најмање 30 година искуства на пословима са повећаним изазовима и, наравно, са ризицима, а да имају фактички бенефицирани радни стаж у том периоду.

Дакле, они који су радили на полицијским пословима са увећаним стажом, где се рачуна увећани стаж УСО-1 до УСО-4. Ми више немамо УСО-4. Дакле, од претходних измена смо избацили, пре неколико месеци, у априлу, чиме смо постигли и одређене уштеде у Министарству, док УСО-1 као највећи степен бенифицираног стажа имају рониоци или, рецимо, специјалци који се баве само тим послом. Дакле, врло мали, ограничен број људи.

Међутим, овде се ради о људима који су цео свој радни век провели на специјализованим пословима и задацима, на одбрани отаџбине, где год је држава од њих тражила. Нису провели углавном ниједан дан стажа у станицама или радећи редовне полицијске послове и сада са 52 године ти људи треба да уче две године пред редовну пензију како се ради полицијски посао у станици, да иду на курсеве, обуке који ће трајати годину дана, а да би након годину дана отишли у пензију.

На овај начин покушавамо да покажемо поштовање према тим људима, да им пружимо пуну пензију, одлазак у пензију без било каквог умањења на основу тога што су то потребе службе, али и захвалност за све оно што су урадили за Републику Србију, Министарство унутрашњих послова, као и за оне људе који су у одређеном ангажовању у претходним годинама већ испунили неке критеријуме за одлазак у пензију.

Имамо људе који имају одређене дијагнозе здравственог карактера. Имамо људе који не могу да обављају своје дужности због различитих разлога, а не може се другачије решити њихов радно-правни статус. На овај начин ћемо помоћи да њихов одлазак у пензију буде достојанствен, а да Министарство унутрашњих послова буде у могућности да млађи људи, способнији људи попуне њихова радна места.

Ради се о неколико стотина службеника, што на 35.000 припадника Министарства унутрашњих послова значи да се не ради о значајном броју припадника Министарства, али свакако ће ослободити простор за лакшу координацију рада.

То је оно што смо укратко припремили везано за ове измене и допуне закона.

Што се тиче новог закона полицији, мислим да је то тема која свакако интересује и грађане и народне посланике. Нови закон о полицији је у највећој мери готов. Собом сам донео један примерак закона. Дакле, он је у Нацрту у потпуности урађен. Ми смо мало дуже времена узела, што није страшно, с обзиром да годинама радимо по овом старом закону и углавном се није усаглашавало ништа до сада.

Требало нам је више времена него што сам планирао да о овом закону разговарамо са професионалним удружењима, са синдикатима, са међународним фактором, са Организацијом за европску безбедност и сарадњу, са Саветом Европе, са свима у нашем министарству, са свим линијама рада и заинтересованом јавношћу.

Имали смо више јавних расправа, и то траје већ неколико месеци интензивно и желели смо да, када тај закон буде донет, он буде нешто што нећемо мењати често, нешто што ће на свеобухватан начин предвидети све измене везане за рад Министарства унутрашњих послова. Захвалан са и оним народним посланицима који су својим мишљењима, предлозима и сугестијама помогли да овај закон буде бољи.

Што се тиче самих рокова, не могу да кажем тачан дан, јер то зависи. Спремни смо. У овом тренутку се преводи и ми шаљемо овај предлог закона Европској комисији. Након мишљења Европске комисије, Министарство унутрашњих послова ће то послати Влади, а након тога наћи ће се пред Народном скупштином.

Овај предлог закона биће разматран у редовном поступку и инсистираћемо да то буде најдужи могући рок да сви народни посланици имају времена да се упознају. Наравно, већ у верзији преднацрта, чим га пошаљемо Европској комисији, објавићемо и на сајту Министарства као што смо радили и до сада и сви народни посланици, али и заинтересована јавност моћи ће да га чита на сајту МУП, као и наравно да се припреми за расправу у парламенту која ће бити, зависно од коментара које Европска комисија буде упутила на Предлог закона.

Дакле, ми смо у Акционом плану за Поглавље 24 предвидели да то буде до децембра 2015. године. Дакле, свакако пре тог рока, мислим већ на јесен, али ми је жао што смо мало дуже пробили оне рокове које смо сами себи задали. Немамо обавезу ни према коме да то буде ни дан раније, пошто сам чуо неке коментаре како сам изјавио да ће бити не знам овог месеца, зашто то касни. Извините, то су рокови које смо себи дали.

Урадили смо више посла од других. Ово није обавеза на било који начин да донесемо у било ком месецу. Ми смо себи дали као обавезу да донесемо до децембра. То је званична обавеза Републике Србије кроз Акциони план. До тог рока ће бити донето, али је много важније од било каквог датума да то буде квалитетан закон који ће омогућити да МУП буде ефикасније него што је данас.

Хвала вам на пажњи и надам се да ћемо у данашњој расправи имати прилику да говоримо о ових шест тачака о којима смо причали.

ПРЕДСЕДНИК: Хвала. Први говорник је Александар Југовић.

АЛЕКСАНДАР ЈУГОВИЋ: Поштовани министре, поштована председнице, колеге и колегинице, посланичка група СПО ДХСС у дану за гласање подржаће предложене измене и допуне Закона о полицији јер је намера Министарства да се унапреди систем безбедности.

Живимо у држави која је снажно осетила последице ратова 90-тих и која се суочава са многим истинама које су биле од стране бивших режима прикриване. Сукоби на простору некадашње Југославије рефлектовали су се на Србију тако да је порасла стопа криминала, а многе генерације су васпитаване на мржњи према својим суседима. Оружје донето са ратних жаришта такође је повећало стопу ризика.

Данас ми градимо Србију која пружа руку помирења суседима, која је окренута будућности и последњи напад на премијера приликом комеморације жртвама у Сребреници неће поколебати једино исправно опредељење и политику мира.

Веома је битно због целокупне ситуације да се зна да се у Србији сви могу осећати заштићено, да наша држава неће дозволити екстремним групама или било коме другом да угрози безбедност људи који им се не свиђају због своје националне или верске припадности.

Створити шансу за сигуран живот у уређеном друштву где је закон довољно јак да се избори са глобалном претњом тероризма, мржњом, идејама о томе да се силом може нешто постићи један је од најважнијих задатака ове државе. У једном делу закон се мења да би се спречило организовано деловање и стало на пут заједничком циљу појединих екстремних група да врате Србију у стање из 90-тих.

Сведоци смо да су те групе добро организоване и да насиљем покушавају да спрече модернизацију нашег друштва, да се супротставе политици помирења, да се супротставе нашим напорима да постанемо део ЕУ и да створимо услове за бољи живот на овим просторима. Стручна решења ангажованих на решавању ових безбедносних проблема требало да имају подршку јавности и парламента.

Безбедносни ризици из дана у дан се умножавају јер је велики део савременог света у рату. Србија је транзитна станица многима који беже од сукоба, од лоших услова живота у својим државама.

Опет бих нешто рекао о наслеђеним проблемима. Криминалне групе, њихове вође и чланови не бирају средства како би дошли до новца продајом наркотика или неким другим незаконитим радњама. Пре и после 5. октобра неки од њих су постали недодирљиви.

Да подсетимо да смо ми земља у којој је извршен атентат на премијера Зорана Ђинђића. Ми смо земља у којој је убијен њен бивши председник Иван Стамболић. Ми смо земља у којој су убијени Славко Ћурувија, Дада Вујасиновић, Милан Пантић, судија Небојша Симеуновић. Ми смо земља у којој је два пута покушан атентат да Вука Драшковића.

На Ибарској магистрали убијена су четири висока функционера СПО. Убијени су многи чланови наше странке, премлаћивани и сви налози за убиства и пребијања политичких неистомишљеника, новинара, спроводили су се преко званичних државних органа.

Дакле, реформе су нужност и СПО подржава. Реорганизација Дирекције полиције која се тиче и Поглавља 24 из преговарачког процеса за циљ има усклађивање нашег система безбедности са системима безбедности западних земаља и подизања стандарда на пољу ефикаснијег функционисања и деловања политике.

Тероризам је једна од највећих претњи по безбедност читавог света. Нико се више не осећа сигурним. Наша полиција само кроз сарадњу са полицијама других земаља може да пружи адекватан одговор како би обезбедила сигурност својим грађанима.

У том смислу је потребно кроз структурне реформе ускладити деловање наше полиције са стандардима ЕУ. Још једном понављам да ће посланички клуб СПО и ДХСС у дану за гласање подржати предложене измене и допуне Закона о полицији. Хвала вам пуно.

ПРЕДСЕДНИК: Реч има Елвира Ковач.

ЕЛВИРА КОВАЧ: Захваљујем. Поштована председнице, председништво, господине министре са сарадницима, даме и господо народни посланици, најпре бих желела да у име посланичке групе СВМ похвалим напоре МУП на темељном раду око припреме новог закона о полицији, уз уважавање мишљења свих релевантних актера, међу њима и Савета Европе, и ОЕБС и стручне јавности. Изузетно нас радује то што смо чули од уваженог господина министра да је нови закон о полицији, нацрт или преднацрт, како сте ви то назвали, у финалној фази припреме и да ће он у блиској будућности да иде на мишљење Европској комисији.

Међутим, неспорно је да због одређених околности у одређеним областима које налажу заиста хитност у поступању да је морало да дође до измена и допуна постојећег Закона о полицији које се данас налазе пред нама. Ово нису, додуше, велике измене. Ви сте то врло детаљно образложили.

Ради се о свега неколико чланова, али добро је што ове измене, које ће свакако бити садржане и у новом закону о полицији, на неки начин значе и припрему за те реформе које су у току и за примену новог закона о полицији који се очекује за неколико месеци у блиској будућности.

Ја ћу се у свом обраћању базирати на свега неколико, не на све измене, већ на три за које сматрамо да су најзначајније. Један од основних разлога за доношење овог закона о изменама и допунама Закона о полицији је стварање неопходног правног оквира за поступање полиције у стању повећаног ризика у стању јавне безбедности, односно у безбедности грађана. Савез војвођанских Мађара сматра да је изузетно значајно да на првом месту увек буде заштита, безбедност грађана на најбољи могући начин.

Овим законом се конкретно додаје нови члан који гласи – Поступање полиције у ситуацијама повећаног ризика. Могли смо чути и прочитати да у овом тренутку постоји процена МУП по питању стања јавне безбедности да је оно такво да је неопходно предузети одређене организационе мере које превазилазе постојећи организациони оквир и редовно поступање полиције. Значи, овим предлогом закона се дефинише правни оквир, односно другачији начин ангажовања расположивих ресурса, што ће у будућности допринети повећању степена заштите безбедности како грађана тако и имовине, што свакако поздрављамо.

Надаље, други разлог је измена, коју сматрамо изузетно значајном, а то је тема која је од стране јавности више пута критикована. Критикован је заправо правни оквир за поступање надлежних органа у ситуацијама када је нестало лице малолетно и покренута је иницијатива за измену ових одредби под називом, сада већ нажалост општепознатим, „Тијанин закон“, управо због трагичне судбине девојчице.

Тражена је измена и допуна закона који се на односи на нестале особе. Тражено је посебно да се односи на малолетне особе и то са омогућавањем обавезујућег поступања по хитном поступку, одмах, у смислу употребе техничких и људских ресурса

Сви ћемо се сложити да, када би полиција правовремено могла да реконструише кретање потенцијалне жртве, односно, као што сте ви причали о томе, прибави тзв. задржане информације - листинг позива, поруке, електронску комуникацију, време проналажења нестале особе би било сведено на минимум.

Овим изменама ова иницијатива, названа „Тијанин закон“, подржана је у оном делу који се односи наравно на поступање полиције, тако што је у постојећи Закон о полицији унет правни основ за хитно предузимање свих мера из надлежности полиције како би се скратило време потребно за проналажење извршиоца кривичног дела, па самим тим и жртве, које је у случајевима отмице од изузетног значаја за успех истраге.

Дефинише се, дакле, правни основ за предузимање хитних мера од стране полиције у случајевима нестанка лица, овде се не базирамо само на малолетна лица, већ на све, заправо то један шири опсег потенцијалних жртава, које би требало да допринесу бржем откривању чиниоца кривичног дела, као и места где се налази жртва.

Ви сте, уважени господине министре, у свом уводном излагању причали о томе да је ситуација у пракси таква да одређени већ тако поступају, значи по хитном, али је пракса показала да је ипак неопходно, да би се обезбедила та најбржа реакција на терену приликом трагања за несталим лицима, да се у Закон о полицији ипак унесу ове одредбе на основу којих ће полиција моћи да примени одговарајуће хитне мере, да то не зависи од добре воље појединаца који раде, већ да ово буде обавезујуће, на овај начин ће постати обавезујуће за све.

Тако се не може заиста законито радити без судског налога, неопходно је и одобрење суда у овим околностима, па је због тога, да би се овај члан и ове измене заиста примениле у пракси, неопходно у блиској будућности изменити и Закон о кривичном поступку, односно да и он претрпи измене које се односе на ову област. На тај начин би поступање полиције у случају нестанка лица формалноправно био заокружен.

Трећи разлог, о којем желим врло кратко да говорим, то је општепознато, да је Министарство унутрашњих послова под реформом, значи реформе су у току. Између осталог се реализује и твининг пројекат управљања људским ресурсима, који је финансиран из европских фондова. Управо имплементација овог пројекта који се односи на људске ресурсе се директно односи на оне чланове који се овде мењају. Због тога они морају да се промене.

Имплементација пројекта би захтевала, што ће се десити после дана за гласање и примене овог закона, формирање посебне организационе јединице, односно сектора за људске ресурсе, а сав тај рад би у себи обухватао оно о чему сте ви причали, тзв. каријерно напредовање.

Надаље, ове измене и допуне се односе, као што сам споменула, на организациону структуру Дирекције полиције, која је проистекла управо из тих реформских процеса који су у току. Ово је једна од обавеза из преговарачког процеса у оквиру поглавља 24 и заиста је познато да се међународна сарадња, међународни послови, европске интеграције и европски послови, како то већ ради у оквиру Министарства, али ће се овим изменама обезбедити и овде правни оквир, односно посебан сектор који ће се управо звати сектор за послове међународне сарадње и европских послова.

Из свега наведеног, посланичка група СВМ ће у дану за гласање подржати измене и допуне Закона о полицији и свакако подржавамо да полиција буде што оперативнија, што ефикаснија и да ништа не може да спречи обезбеђење заштите безбедности грађана. Захваљујем.

ПРЕДСЕДНИК: Реч има народни посланик Дубравка Филиповски.

ДУБРАВКА ФИЛИПОВСКИ: Захваљујем, председнице. Уважени господине министре, чланови МУП, који су, на моје велико задовољство, данас у великом броју заједно с вама и то је добро, желим на почетку да констатујем да се актуелни Закон о полицији примењује већ 10 година, да сте ви, господине министре, управо рекли у свом обраћању у Дому Народне скупштине народним посланицима да је нови закон у нацрту, да је практично готов, али да врло пажљиво радите на њему, желите да буде примењив, ефикасан, да подигне оперативну способност полиције и да на један модеран и нов начин уређује унутрашњи рад полиције, што је у сваком случају добро и сматрам да на такав начин треба приступити и изради новог закона и допунама закона.

Оно што овом приликом желим да истакнем, као овлашћени представник посланичке групе НС, јесу две ствари. Прва је да без обзира на то што је нови закон већ у нацрту, МУП овим изменама и допунама Закона о полицији показује да пажљиво прати шта се догађа код нас и у нашем окружењу, реагује на време, значи не чека се нови закон, што би негде било можда и оправдано, и то је заиста за сваку похвалу.

Друга ствар коју желим да апострофирам овом приликом је јучерашњи састанак који смо имали с вама и члановима Министарства. Мислим да је то добра пракса која би могла да буде пример и будућим министрима и драго ми је што долази од вас, зато што сте у претходном сазиву били председник парламента и што врло добро познајете парламентарни рад. Многе ствари смо већ јуче дорадили и мислим да ће се то показати као добар пример и током данашње расправе.

Такође, желим да вам кажем да ће посланичка група НС у дану за гласање подржати ове измене и допуне Закона и желим врло кратко да прокоментаришем ових шест чланова.

Први је члан 14а, почетком маја ове године имали смо у Куманову, у суседној Македонији, терористичке нападе. Били смо суочени са ситуацијом да је македонска полиција са границе повукла припаднике својих полицијских снага. Ми смо додатно појачали присуство наше жандармерије, што је потпуно било оправдано, али потребан је правни оквир за то појачано ангажовање и одредбом предложеног члана се управо то и установљује, тај правни оквир, што је у сваком случају веома важно због процене безбедносне ситуације, како на глобалном, тако и на регионалном плану.

На тај начин држава и њени органи морају бити спремни да адекватно одреагују на све безбедносне изазове које доноси тренутак у коме се налазимо.

Са решењем у члану 14а компатибилна је и нова формулација у члану 20а Закона, који свакако представља побољшање у односу на постојеће одредбе, јер на много бољи начин прецизира унутрашње устројство Дирекције полиције. Три јединице су нерационалне из угла ангажовања људских и материјалних ресурса и потпуно је јасно да је овакво решење израз свеобухватне реформе која се спроводи унутар МУП, а која у ствари за циљ има рационализацију и оптимализацију искоришћења већ постојећих људских ресурса.

Иначе, веза овог члана и члана 14а јесте и чињеница да се у ситуацијама повећаног ризика по безбедност лица и имовине очекује ангажовање посебних јединица полиције, чије устројство се овим чланом додатно прецизира, а систем командовања поједностављује и чини ефикаснијим.

Битну новину представља и члан 139а, који предлаже да полицијском службенику, униформисаном овлашћеном службеном лицу које ради на специфичним, односно оперативним пословима по потреби може престати радни однос и са навршених 50 година живота и 30 година ефективно проведених на радним местима у МУП.

Треба поменути и нови члан 111а, којим се у закону уводи основ за вршење безбедносних провера по захтеву других органа и правних лица, који евидентно недостаје од тренутка када је ступио на снагу нови Закон о оружју и муницији.

Желим посебно да нагласим допуну члана 72. Закона, који је без икакве дилеме наишао и на позитиван одјек у нашој најширој јавности. Њиме се дају већа овлашћења припадницима полиције у ситуацијама када треба несталу особу пронаћи. У пракси се, то сте и ви рекли, и сада почиње са истрагом одмах.

Тачно је да су за спровођење овог члана неопходне измене и допуне Кривичног закона, јер не можемо тражити без измена и допуна Кривичног закона тзв. задржане податке, али то не значи да се процес од захтева суда према полицији не убрзава, што се овим чланом управо и омогућује.

Оно што ово ново законско решење посебно потенцира, јесте практично обавеза хитног поступања полицијских службеника у случају пријаве нестанка лица, где околности указују на извршење кривичног дела, али и сарадње и координације полиције са другим органима, пре свега са грађанима, што је свакако позитиван помак у односу на постојеће законско решење.

Све у свему, шест кратких, али врло ефектних измена. Свака од ових измена рекла бих да представља адекватну реакцију на одређене догађаје. Тако да још једном само желим да кажем да ће посланичка група Нове Србије у дану за гласање подржати измене и допуне овог закона. Захваљујем.

ПРЕДСЕДНИК: Хвала. Поштовани народни посланици сагласно члану 27. и члану 87. ставови 2. и 3. Пословника, обавештавам вас да ће Народна скупштина данас радити и после 18.00 часова, због потребе да се што пре донесе закон из дневног реда ове седнице.

Реч има министар Небојша Стефановић. Изволите.

НЕБОЈША СТЕФАНОВИЋ: Желим да се захвалим, наравно, на овоме што сте рекли. Наравно, обавезе је МУП-а и свих нас да се трудимо да полиција буде ефикаснија.

Желим још једном да истакнем само, баш као што сте и ви то истакли, члан који мењамо, а везан за члан 72, у нашим изменама и допунама члан 4. који се тиче потраге за несталим лицима, односно убрзање полицијских процедура.

Министарство унутрашњих послова дугује велику захвалност Игору Јурићу, оцу Тијане Јурић, који је огромном енергијом и залагањем мотивисао многе људе и, да тако кажем, покренуо многе процесе, невезано само за ову измену и допуну, али подигао свест људи о свему што се дешава.

Надам се да ћемо у сарадњи са Министарством правде, али наравно и са Скупштином пре свега, направити квалитетне измене и допуне других закона, које ће нам омогућити да потраге за пре свега малолетним, али и другим лицима можемо да спроводимо брзо и ефикасно, да покажемо да наша земља није ту као полигон да нам неко отима или краде децу, већ да су наша деца у Србији безбедна. Хвала још једном.

ПРЕДСЕДАВАЈУЋИ (Константин Арсеновић): Хвала. Реч има народни посланик Срђан Кружевић. Изволите.

СРЂАН КРУЖЕВИЋ: Захваљујем, председавајући. Уважени министре са сарадницима и колеге народни посланици, на самом почетку излагања желим да кажем да ће посланичка група ЈС подржати измене и допуне Закона о полицији, а покушаћу и да вам наведем разлоге због чега смо се ми определили на такав корак.

Наиме, колико добро или не ради Министарство унутрашњих послова најбоље показују анкете које су под покровитељством ОЕБС-а, које још од 2008. године, за време мандата господина Ивице Дачића као министра унутрашњих послова, па и дан-данас, за време вашег мандата, министре, говоре да је поверење грађана у полицију све веће и веће. О томе ће вероватно причати и мој колега Вања Вукић, који је далеко упућенији у то од мене.

Али, на самом почетку желим да кажем да сте ви давали изјаве у медијима које се тичу бољег статуса полиције и ваших крајњих напора да се у овом времену у којем живимо, а које није баш лагодно, изнађе начин да се повећају примања полицијских службеника.

Сама чињеница да су полицијски службеници добили нове униформе и опрему говори да сте ту имали врло озбиљне намере и то морам да поздравим, јер знам како гледају радници полицијских управа на то што су добили. Обзиром на то да су радници полиције људи којима је 24 часа глава у торби, свакако њих треба истакнути испред свега и заиста изнаћи начин да имају и најбољу опрему и најбоље униформе и, ако је то могуће, најбоље плате.

Нажалост, јуче смо били сведоци да нису само радници полиције ти који су угрожени, него смо видели да могу бити угрожени и новинари, да могу бити угрожени и посланици, односно потпредседници парламента, па тако у име посланичке групе ЈС желим најстроже да осудим напад на новинара Милана Ђокића и потпредседника Народне скупштине Владимира Маринковића.

Но, да се вратим на ове разлоге због којих се ЈС определила да подржи овакав предлог закона. Рационализација кроз спајање специјалних јединица, о којој сте причали, свакако је нешто што је добро и мислим да сте то сјајно образложили, да није потребно да више јединица ради исте ствари и да само под звањем једне од тих јединица ће се све јединице за исте намене утопити једна у другу.

Оно што је заиста добро у овом закону, јесте што је конкурс обавезан за заснивање радног односа. Наравно, искључиваће дипломиране студенте Криминалистичко-полицијске академије који имају потписан уговор са државом за сваку годину. Оно што препознајем у Министарству унутрашњих послова, а што мислим да би требало да буде и генерално национална стратегија, јесте да Сектор за људске ресурсе добро планира колики је обим студената који је потребан да се уписује на одређене године да би они сви добили и запослење у полицији.

Зашто сам рекао да то треба да буде национална стратегија? Па, управо када бисмо из свих области имали такво једно планирање имали бисмо вероватно и мање незапослених у својој струци, имали бисмо свакако и мањи одлив стручних кадрова из наше државе, са којим се суочавамо. Мислим да је то сјајна ствар и вредело би инсистирати на томе да се та стратегија уведе и у друге области.

Повећање надлежности унутрашње контроле, о којој сте такође причали, исто је добро. Припремајући се за ово излагање и читајући разне текстове и, наравно, похвале и нападе на ово што данас покушавамо да одбранимо и за оно што ћемо гласати, наравно, у четвртак, видео сам да многима смета то што ви као министар можете да промените групу људи која ради на унутрашњој контроли.

То нисам доживео на начин да је то на било који начин негативно, јер неретко се дешавало, не само у полицији, него и у другим областима да чак и та унутрашња контрола зна да прећути, зажмури и да склони главу од нечега, а мислим да сте ви као министар управо тај који то треба да препозна и замени такву екипу неком новом која ће одрадити свој посао до краја. Сматрам да је то изузетно добро што је остављено као могућност. Наравно, чућемо критике на ово, али из угла из којег сам ја то сагледао мислим да је добро и стојим иза тога.

Увођење реда у каријерно напредовање је такође добра ствар. Зашто? Зато што нећемо моћи да преко реда имамо ситуације да се унапређују са чиновима одређени припадници полицијских управа. Наравно, подела на полицајце који имају овлашћења и на административне раднике је исто новина и исто можемо да разграничимо ко шта ради и како треба да се он прати и на који начин треба да се награђује, а то каријерно напредовање значи да се запослени прати од тренутка пријема у службу, преко његовог напредовања у каријери, до одласка у пензију или другу организацију. Такође, видим да се у овом закону јасно дефинише систем напредовања.

До сада је био случај да ако желите да некога склоните са одређеног места због лоших резултата у полицији, нисте то могли да урадите зато што је имао високи чин, него сте морали фактички да га унапредите да он више не би био на тој позицији.

Овај закон то омогућава да се ради коректно и једино правилно, тако да ће свако сносити последице за свој рад и свако ће, наравно, бити награђиван у складу са оним што је радио. За сваки нови чин, оно што је врло важно и битно, мора да се има одговарајуће образовање, одговарајуће године стажа, завршена стручна обука и одговарајућа годишња оцена. Наравно, неће моћи из чина водника и наредника за три-четири године да се постане пуковник или генерал, што се у неким случајевима дешавало.

Исто битна ствар за припаднике полицијских снага јесте да се старосна пензија, односно граница помера на 52 године живота, односно на 30 година стажа на бенефицирани радним местима. Свакако је то једна добра ствар јер са новим младим људима, свежим људима ћемо заменити, можда грубо звучи, истрошене кадрове.

Јер места на којима раде полицајци, не само у Србији и региону, у Европи и у свету су свакако места која изискују велике напоре, а посао са великим напорима свакако оставља одређене трагове на свакакву врсту способности код људи.

Поменули сте и правни основ за поступање полиције у ситуацијама повећаног ризика. Нажалост, нама је потребно да се деси нешто у тој несрећи, ево, да кажем, и део среће што се није десило у Србији, него се десило у Македонији, и свакако да је потребно да полиција може да одреагује и у редовним околностима онако како би реаговала и да се уведу неке ванредне мере.

Убеђен сам у то што сте причали да Србији не може деси такав напад и да смо спремни и енергичном акцијом којом сте распоредили снаге на границу са Македонијом, мислим да смо и јасно дали до знања да нисмо баш расположени за такав вид активности са терористима.

Правни основ за предузимање хитних мера од стране полиције у случају нестанка лица је нешто што заиста завређује највећу пажњу у овом закону и ви сте томе посветили доста пажње, али желим да кажем да у Србији на годишњем нивоу нестане око 1.500 људи, отприлике четири особе дневно. Пет посто тих људи се никада не пронађе. То статистички звучи добро. Али, генерално, 5% људи да се не пронађе од 1.500 је огроман број, и један да се не пронађе је пуно.

Апсурдна ствар је да полиција има расположиве мере које може да предузме у датим околностима, али да административне ствари и процедуре то донекле коче. Свакако је добро што ће се изнаћи решење са министарством, односно између два министарства, Министарства правде и Министарства унутрашњих послова, у којем ће се наћи модел да се не мора чекати одобрење, односно да ће се моћи радити на основу усменог одобрења тужиоца.

Хоћу да кажем да је и процена полицијских службеника у таквим ситуацијама врло битна ствар, јер знате и да се процени када је дете отишло од куће на неки неозбиљан начин или када је нестало неко дете за које се сумња да је отето, наравно, јесте један капитал у почетку сваке истраге.

Само да подсетим на један врло кратак део текста који смо имали прилике да читамо у претходном периоду. Истог дана када је нестала петнаестогодишња Тијана Јурић из Суботице, пола сата после поноћи нестала је само годину дана старија Катарина Зарић из Куле. Три дана након нестанка, мајка је нестанак пријавила полицији, а недуго затим Катарина је пронађена код друга у стану у Пожаревцу. Тијана Јурић је нађена прекасно.

Припадници Министарства унутрашњих послова оперативним радом утврдили су да отмице у случају малолетног Стефана Илића није било, његов малолетни брат признао је у полицији да је отмицу измислио. То су текстови са којима смо се сусретали у врло блиској прошлости.

Медијска пажња у тим случајевима може и да користи, али неретко може и да одмогне. Нажалост, док полиција не прибави оно што је потребно да крене у акцију која је легитимна, не сумњам да обављате оперативне ствари и док се не добију такве врсте одобрења, што је свакако добро и за сваку похвалу, али док полиција не крене у легитимну акцију и док не успе да стопира све оне ствари које ће скренути истрагу са правог пута, мештане да траже дете, да праве панику међу отмичарима, да ти отмичари у неким ситуацијама не ураде оно можда што не би урадили из страха, свакако може да донесе једну негативну ствар, један негативан ток те акције.

Ми из ЈС се искрено надамо да ће након усвајања овог закона на друштвеним мрежама моћи да се прочита искључиво информација о муњевитој реакцији полиције и о проналаску несталих особа, а ту посебно мислимо на децу и то је заиста највећи разлог због којег ће ЈС дати безрезервну подршку овим изменама и допунама закона и у дану за гласање гласати за те измене. Хвала.

ПРЕДСЕДАВАЈУЋИ: Реч има министар Небојша Стефановић. НЕБОЈША СТЕФАНОВИЋ: Хвала вам, господине потпредседниче. Ви сте у начелу у праву и то су можда и најтежи моменти када пратимо када се пријави нестанак малолетног лица, када се пријави нестанак детета. Нема никога од нас, верујем, ни у сали ни у Србији ко не помисли на свог неког најближег, на неког кога познаје и да осети, то је ужасна ситуација. То је заиста ужасна ситуација, од ситуације са Тијаном, преко мале Маше, до овог последњег случаја у Кикинди са овом трагедијом која се догодила.

Нажалост, имали смо између тих стотине других случајева за које јавност никада није сазнала, где су били лажни нестанци. Оде, не јави се родитељима, они пријаве, полиција уложи огромне ресурсе и нађемо после дан или два ту особу која је негде са другарима. То су срећне околности.

Ми смо срећни када се то догоди, иако смо потрошили и ресурсе и новац. Мало су љути ови оперативци што нису спавали два-три дана, али онда се испоставило да је била шала, али смо сви срећни јер је дете живо и здраво. Најтежа је када се заврши трагично. Наш посао је, као Србије, да проналазимо све ефикасније методе.

Ми смо успели да спречимо да нам децу износе из земље, да нам их краду из наше земље, то нећемо да дозволимо. Видели сте да полиција врло брзо и ефикасно такве случајеве решава и поносан сам на те момке који су учествовали у томе, који су то заиста урадили муњевито и фантастично. Наравно, што више полиција буде имала могућности, радићемо више на тој брзини да те потраге, чим почну, да се заврше што раније.

Наравно, није увек све лако. Нису све истраге једноставне, нису све исте. Неке се искомпликују на овај или онај начин. Као што сте ви рекли, некад та медијска пажња уме да одмогне, уме да створи притисак и на људе који раде, уме и да узбуни јавност на начин да се и отмичари повуку, да не можемо на неки начин који би можда регуларно искористили да до њих брже дођемо.

Оно што је, наравно, добро је да у овој години имамо, у ових првих шест месеци, 4,5% више расветљених кривичних дела генерално у Србији, што говори о повећању ефикасности рада. Статистика, наравно, када сам говорио и о прошлој години, где смо забележили јако добре резултате, скоро 10% смањење криминала у односу на претходне периоде, увек сам говорио да бројеви нису пресудни.

Нису бројеви једино што је важно. Неком коме украду телевизор из куће, можда је то њему највећа трагедија која се догодила јер цео живот је штедео и вредно радио да би то купио и њему је то велики губитак. Наравно, да не говорим о тешким кривичним делима.

Али, наш посао је, верујем да ћемо и овим законом то постићи, да будемо бољи, да наша полиција буде боље опремљена, да буде ефикаснија, да има више права. Могу вам рећи да стварно велику захвалност дугујем и некима од људи, наравно, свим сарадницима и људима из Министарства унутрашњих послова, али и некима из синдиката.

Ми смо разговарали, можда и најтеже, најтврђе преговоре имали са Независним синдикатом полиције, господином Лукићем, који су били врло тврди. Ти људи су инсистирали и на Посебном колективном уговору и на Анексу, који ћемо, надам се, ускоро закључити, и увек сам их молио да разумеју да Министарство нема увек средства.

Лако ми је да кажем – све вам обећавам и све ћу дати, али просто, ако за то нема ресурса ми ћемо после тога дуговати тим људима, нећемо имати да им исплатимо ни путне трошкове, ни све остало.

Значи, трудимо се да наша обећања и оно што будемо радили буду веома сразмерни. Али, захваљујући раду великог броја људи у Министарству унутрашњих послова и мислим да овај дан треба да буде посвећен и њима јер ти момци и девојке у плавом су они због којих и постоји остатак Министарства и који чине да наш посао буде ефикаснији, захваљујући вама у Народној скупштини јер ја знам колико је овај посао озбиљан и одговоран, то неки људи не знају, али заиста, као бивши председник парламента, то јако добро знам, захваљујући вама и напорима и свему ономе што се урадило, мислим да добијамо све квалитетније и примењивије законе.

То је у суштини и важно да буде у једном закону, да тај закон буде примењив, да ми када изгласамо неки закон, када он буде усвојен, да неки државни орган, да грађани могу да га примењују и да имамо бољи и ефикаснији апарат. Мислим да тако Србија постаје боља, а наше друштво безбедније место за живот. Хвала вам још једном.

ПРЕДСЕДАВАЈУЋИ: Реч има народни посланик Милена Бићанин. Изволите.

МИЛЕНА БИЋАНИН: Уважени председавајући, господине министре са сарадницима и драге колеге, наравно да ће СДПС подржати ове понуђене предлоге измена Закона и са нестрпљењем очекујемо у целини закон о полицији.

Министре, чули смо да је закон добар. Мени је драго да сте ви рекли, да сте мало прекорачили рок, јер некако у психолошком плану то значи да се надате добром резултату, јер када нешто баш мало и не урадимо добро, мало хоћемо и да сакријемо, ви сте лепо признали. Мислим да ће то бити један добар резултат за све нас и заиста желим да буде тако.

Данашња тема, односно ових шест чланова закона који нам се нуде данас на разматрање, наравно да су од велике важности и ја сам се као посланик моје посланичке групе определила да говорим зато што у свим члановима закона видим оно што је примарно важно у животу сваке заједнице, а то је мир и безбедност.

Уколико ти услови функционисања једног друштва нису обезбеђени на прави и адекватан начин, онда се стварају други проблеми и онда не учинимо оно што мислимо да до краја увек и желимо.

Према томе, свет се мења, јако смо свесни свих тих околности. Свесни смо свих догађања у окружењу, свесни смо опасности у којима се налазимо. Лично мислим да ово што је сада предложено у великој мери ће омогућити да полиција, да МУП, правовремено може да обавља задатке који се налазе пред њим, у циљу заштите имовине и безбедности својих грађана.

У том смислу просто желим да похвалим овај члан закона, који се тиче тог попуњавања интерегнума од тренутка када се установи да је дошло до повећања или до промене безбедносне ситуације, до тренутка када треба прогласити ванредно стање и када треба употребити Закон о војсци, ако се не варам, члан 39.

Мислим да је јако добро што сада имамо понуђено решење, што се зна када, ко и како треба да поступа, јер свуда тамо где се користи сила против било ког зла, и та сила, ма колико жели да нешто учини добро, може да уђе у известан проблем, наравно уколико правила и процедуре нису јасно постављени.

Суштина свега овога што видим у понуђеним предлозима данас је управо то да се правила, процедуре, надлежности потпуно јасно дефинишу, да не долазимо у проблем да у намери када желимо да правовремено реагујемо и спречимо нешто, да уђемо у још већи проблем, у још, да кажем, деликатнију ситуацију од које, наравно, сви укупно као друштво имамо штете.

Мени је драго да је Министарство унутрашњих послова учествовало у Тијанином програму и ова служба, односно секторска служба која ће бринути о људским ресурсима, наравно, јако је важна. Зашто? Зато што као и у сваком сегменту друштва сви они који одлуче да се баве извесним послом морају, пре свега, да знају шта их на том послу очекује, шта су њихова права, шта су њихове обавезе, како њихова каријера може да буде праћена, како они могу да утичу на вођење своје каријере и шта их с тим у вези чека? Да ли их чека награда, да ли их чека унапређење, да ли их чека нешто супротно од тога?

То је јако добро због, рекла бих, онога што помало заборављамо, а то су и здрави људски односи у колективима, јер свуда тамо где су се дешавала нека унапређења, није битно сада да ли се ради само о овом сектору, али свуда тамо где је неко добио нешто за шта већина мисли да можда и није баш требало, ствара се нешто што није добро за укупан ангажман никога и цела служба самим тим, наравно, трпи извесне штете. У том смислу заиста похваљујем и ову промену која ће се догодити.

Оно што је такође јако важно, то је да ова измена члана која се тиче хитности поступања у потрази за несталим особама, мислим да је то просто негде централна тема, можда ће бити наших данашњих дискусија. Сви се сећамо тих несрећних 13 дана јула 2014. године и ово друштво је након те стравичне несреће и трагичне погибије девојчице Тијане, добило један нови домаћи задатак.

Сасвим сам сигурна да и ова промена данашња у члану закона која се буде догодила је само једна у низу која нас чека, јер сам сасвим сигурна када кажем, ниједно министарство силе, ниједан најбољи закон не може да спречи оно у чему цело друштво треба као превентива да учествује и што просто мора да му буде понуђено као један партнерски однос.

Наравно да, ако је уопште тренутак да се сетим неких старих времена када су се отмице догађале само зато што су девојке желеле да се удају, јер су их момци отимали, ми улазимо у једно веома велико и опасно време, криза на сваки начин, када трговина људима хара као један нови криминал на који ми још увек можда нисмо потпуно осетљиви, и као друштво.

То је нешто што нас као велики изазов чека и управо кажем и надам се да ће нам и нови закон о полицији помоћи да се у том смислу осећамо безбедније, односно да ће полиција имати довољно инструмената на сваки начин да у томе да квалитет своје активности.

Када причамо о овом члану закона, који се тиче потраге за несталима, просто морам да некако кажем, зашто сам и рекла на крају крајева да је то домаћи задатак за цело друштво, просто зато што постоји много разлога због којих млађи малолетници или старији малолетници напуштају своје куће.

Понекада су то сукоби са родитељима у периоду адолесценције, незадовољство лошим успехом, вршњачко насиље. То може да буде наравно и нека лична фрустрација, да не причамо колико на то може да утиче породично насиље, проблеми са алкохолизмом у породицама итд. Зато поново кажем, ово је домаћи задатак за цело друштво.

Надам се ће се пракса до коначне измене закона, новог закона о полицији променити када се тиче питања пријављивања нестанка лица, мислим да морамо да имамо потпуно дефинисано ко је, како се утврђује статус несталог лица, да не бисмо имали, наравно пуно неких промашених аларма и неког подизања организације полиције тамо где се наравно није ни десило то о чему највише и бринемо.

Оно што је такође важно, то је да полицијски службеници који примају ове прве пријаве, које најчешће стижу од најближих сродника, од родитеља, мислим да треба да размислимо да ли можда још некога треба да уврстимо у број оних који може да поднесе такву врсту пријаве.

Значи, полицијски службеници морају бити јако сензибилисани на оно што им тада у неком тренутку пријављује забринути родитељ. Не поводећи се само за својом дугогодишњом праксом, јер оно што министре желите да постигнете сектором за људске ресурсе управо треба да помогне једну бољу стручност, једно боље праћење, да кажем, укупног стања у служби и свега онога што се мења у друштву да би онај коме долази забринути родитељ заиста могао на прави начин да растумачи, на прави начин чује и да хитно реагује. Ако нам тај први човек, да тако кажем у ланцу затаји, ништа нисмо урадили, а не желимо више да ништа урадимо.

Оно што је овом изменом закона понуђено то је наравно, да судија, да кажем, поступајући, може сада у једном, без те дуготрајне писане преписке да да свој налог, да може да се крене у потрагу, да може да се прати лице, да може да се користи техника прислушкивања телефона и тако даље.

Она је веома значајна, али у сваком случају као што сте рекли даља сарадња са Министарством правде и измена кривичних закона ће у најзначајнијој мери дати адекватну подршку ономе што полиција у овом тренутку већ ради.

Колико год да смо и чекали овај „Тијанин закон“ да дође на расправу, мислим да смо сви онако јако свесни веома одговорног понашања полиције у случају нестанка мале Маше, која је, без обзира што је и тада важио, да кажем, члан закона који ћемо ми сада променити, полиција је, наравно, једном веома брзом акцијом успела да спаси дете, а оно што је вероватно највећа паника сваког родитеља, то је болест и нестанак детета. Сви они који су на пет минута изгубили дете на плажи, на мору, никада не заборављају тај тренутак и увек се наравно, у неком расположењу, враћају томе.

Према томе, мислим да би друштво морало да се, када говоримо о питању безбедности свих његових чланова заједнице, када говоримо о било ком узрасном добу, посебно смо осетљиви на децу, али немојте да заборавите, нестају и одрасли људи. То што су они старији, то јесте једна чињеница која каже да они имају више искуства неког у животу, али просто, ради се о људима који су болесни, сенилни, који такође могу да се нађу у врло незавидном положају, и никако не сме да нас старост онога ко је нестао определи у томе, да брзо или још брже реагујемо него што би смо можда иначе.

Зато апелујем, јер да би смо могли да будемо безбедни, морамо сви да бринемо. Држава мора да да, да кажем, инструменте, мора да да методе, мора да да закон, мора да обезбеди материјална средства, али породица је врло важна у овом сегменту бриге о деци.

Између осталог, не зато што је наша земља потписала Конвенцију о правима детета, а ми смо припадници цивилизације која поштује ту тековину, ваљда као држава, али исто као и појединци, не само због тога, него просто, порука родитеља, када говоримо о стварању безбедоносне културе, иде прво из куће.

Друга ситуација је школа и можда би било јако добро размишљати о томе да у неком периоду који следи, да родитељи на почетку школске године, преко стручних сарадника школе, преко директора који ће имати сарадњу са командиром полицијске станице која је у његовом најближем рејону, да добију извесне информације о томе како да се деца упуте на безбедно, односно мање ризично понашање у било којим околностима, да ли на путу од школе, да ли на екскурзији, да ли на годишњем одмору, сасвим свеједно. Живот је увек једнако драгоцен и увек га једнако чувамо.

Оно што такође мислим да је важно, то су центри за социјални рад. Имамо пуно проблема у породицама, због тога пуно, рекла бих, пропуштених прилика да на адекватан начин бринемо о деци, да им дамо права упутства. Мислим да би тамо где затаји породица и не бави се довољно оним својим првим и основним задатком, а то је брига о деци, мислим да би центри за социјални рад морали заиста да буду мало ажурнији у тој врсти подршке.

Оно што изнад свега бих ценила много више када бих веровала да тога у нашем друштву има највише, а то је питање наше међуљудске солидарности. Читали смо сви, пре пар дана, да је девојка чекала аутобус на станици, није било ни глуво доба ноћи, није била сама, застао је ауто и два момка су покушала да је увуку у ауто. Она се, несретна, бранила колико је могла. На ужас, на њен лични ужас, а ја ћу рећи и мој, да нико у том тренутку од присутних јој није помогао.

Ми морамо да призовемо осећање међусобне солидарности. Морамо да схватимо да нас исте невоље свуда могу дочекати и морамо у том смислу да градимо једно много одговорније друштво, јер, поново кажем, најбољи закон неће спречити ниједно зло, уколико људи на најбољи могући начин не разумеју о чему се ради и ако не буду у партнерском односу са својом државом, односно сами са собом, преко разних сектора и начина организовања.

Нажалост, прошло је време када смо веровали да само по, да кажем, добрим обичајима старих времена можемо да живимо. Можемо ми и даље да живимо веома мирно и спокојно, али просто морамо да усвојимо нове вештине и нова знања. У том смислу, министре, надам се да ћете дати пуни допринос, а такође и сви остали сегменти друштва, и понављам, без мира и стабилности руке су везане.

ПРЕДСЕДАВАЈУЋИ: Народни посланик Марко Ђуришић.

МАРКО ЂУРИШИЋ: Хвала, поштовани председавајући. Господине министре, па ми смо за ово доба године, у складу са вашим најавама, очекивали нови предлог закона о полицији. Ви сте, када је овде, у парламенту, средином априла представљен нацрт закона, рекли да очекујете расправу у парламенту у јуну. Ево средина јула је, сами сте рекли, то су рокови које сте сами себи задали. Нисте тај рок испоштовали, сада говорите да имамо други рок, а то је децембар, по акционом плану.

Лично нисам спреман да поверујем да ће и тај рок бити испоштован. Волео бих да ме демантујете и изненадите, али чињеница да овако ради Влада Републике Србије, чији сте ви члан, вероватно је допринела томе да је од данас Светски економски форум издао листу најефикаснијих и најнеефикаснијих влада на свету, 144 земље су анализирали и Србија је на 10. месту, као најнеефикаснија Влада на свету пласирана.

Да закон треба да се мења, слажемо се с вама. Да је потребна дубинска измена, слажемо се с вама. Оно што нисмо чули од вас је оно што је уобичајено за ваше колеге из Владе, да говоре о томе да је за то одговоран бивши режим.

Вероватно је вама незгодно то да кажете јер је ваш претходних сада први потпредседник Владе. Па вам је можда тешко да изрекнете критику на то што он, као министар полиције, шест година, није изменио неке ствари које су ето толико биле хитне да сада, значи, неколико месеци по вашој најави пре доношења новог закона о полицији, ми имамо измене и допуне пре овог важећег Закона о полицији.

Рекли сте, кажете, радили сте пуно па нисте стигли да завршите овај посао у том року, не знам да ли сте радили на проналажењу новог начелника криминалистичке полиције или на случају Давора Пашалића, или на проналажењу атентатора на Милана Бека или на многе друге случајеве који се ових дана и последњих месеци дешавају у Републици Србији, где је безбедност грађана погоршана. Ми имамо неке сцене за које смо мислили да се више у Србији неће дешавати, какве смо имали пре 20 и више година.

Али, ево да кренемо на ових шест кратких измена које сте ви предложили изменама и допунама Закона о полицији.

Оно о чему желим да говорим и да поставим једно питање је чињеница за члан 3. којим се мења члан 20. важећег закона, где сте ви, како сте рекли, предвидели формирање нове специјалне антитерористичке јединице.

Желим да вас питам, какав ће бити и колики ће бити састав те јединице? Рекли сте сви ће бити свима и припадницима специјалне антитерористичке јединице данас, и ПТЈ биће у могућности да се пријаве и да ће бити изабрани најбољи. Занима ме колики је то број? Каква је предвиђена структура те нове јединице? Нисте ништа рекли о томе када сте образлагали закон и ове измене. И, у ком року ће се та трансформација десити?

Оно што је испало из овог измењеног члана 20, ми смо дали ту један амандман, који говори о томе да се формира дирекција, то је ко руководи дирекцијом.

У досадашњем члану јасно стоји један став који каже – директор полиције руководи Дирекцијом. У овом предлогу тога нема, ми смо дали амандман и очекујемо да га прихватите. Мислим да је логично да закон дефинише ко руководи Дирекцијом полиције.

Око измена члана 72. пуно је говорено и добро је да је то стављено на дневни ред. Колико сам схватио, односно када гледам ову измену како је написана, она не мења постојећи члан закона, него даје један додатак који ће сада омогућити полицији да одмах по сазнању, уколико постоје основи сумње да је лице жртва кривичног дела, да ће полиција моћи да предузме све мере и радње које су предвиђене овим и другим законима.

Безбедносна провера коју сада предвиђа члан 5, увођење новог члана, која је последица усвајања неких нових закона у претходном периоду је добра и неопходна, како би се ускладили закони, али ми имамо често тај проблем да мењамо или доносимо неке законе који онда буду у супротности са неким другим важећим законима и тешко хармонизујемо све измене и бојим се да када дође и нови закон о полицији да ћемо се наћи у ситуацији да неке ствари у неким другим законима ће морати да се мењају, па ћемо опет чекати и опет ћемо имати неку неусклађеност.

Рекли сте око овог члана 6. којим се додаје нови члан 139. који омогућава ранији одлазак у пуну пензију, да то ће омогућити поштовање према припадницима МУП-а и њихов достојанствен одлазак у пензију, да се ради о неколико стотина људи, а да ће бити потребно пронаћи додатних 180 милиона динара у овој години да би се њихов одлазак у пензију исплатио.

Сматрам да је достојанствен одлазак у пензију жеља сваког грађанина, кад год он дочека и стекне законом прописане услове за одлазак у пензију и да тај аргумент није довољно добар. Мислим да се на овај начин уводи неравноправност припадника МУП-а у односу на друге грађане Србије, на друге запослене у јавном сектору.

Колико год уважавам напор који припадници МУП-а свакодневно улажу, имамо и бројне лекаре, професоре, запослене у државној управи који раде цео живот, не наравно на тако ризичним пословима, али и они заслужују да оду достојанствено у пензију.

Нажалост, то им се отежава константним изменама Пензионог закона, та граница се помера, а пензије које их чекају су све мање и мање и грађани од њих све теже и теже живе, иако сте ви у предизборној кампањи најављивали да неће бити смањења него повећања пензија, чињеница је да су пензије пре нешто мање од годину дана смањене 10, 20, 25%.

Рекли сте да ће се овим одласком ослободити места за нове припаднике полиције. Међутим, у образложењу стоји да ће се овде по програму Владе за рационализацију запослених у јавном сектору издвојити средства и да у складу са тим програмом неће бити нових запошљавања.

Значи, то стоји у образложењу да неће бити нових запошљавања, ви сте рекли ослободиће се простор за нове, па бих ја волео да чујем да ли ће бити нових или не? Не би требало да буде, али сте ви изјавили па сте ме мало збунили том вашом изјавом.

Ове измене закона су неопходне, ми се ту слажемо с вама и из тог разлога ми ћемо их подржати. Дали смо неколико амандмана, о једном амандману сам говорио. Мислим да су потребне измене Закона о полицији, да су биле потребне дуги низ година, али да ваш претходник није био толико заинтересован да ради на овим стварима и те измене некако су избегавале да дођу на дневни ред Скупштине.

Лоше ће бити, поздрављам вашу најаву у том смислу, мислим било би лоше да се настави пракса са доношењем закона по хитном поступку, ви сте рекли да Закон о полицији неће бити на тај начин стављен у процедуру. Ви сте били председник парламента и знате можда боље од неких других министара како парламент функционише и зашто је важно да не расправљамо о законима по хитном поступку и да су ти закони који се у редовној процедури овде у парламенту продискутују и усвоје по правилу квалитетнији, јер постоји могућност да се укаже на одређене мањкавости или места на којима закон може да се побољша.

Надам се да ћемо до краја године по том Акционом плану, за поглавље 24. добити закон о полицији новији, комплетан, да ћемо о њему расправљати, као што се надам да ће се десити оно што сте ви најавили у одговору једном од мојих колега посланика, да ће бити потписан и посебан колективни уговор и да неће бити разлога за штрајк полиције.

Јер данас смо добили најаву да је за 27. јули ове године полицијски синдикат најавио штрајк, уколико не буде после вишемесечног преговарања са Министарством, постигнут договор око посебног колективног уговора и да ћемо избећи ту ситуацију, поготово у овој компликованој, комплексној, безбедносној ситуацији у којој се Србија данас налази због разних ствари о којима су говориле моје колеге и које сада не бих понављао, јер мислим да је указано на многобројне проблеме, безбедносне изазове пред којима се Србија данас налази.

Надам се да ћемо и расправу о овом новом закону о полицији када он дође на дневни ред водити у једној конструктивној атмосфери, да ћемо наћи најбоља могућа решења, да ћемо модернизовати рад полиције, учинити га ефикасним и да се неће дешавати, као ето сад да немамо начелника Криминалистичке полиције више од годину, Управе криминалистичке полиције више од годину дана и да упркос најавама, вашим најавама господине министре, ево случај напада на новинара Давора Пашалића већ више од годину дана није разрешен, да се дешавају сцене из деведесетих на улицама градова у Србији, да се како сте ви најавили брзо решавање неких случајева пролонгира и не решава месецима и месецима уназад. Хвала вам.

ПРЕДСЕДАВАЈУЋИ: Реч има министар Небојша Стефановић. НЕБОЈША СТЕФАНОВИЋ: Хвала. Што се тиче новог закона о полицији, дакле, то је закон на коме заједно и кроз радне расправе радимо са читавим друштвом. Мени је драго да се таква пажња придаје овом закону и то ме чини задовољним, зато што видим да један део јавности изузетно води рачуна о томе шта се дешава. Нама је то веома важно, јер полиција мора бити ефикаснија и боља у свом раду и то је наш задатак.

У сваком случају, ми те законе које доносимо, доносимо због грађана Србије и увек је најбоље да их донесемо у једној дугој процедури у којој ће сви учесници из нашег друштва, али наравно и из међународне јавности имати прилику да кажу шта мисле и да поправе тај текст закона, него да их доносимо напречац. Онда те законе хиљаду пута поправљамо, као што се много пута дешавало и у овој Народној скупштини уназад много година.

Дакле, ово треба да буде добар и квалитетан закон који ће, надам се као и овај данашњи, прихватити читава Народна скупштина, показати да подржава рад Министарства унутрашњих послова, јер то је оно што Скупштина може, а кажем извршни органи не могу и мислим да је то нешто што ће бити добро за све нас.

Ми смо заиста напредовали, направили добре резултате у Акционом плану 24, који је прихваћен од Европске комисије у својој трећој радној верзији, дакле, много бољи него већина земаља у нашем окружењу. Направили смо доста добре резултате у том смислу.

Некад имам само дилему да ли народни посланици од мене траже да се укључим директно у истраге, као министар, немам ништа против, као министар, али да ми онда не пребацују ако се укључим у неке оперативне ствари да кажу - што је министар био тамо итд; или траже од мене да то ради полиција, а да ја као министар контролишем њихов рад.

Па онда ако је тако, онда да мене питају о истрагама и шта сам урадио, да ли сам ишао да саслушавам осумњичене итд, или, ако то хоће, ја сам спреман и на то, ако то хоће, онда да дозволе да узмем да радим то оперативно на такав начин.

Дакле, шалу на страну, полиција је била доста ефикасна. Похваљујем рад ових људи, без обзира колико се неки у нашем друштву трудили да говоре лоше о полицији, о њиховом раду. Да ли има људи који су ту лоши? Има. Против преко 150 људи смо поднели кривичне пријаве и у претходној години, у недавној акцији ухапсили 29 људи осумњичених за одређене ствари на граничним прелазима.

Али, у тако великом апарату, потребно је стална контрола друштва, стална контрола полиције и тужилаштва над радом полицијских органа. Ми то и спроводимо, показујемо да се борбом против корупције боримо неселективно, боримо се потпуно посвећено и показујемо да сви они који се огреше о закон не могу да рачунају да ће их заштитити ни значка, ни друштвени положај, ни политичка припадност, ни друштвени статус, било ко. Ко год буде осумњичен за било какво кривично дело, одговараће пред законом и судови ће одлучивати шта ће се догађати са тим људима.

Што се тиче САЈ-а и ПТЈ, шта се дешава? Дешава се и то је повезано са оним питањем које сте поставили везано за пријем, дакле, не ради се о новом пријему стриктно само у смислу нових људи, него када имате припадника специјалне јединице који има 50 година старости, није реално да тај човек може да испуни све захтеве које јединица стави пред њега.

Зашто је то било тако до сада? Не знам, али није увек старосни праг добар и треба нам нових људи у специјалним јединицама. Свуда у свету се то обично одреди или старосни критеријум или су у примени уговори од по три године унутар органа у коме раде и након годину, две, три, зависи како у којој јединици, врше се посебне провере које утврђују да ли то лице може и даље да остане, да ли је подобно да буде припадник специјалне јединице.

Ми ћемо се трудити да један део људи који оду попунимо и из редова полиције, јер припадник специјалне јединице не може бити примљен тек с улице. У овом тренутку када бисмо хтели да примимо једног полицајца, он мора да заврши курс ЦОПО који траје годину дана, мора да заврши приправнички стаж од шест месеци. Дакле, он тек за годину и по дана од овог тренутка постаје неко ко може да буде примљен у полицију са чином млађег полицајца, дакле, у свој први полицијски чин или, наравно, ако заврши Криминалистичку полицијску академију, након четири године.

Тада када би затребало 500 полицајаца, имали би их за годину и по дана. Да би тај човек доспео до специјалне јединице, потребно је, не могу да кажем колико, али грубо бар пет година. Све и када би хтели да примимо 10, 20, 50 специјалаца, то би потрајало много дуже него што људи уопште претпостављају.

Ти људи се регрутују из редова полиције или из војске, али пре свега из редова полиције, из оних јединица које већ постоје. Какав ће бити њихов састав? Јединице ће бити приближне величине као данашњи САЈ. Пре свега, то је посао који треба да одраде професионалци. Ту постоји тим професионалаца који се баве тиме. Није на мени да одређујем колика је јединица потребна за Србију, како треба да буде њихово наоружање, шта треба да буду њихове карактеристике. То раде људи који се тиме баве и ја сам то њима препустио.

Што се тиче закона, у овом делу који говори о директору полиције, ми иначе имамо у закону део који говори о директору полиције, где се каже да директор полиције управља дирекцијом полиције. Није спорно да поновим. Ми ћемо да прихватимо то да пише да дирекцијом полиције управља директор полиције. Уопште није спорно и то се ни у једном случају не доводи у питање. На крају крајева, ко би други руководио дирекцијом полиције? Није спорно да прихватим такав амандман.

Што се тиче новца, отпремнине које су обезбеђене, оне су већ обезбеђене у буџету на позицији која постоји код министра Кори Удовички, дакле, у Министарству за државну управу, новац који је предвиђен за отпремнине и одлазак једног дела људи у пензију. То је већ нешто што је план Владе и о томе смо говорили.

Дакле, не ради се овде о неравноправности припадника МУП у односу на остале људе. Ради се о посебности посла које ови људи обављају. Обишао сам много полицијских станица широм Србије. Једна од најупечатљивијих ствари коју видите кад уђете у хол полицијских станица, видите фотографије људи, 10, 20, 30, зависи од станице до станице. То су људи који су дали своје животе, то су људи који су погинули.

То су људи које су убили терористи. То су људи који су дали животе да ми који седимо данас овде и наше породице буду безбедне. Зато је то посебно, зато је другачије и зато они иду и раније у пензију, зато што ти људи, обављајући свој посао, буквално свакога дана ризикују свој живот и то је нешто што морамо да поздравимо. То је нешто што ово друштво мора да вреднује и то је нешто што ово друштво мора да награди.

Поштујући свачији посао, ово је најсложенији посао. Ово је посао који захтева од људи да некада дају свој живот. То је нешто што Република Србија хоће и мора да поштује у сваком тренутку, а ја се надам и ова Народна скупштина.

Што се тиче пензија, нажалост, пензије су смањене када је ваша неодговорна влада донела такве економске потезе који су фактички уништили пензиони систем, који су нас довели до тога да се без икаквог економског оправдања задужујемо и онда након неколико година дођемо до тога да више не можемо да исплаћујемо ни пензије ни плате.

Ми данас имамо рекордно низак буџетски дефицит. Данас имамо много боље економске показатеље, што нам признају сви. Не постоји више нико ни у свету, ни у Србији, ко не може да каже нешто добро о економским потезима Владе. Сви су рекли добро, од ММФ-а до Ангеле Меркел и то је нешто што је међународно признато. Свако ко хоће да каже другачије, може да каже шта год хоће, али они који се питају за то, они који су апсолутно позвани да кажу своје мишљење, кажу да Влада води добру економску политику. То је чињеница.

Што се тиче штрајка синдиката, кад год се најави да ћемо ускоро потписати, да кажем, овај анекс, ми смо последњи колективни уговор већ потписали са Независним полицијским синдикатом, који је о томе најдуже преговарао са стручним људима, кад год најавимо, а МУП иначе има 26 синдиката и кад год најавимо да ћемо потписати нешто и када се очекује да ће то бити, рецимо, на седници Владе сутра или прекосутра, онда се појави неки синдикат који дан или два пре тога каже – ми сад захтевамо то, иначе ћемо кренути у штрајк и ви када то потпишете, они кажу – видите, наша претња штрајком притиснула их је да би узели неки поен. И то схватам и то је у реду.

То је њихов начин борбе. Они мисле да чине добро. Ми не мислимо. Ми сматрамо, у сарадњи са онима који су озбиљни, који хоће да дају свој допринос на најодговорнији начин, да направимо заједно, јер мени је у интересу да сваки припадник полиције буде и боље плаћен и да има више услова за рад.

Имали смо случајеве од Смајила Тарића 2008. године, Лазаревић у Ваљеву, где су три убиства на улици била 2008. године, у Ваљеву рањавање, бацање бомбе, Лаза бомбаш такозвани, рушење кафића багером, подметање пожара. Сада се бар никоме не руше куће на улици у Србији и да то држава гледа и посматра, па да јој треба једно шест месеци да се организује да реагује.

Да вам не причам о свему ономе, могао бих сада да наводим овде више случајева. Дакле, ко се све убијао, ко је коме подметао бомбе, рушили багером, организовали паравојне полиције, бар нам се то више не дешава у држави. Најгоре стање смо имали 2006, 2007, 2008, 2009. године. То су биле године у којима смо имали по броју највећи број извршених убистава, после 90-их, највећи број, драстични случајеви убистава. Да вам не причам о свим оним трагичним убиствима која су се дешавала, са описима итд.

Не треба да нам то буде параметар. То врло ретко поменем. То поменем када неко каже да му покажем да постоји контрааргумент, ако ћемо о томе да причамо, али извршење тешких кривичних дела је извршење тешких кривичних дела. Нама је важно да се сви они који почине та тешка кривична дела пронађу, некада то иде брзо, некада не иде брзо, некада су истраге везане за неке друге истраге. О томе не можемо баш директно да обавестимо јавност.

Али, видели сте на крају, за све, за најтежа убиства смо углавном пронашли све починиоце. Остало је још једно или два нерешена. Верујем да ћемо у случају тих тешких убистава те ствари разоткрити.

За ове случајеве о којима често говоримо у јавности, кажем, одбио сам да коментаришем ток истраге, јер кадгод смо причали о томе и кадгод смо давали неке конкретније податке, када смо желели да уверимо јавност да се истрага креће и да нешто радимо, ти подаци су злоупотребљавани и у тим злоупотребама смо можда имали, да кажем, успореније истраге. Ја сам одлучио да више не дајемо никакву ни назнаку.

Наравно, никада нисмо говорили о подацима који би могли нашкодити истрази из кривичног поступка. Некада то не уради нико званично. Некада се то уради у добрим односима између медија и припадника полиције или тужилаштва. Могу само да апелујем да се то не ради. То сам апеловао на колеге из медија. Ако не постоји њихова заинтересованост да објаве податак који ће нашкодити истрази, онда неће бити ни заинтересованости неког да им тај податак да и обрнуто.

Молио сам припаднике полиције, наредио, указао на законске последице да свако откривање података из истраге може да нашкоди истрази и да та истрага буде лоше урађена. Надам се да ћемо успети, као друштво, да се изборимо, то није ствар вас као парламента, већ је то више ствар извршне власти, менталитета, друштвене ситуације. Морамо научити људе да су подаци из истрага нешто што не треба да објављују, да су подаци из истрага нешто што може да упозори починиоце на било који начин и да те ствари не радимо.

У сваком случају, трудићемо се да у наредном периоду побољшамо свој рад, да заслужимо поверење парламента, јер ми одговарамо пред грађанима Србије и пред овим парламентом. Да ово поверење које парламент има у нас оправдамо, без обзира на политичку припадност и на број посланика који подржава ову или ону опцију.

Трудићемо се да оправдамо поверење као МУП и да покажемо заиста, а ја вам то не кажем као неко ко је министар, већ као неко ко хоће да заступа ове људе који раде данас најтежи посао у Србији, да они заслужују вашу подршку и поверење. Трудићемо се да им обезбедимо више опреме, нове униформе, возила, да их модернизујемо, како би извршење њихових задатака било лакше. Хвала.

ПРЕДСЕДАВАЈУЋИ: Реч има посланик Борисав Ковачевић.

БОРИСАВ КОВАЧЕВИЋ: Поштовани потпредседниче Скупштине, уважени министре и ваши сарадници, цењене колегинице и колеге посланици, данас имамо расправу, бар досадашњу, која се креће у два смера или, пошто је материја таква када говорите о полицији и њеној широкој делатности, онда долазите у ситуацију да одете у ширину па се бавите свим безбедносним проблемима итд.

С друге стране смо имали оне који су расправљали конкретно о предложеним изменама, што треба да радимо прекосутра у амандманском делу. Покушаћу да не урадим ни једно ни друго.

Оно што желим да кажем јесте да је полиција као служба сигурно далеко најважнији сегмент унутрашњег система безбедности, односно унутрашњих послова, да је полиција један од најважнијих сегмената укупног система националне безбедности ове земље, с једне стране, а с друге стране да је полиција сегмент безбедности који је у дневном најдиректнијем, директнијем него било који други сегменти, дотицају сарадње са грађанима и директно њима окренут. То је сегмент чију делатност, с друге стране, грађани свакодневно најбоље виде у својој непосредној околини.

С друге стране, имамо Закон о полицији који је донет пре 10 година. Сада се припрема нови закон о полицији после 10 година у сасвим или у много чему измењеном и друштвеном, посебно безбедносном амбијенту. Не бих да идем у ширину које су данашње карактеристике свих провенијенција криминала за разлику од оног пре 10 година итд.

Дакле, све то намеће потребу једног апсолутно озбиљног приступа прављењу новог закона о полицији и у том смислу поздрављам опредељење ове владе и Министарства да правећи овај закон, као што је министар малопре рекао, консултују најбројније друштвене структуре и најшире структуре да би се управо направио закон који ће одговорити потребама и тренутку, а истовремено антиципирати све будуће могуће развојне појаве криминала итд.

С друге стране, када говоримо о овим предложеним изменама и допунама Закона о полицији, мислим да је добро опредељење да се направе ове измене и допуне из два разлога. Први, чини ми се да се у томе успело, да се не чекајући да се донесе нови закон о полицији одмах, промптно побољшају услови за ефикаснији рад полиције, као што је реорганизација или доорганизација појединих сегмената у служби полиције или сектора итд, као што је питање, ако хоћете у том смислу, и статус извршилаца тих безбедносних задатака које полиција обавља.

Јако је значајно да смо у оквиру ових измена и допуна појачали, чини ми се, уз амандмане, онолико колико сам погледао, улогу, што је за мене врло значајно, министра у сагледавању глобалног безбедносног процеса који покрива полиција. Чини ми се да се то у последње време, последњих година, помало губило, па су знали министри унутрашњих послова да кажу – немам ја ништа са тим, то је ствар полиције.

Овде је конкретно речено. Ако се процењује да у једном сегменту друштва, на једном делу територије или на целој територији долази до услова који ће безбедносно значајно погоршати ситуацију, онда мора да буде министар први који ће са политичко-безбедносног аспекта проценити и моћи да реагује ако треба и код Владе и тражити наступ, а не да се остави, па да тај човек буде директор полиције.

Директор полиције је стручни руководилац, а не политички. За мене је то јако битно што је препознато у овом тренутку и мислим да ће се таквим решењем побољшати рад полиције.

С друге стране, мислим да су препознате неке ескалирајуће појаве криминала, посебно последњих неколико година, а овде је доста помињано, јер је то за мене криминал, овде говоримо о отмицама малолетника или одраслих итд, али то је криминал. Дакле, то је препознато и сада не морамо да чекамо доношење новог закона.

Оно што је за мене битно, када су дата ова решења о изменама и допунама овог постојећег закона, то је да то нису понуђена решења тренутно за овај моменат, него су то решења која ће сигурно, мислим, господине министре, као таква, наћи место и у новом закону. Дата су квалитетна решења, не на брзину и не за кратко време, и то је оно што је вредно у овим изменама и допунама.

Оно што је битно у последњем делу, мислим да ће овај нови закон који доносимо, а то показују ове измене и ова расправа данас, закон о полицији нови наметнуће потребу измена многих других закона, поготово они који третирају друге и различите службе безбедности и оне које чине комплетан безбедносно-обавештајни систем итд.

Према томе, трпеће многи други закони и измене, а са друге стране, чак и да не иницира овај закон измене у тим законима треба их мењати да би оне пратиле ово све, а све то када сагледате, такве измене свих закона онда долазимо на једну кровну ствар, а то је и молим министра да он као значајан фактор, односно значајна функција у целом том систему има у виду и подржи то. Све ће то наметнути и намеће потребу да приступимо изради нове стратегије националне безбедности комплетне. Хвала вам лепо.

ПРЕДСЕДАВАЈУЋИ: Реч има Гордана Чомић.

ГОРДАНА ЧОМИЋ: Захваљујем. Даме и господо, у покушају да допринесем расправи о изменама и допунама Закона о полицији имам најмање две добре вести и неколико мање добрих вести, односно критичких опаски и питања за појашњења и решења која су нам понуђена у изменама и допунама.

Добра вест је да укупно гледано за закон о изменама и допунама Закона се може гласати и могу да гласам уз услов да бар о једном амандману јако озбиљно размислимо и да разјаснимо оно што ћу поставити као питање. Пратећа добра вест је да министар Стефановић има праксу консултација у Скупштини. Волела бих да је то понашање заразно по друге министре, али просто желим и у оквиру ове расправе да посебно споменем то јер то није нигде обележена посебно дефинисана обавеза пословничка, али је гест који подразумева да је дијалог, да се дијалог разуме и да је потребно да се ствара у Скупштини ако се већ разуме.

Консултације које министар нуди и тражи и пита посланицима стварно би било добро да буде заразно. Не очекујем од вас да ви колегама, говорим уопште као тема која би била добра и по Владу, когод подржавао Владу, и по Скупштину, ко год био опозиција или владајућа коалиција у Скупштини.

Шта су рецимо мање добре вести и опаске, можда ћете рећи да су критичке, и шта су најважнија питања? У чл. 1, 2. и 3. измена и допуна законом се мења унутрашња структура и организација и надлежности унутар самог Министарства. Не видим, не спорим наравно, али не видим потребу за аргументацијом да смо видели да постоје како се већ одавно каже – нон стејт ектори у нашим граничним подручјима, да постоје терористичке групе, полутерористичке групе и да је то мотив да се овакве одредбе донесу. Ја их сматрам добрим без обзира да ли имамо било какве врсте терористичких акција у нашем региону или не.

За амандман који је поднео колега Марко Ђуришић може да буде поновљен, да се зна шта је надлежност директора полиције и ово ће, можда мало народски речено, послужити да се продрма систем који је распоређен сасвим могуће непотребно у неколико различитих сектора надлежности, да се прођу процедуре у којима људи доказују да могу да буду припадници и у новим секторима. Још што би мени било важније, а то не може да буде у закону, али бих волела да ова три прва члана измена и допуна Закона о полицији унесу обавезу иновација у тај сектор.

Ми посланици и јавност генерално је склона окошталој традиционалној перцепцији о томе шта су безбедносне претње и шта је то све данас у свету. Оно што мислимо везе нема са оним што се дешава у свету када су у питању безбедносне процене, безбедносне претње, али је то природно.

Јавност је навикла на нешто што са симпатијама зовем шињелски начин размишљања. Нисмо навикли да усвајамо нова знања брзо и гледамо некакав црно-бели свет у коме се зна ко је добар, ко је лош момак и онда смо склони да имамо такав став и према сопственим снагама безбедности или људима који раде у МУП. То већ одавно није тако.

Волела бих да, кажем да не може да буде тема закона, али да се кроз овај сектор просто промовише у целом сектору који се бави безбедношћу, не само када су у питању МУП, него у целом оно што је одавно и пракса и знања у развијеним земљама какво желимо да постанемо.

Амандмани које смо народна посланица Александра Јерков и ја поднеле тичу се чланова који следе, чл. 4, 5. и 6. измена и допуна и не говорим о амандманима сада зато да кажем да су они услов да гласам за закон, али мислим да је добро за све нас да се нејасноће које ја видим и због којих су амандмани поднети разјасне у начелној расправи.

Члан 4. говори о покушају примене закона који смо донели, који се односи на пријављивање несталог лица у околностима у којима постоји основана сумња да је лице жртва посебног кривичног дела и кажемо да су полицијски службеници дужни да у сарадњи са другим надлежним органима, удружењима грађана и грађанима одмах предузму мере.

Амандман који сам поднела је амандман којим се даје рок. Знам да правници кажу да сви знамо шта је одмах, али исто тако знам да су сви склони да тумаче шта је одмах. Знам да је то одмах у сектору уређено протоколима, али из најмање два разлога сам поднела амандман којим се додају речи – одмах, а најкасније у року од 24 часа.

Први разлог је што овај члан не може бити примењен без измена Закона о кривичном поступку и онда је наша дебата, слагање или неслагање о томе да се уведе рок би био путоказ и за измене Закона о кривичном поступку.

Други разлог је што уз пуно уважавање правничких аргумената да се зна шта је одмах и да само ми који нисмо правници тражимо рокове, мислим да би било добро и док овај члан не буде у примени, док се не промени Закон о кривичном поступку да буде временска одредница. Ово није опредељујуће да гласам за закон или не.

Подржаћу уношење овакве одредбе из простог разлога што је она основ да се мења и начин на који се сектор безбедности МУП односи према грађанима и према њиховим захтевима и да се успоставља дијалог који је очито успостављен уношењем овог члана измена и допуна Закона о полицији.

Зашто говорим да је потребна дебата? Због тога што сам учествовала и у доношењу, гласањем и расправом, „Маријиног закона“ из марта 2013. године, где смо донели одредбе о ДНК бази података педофила, где смо јасно ставили до знања да ће бити врло строгих механизама против дела против полне слободе малолетних лица итд, што за две године нисмо успели да донесемо подзаконске акте и нисмо успели да направимо базу.

Молим вас да ово не разумете као критику опозиције власти. То је наш заједнички проблем. То је константан проблем сваког министарства и сваког закона. Један од разлога зашто сам потписала Резолуцију о законодавној активности Скупштине Србије је то што у тој rрезолуцији, коју смо заједно усвојили те 2013. године, стоји да уз предлог закона иде и предлог подзаконских аката.

Образложење – па не знамо како да напишемо подзаконски акт је врло једноставно разјаснити. Напишите га као да ће закон бити усвојен у облику који је предложен па када амандманима буде промењен, јер ниједан закон у ову sскупштину, бар док ја сведочим процесу доношења закона и учествујем у њему ових 15 година, није изашао из Скупштине у облику у коме је ушао, осим једног, а то је Закон о националним службама безбедности и тај би закон министар морао врло брзо да стави под лупу и да се он мења. То су посебни разлози зашто је тај закона прошао без амандмана.

Дакле, било би добро да сваки закон има пратеће и подзаконске акте, не зато што је то задовољство посланицима да читају, него зато што то омогућава примену закона. Не можете да примењујете закон без подзаконских аката. Овај члан који се односи на пријављивање нестанка лица под посебним околностима захтеваће не само промену Закона о кривичном поступку, него и промену подзаконских аката.

Овде смо чули између колега мишљења да би требало изузети судове из те процедуре, да ако је тако нешто у питању да онда можете да прислушкујете телефоне и све да радите, зато што је у питању нестанак малолетног лица. То је добра тачка, из које бих ја волела све нас да подсетим како се врло ретко код нас сектор рада МУП-а или служби безбедности гледа као сектор људских права, а он то и јесте. Он то јесте.

И што више будемо кроз дијалог имали овакав начин дебате о одредбама појединих закона, то ће више свима нама бити јасно шта је у ствари посао људи које ми сви плаћамо да за све нас који живимо раде, зато да би ми могли да будемо сигурни, безбедни, да можемо безбрижно да шаљемо децу у школу, да знам да неко брине о локалним криминалцима, да знам да неко брине и да ризикује свој живот.

То је истовремено и посао заштите људских права сваког грађанина који је у контакту непосредно са службеницима полиције или с било ким из сектора безбедности. О томе се код нас врло ретко прича. Ми имамо мало перцепцију ту - војска, полиција, безбедност, то више, нажалост, не постоји. Што се више будемо образовали о томе колико је важно да имамо дијалог шта је у ствари посао безбедности, то ће боље бити свима нама.

Следећи амандман који сам поднела заједно са колегиницом Александром Јерков тиче се безбедносних провера. Ово није амандман на коме инсистирам, али он је просто, што се мене тиче, био неминован да га ја поднесем. Дакле, став који се мења је у оквиру става где се говори о безбедности и провери лица која хоће да се запосле у Министарство унутрашњих послова и ту немам никакве примедбе.

Став који се додаје да се безбедносна провера врши и на основу захтева другог органа или правног лица у случајевима када је прописана посебним законом. Ако не буде јасно да се ово не односи на лица која се запошљавају, онда ћемо да имамо проблем, зато што не сме да се односи на лица која се запошљавају из простог разлога што не постоји начин да други орган или правно лице буде у поседу информације о лицу које жели да постане полицијски службеник, па жели да се запосли. За њега се врши безбедносна провера. Дакле, ту би молила само разјашњење.

Знам који други органи или правна лица имају на основу закона право да траже безбедносне провере и због тога сам споменула закон на који нису поднесени амандмани, уз мој велики протест и остала сам у мањини, што ми се често дешава, али то што сам ја у мањини не значи да нисам у праву. Због тога што начин на који се врше безбедносне провере у ЕУ, а што ћемо морати да радимо, мало личи на ово што ми радимо. Дакле, само разјашњење.

Последњи амандман који смо поднеле тиче се члана 6. који говори о увођењу права на изузетак у Закону о инвалидском и пензионом осигурању за припаднике полиције, за полицијске службенике, који се своди на то да лице може да има 52 године и 30 година радног стажа да би по сили закона решењем министра било - пензионисано.

Зашто сам поднела амандмане? Зато што су слични закони или одредбе доношени у Словенији, у Црној Гори и у Македонији, надам се са потпуно различитим мотивима него што је овај члан. Дакле, звало се Закон о посебном пензионисању и не сумњам да министар зна тренутак, на пример у Црној Гори, у Словенији или у Хрватској, када се то дешавало.

Али, оно што је мени важно, јесте да будем сигурна да увођењем ове обавезе за лица која пуне 52 године, са образложењем да је то изузетно стресан посао и напоран, што јесте, ја не спорим, да они више после тог годишта, дакле, моји исписници нису ни за обуке, нису физички можда спремни, мада је то увек за дискусију, и да је просто по сили закона потребно ово решење.

Шта је мој први амандман? Колико год знам да ће бити правничких тумачења да то не може, да ако је то све образложење, да онда у овом закону стоји да он не може да се бави сличним пословима у пензији. Имам дугу листу образложења зашто тражим да то буде у закону. Одбијање овог амандмана неће бити разлог да за закон не гласам, али мислим да је за систем добро да се такав амандман прихвати. Нека буде изузетак, али не могу да се баве сличним пословима.

Други амандман који је поднет на исти члан односи се на њихова права која добијају зато што им се уводи као изузетак право, обавеза да буду пензионисани, о утврђивању пензије, због тога што овако како стоји у закону пензије се утврђују у складу са прописима о пензијском и инвалидском осигурању.

С обзиром да имам великог искуства са тумачима правничких одредби, највише воле да тумаче правничке одредбе, склона сам да сумњам да има тумачења која ће им дати умањење. Ово умањење је скоро 14%. Ако ће бити умањење 14%, онда имамо проблем, јер он не доноси одлуку, или она, свеједно, да искористи право, већ му по сили закона престаје радни однос. То су отприлике моје што критичке опаске, што моја процена да је потребно да појасним ове ствари због друштвених група на које се односе одредбе.

Дакле, највећи део ових измена и допуна односе се на припаднике МУП-а. Дубоко верујем да ћемо ми сви пре или касније разумети да је сектор безбедности унутрашњих послова, као и обавештајни део, недељив део сектора људских права. И, како сматрам да мора да буде одбране људских права у том сектору када су припадници полиције у комуникацији са онима којима служе и које чувају, тако мислим и да морају да буду поштована и људска права оних који су припадници Министарства или службе у било ком делу.

С надом да ће бар амандман који утврђује временски рок шта је одмах или бар усмено образложење шта то значи, не тражим процену када ће ово бити примењено јер то није обавеза министра, то зависи и од договора са министром правде када ће бити измена Закона о кривичном поступку, али могу само да изразим жаљење што у оквиру ових измена и допуна нисмо уврстили и измене и допуне које се тичу опхођења, односно посебних поступака за насилнике у породичном насиљу.

С обзиром да знам да је, ако ико, Министарство унутрашњих послова највише реформе од себе учинило и највеће резултате има у борби против породичног насиља, не сумњам да ће и тај део, дакле обавеза да насилник, био он жена или мушкарац, био он муж, отац, ћерка, свеједно, насиље не бира род, насиље бира људе, односно људи бирају насиље, да ће бити удаљен из заједничког домаћинства, или удаљена, свеједно, као што апелују такође припадници и потписници Аутономног женског центра, који сматрају да је то потребно. Жао ми је што то већ није могло сада да буде увршћено, али очекујем у новом закону о полицији.

Само на крају кратко. С обзиром да знам нацрт закона о полицији, који је рађен у министарству које је водио министар Душан Михајловић, па онда кроз мало амандманских измена био поднет од стране Владе, од стране министра Драгана Јочића, и остао у овом облику док је министар био Ивица Дачић, ја се надам да ће нови закон о полицији створити простор и обавезу да се учи о томе шта је безбедносни простор данас, шта су реформе и контроле тог безбедносног простора и колико смо повезани унутар поглавља 24 и делом 23 са оним о чему ми имамо врло мало информација, бар у неком јавном дијалогу.

За крај, сасвим скоро па приватна опаска, с надом да ће ми потпредседник дозволити скретање са дневног реда. Станујем преко пута Еxit-a и имам личну молбу да се припадницима полицијске управе Нови Сад, колико год може и како год може, да посебна награда јер су обавили одличан посао у веома, веома тешким условима.

Извињавам се потпредседнику Бечићу, ово није на дневном реду, али јесте било мени пред очима четири дана. Хвала вам.

ПРЕДСЕДАВАЈУЋИ: Захваљујем. Реч има министар др Небојша Стефановић. Изволите, господине Стефановићу.

НЕБОЈША СТЕФАНОВИЋ: Хвала вам. Ви сте коректни, као и увек, и погледаћу, наравно, помоћи ћемо све што будемо могли око новосадске полиције. Покренули смо процес повећања безбедности у Новом Саду, који је био доста изложен у претходним годинама и не кажем да је то стање идеално, али идемо ка бољем стању.

Наравно, оно о чему смо причали данас исто је везано за све то. Без каријерног напредовања, без развоја тог полицајца, без правог полицајца на правом месту и самим бројем људи на терену нећемо направити очекивани резултат.

Међутим, са добрим људима и верујем у начелника који мислим да је веома способан човек и, просто да кажем, један већи број приведених за криминал у току Еxit-a, пре свега за нарко-трафикинг, за уживање наркотика и страних и домаћих држављана, али наравно и повећање обима јавног реда и мира у овом периоду јесу за похвалу. Трудићемо се да то буде, наравно, и боље.

Што се тиче самог закона, хоћу да се осврнем на неколико ствари само које сте рекли, што се тиче безбедносних провера. Односе се пре свега безбедносне провере на она лица, када се ради о запошљавању, која желе да се запосле у МУП-у, зашта Министарство, наравно, врши своје провере, када хоће одређена лица која не могу вршити безбедносне провере, а постоје одређена радна места која захтевају да се провери да ли је то лице осуђивано, да ли је учинилац неког кривичног дела, да ли је било каква безбедносна сметња, да кажем, за коју постоји основ да не буде запослена на том месту.

На пример, из државних органа, царине, пореске полиције или из агенције за приватно обезбеђење, детективска агенција, они се могу обратити МУП-у и то је, да кажем, овај члан сада закона који ми доносимо, да се обраћају МУП-у и да МУП за њих изврши безбедносне провере, да се каже да ли та лица имају безбедносне сметње, наравно, у складу са Законом о заштити информација о личности. Дакле, све оне информације које они немају право да добију, неће добити. Оне информације које имају, у складу са законом, имаће право да их добију.

Што се тиче пензионисања, дакле, у овом случају се ради о људима који су тек буквално годину или две пред пензијом. Ти људи би за две године ишли у редовну пензију у МУП-у, са 54 године и четири месеца стажа. Ради се о људима који су највећи део свог живота провели на радним местима где им се стаж рачуна са увећаним трајањем, управо зато што су радили сложене и тешке послове.

Ми, да бисмо успели сада, поготово приликом ових прерасподела и организационог реструктурирања Министарства, да један део људи који су припадали одређеним јединицама и више немају основ да буду у тим јединицама, а није коректно да их ставимо да раде у станицама, разговарао сам са њима.

Ишао сам да разговарам директно са тим људима. Направио сам у свим јединицама неке групне састанке, где су они мени рекли – извините, министре, у животу никада нисмо ушли у станицу, нисмо радили у станици, наш посао је био потпуно другачији. Данас, да се вратимо у станице и да радимо овај посао који не познајемо довољно добро и нисмо добри, а идемо за две године у пензију, просто, немамо мотив за то.

Просто нису ни мотивисани. А то да примају плату и да седе негде са стране, да попуњавају број, није добро ни за полицију ни за грађане Србије. Онда је, чини ми се, најбоље решење да управо те људе обезбедимо да оду достојанствено у пензију, а да МУП добије прилику да из својих редова, са неким људима који се полако пењу или попуњавају, способнији, млађи, бржи, ефикаснији, то је неминовност у специјалним јединицама. Просто, нико не може да се љути што долази неко способнији, да ти људи попуне та места и да будемо спремни на све изазове.

Што се тиче овог, ви сте потпуно у праву. Ми смо направили посебан члан у новом закону, то је поступање полиције у случају насиља у породици, где се каже да су полицијски службеници дужни, у сарадњи са другим надлежним органима, да одмах предузму потребне мере и радње, у складу са законом, у циљу спречавања даљег вршења насиља, које за последицу може да има наношење телесних повреда или лишење живота.

Дакле, ми смо увели потпуно нови члан у Закон о полицији који ће говорити о поступању полиције у случају насиља у породици, као и, наравно, уз подзаконске акте које полиција већ има и правилнике о поступању у овим случајевима. Наравно, ово је важна тема и о њој ћемо неки други пут.

Желим само да кажем да ценим и напоре свих људи из парламента који су помогли у овом смислу јер мислим да скретање пажње и отварање очију јавности да тај проблем постоји је прва важна ставка која се догодила. Нико не може да негира да то постоји као проблем у друштву, ја сам то говорио.

Није то проблем полиције па сад полиција треба да га решава, најтужније је када дође до тога да га полиција решава, али је то проблем читавог друштва, размишљање о пријављивању или непријављивању насиља, било да се ради о жртви или члановима породичног домаћинства или пријатељима или комшијама које то виде и чују, наравно, до тога да када је жена жртва и економске експлоатације зато што нема где, пристаје да се врати код насилника, јер нема где да живи, нема где да настави свој живот, повлачи те кривичне пријаве, све то, и онда ми имамо проблем, фактички, полиција остаје везаних руку. Знате, када жртва повуче кривичну пријаву, тужилаштво прекида истрагу и ми престајемо са поступањем.

Оно што ће полиција свакако да ради, и то стоји у нашим правилницима, на било какву пријаву ми одмах превентивно одузимамо оружје које постоји у легалном поседу. Нажалост, често се кривична дела изврше неким оруђем или оружјем које нема потребу да на било који начин буде регистровано, или је нелегално, тако да се ту ослањамо на то да ћемо кроз рад друштва успети да побољшамо то.

Што се тиче ових ваших примедби, ми ћемо их сагледати. Десетак амандмана је поднето на овај предлог закона. Ми смо неке већ прихватили. Господин Ковачевић је неке предложио током јучерашњих консултација и хвала вам за коректност у том смислу. Ми смо током јучерашњих консултација схватили да за неке ствари постоје боља решења. Господин Живковић је предложио једну измену коју ћу ја исто прихватити, која је исто била доста добра.

Неколико тих ствари ћемо гледати стварно да поправимо јер мени се чини, из оног што сам чуо, људи су били убедљиви, са тим изменама закон ће бити бољи. Трудићемо се да то усвојимо. Морам да видим са колегама шта смо до сада отприлике разматрали, шта смо усвојили. Видећу шта ћемо са овим. Свакако да ћемо неке одредбе применити.

Оно што сте ви рекли само за немогућност обављања неког другог посла након пензионисања, ту нам мало Устав смета, у смислу равноправности људи да обављају било коју делатност. С друге стране, постоје неки закони, попут Закона о приватном обезбеђењу, који фактички предвиђа могућност да неко ко је пензионисан у МУП-у има неке одређене предности да нема потребе за вршењем безбедносних провера тог типа.

Међутим, наравно да ћемо временом, увек сам уверен и видео сам овде, био сам сведок да смо многе законе доносили па нас је време поправљало и чинило да, како су се околности мењале, будемо другачији, прилагодљивији. Некад је за то потребно време. Просто, и ово што је до сада урађено, мислим да је сваки један овакав потез бољи за Министарство и за државу, а онда, наравно, видећемо како се ситуација развијати и у неким ранијим годинама, како се околности буду мењале, прилагођавати се томе и давати још све боље и животније предлоге. Наравно, видећемо и како ће заживети Закон о приватном обезбеђењу. Чека нас реализација Закона о оружју и муницији. То су све велики и важни закони који чине систем безбедности.

Завршавам тиме, оно што је рекао господин Ковачевић, то је, мислим, нешто што недостаје, а то је стратегија о унутрашњој безбедности, као део система националне безбедности. То још никад нисмо доносили у Србији. Надам се да ћемо је имати, заједно да ћемо направити једну стратегију о унутрашњој безбедности, пошто нико није предвидео нпр. где је систем ФТО, односно агенција за обезбеђење у систему унутрашње безбедности, нити ко зна како да те људе ангажујемо у случају неких потреба.

Зато нам је тај део безбедности, као што сте ви рекли, није то више неки баук, службе безбедности, полиција, војска, дакле, ово је сад једно министарство које пре свега разговара са људима о ефикасности. Што смо ефикаснији, то је боље за све.

ПРЕДСЕДАВАЈУЋИ: Захваљујем, господине Стефановићу. Реч има овлашћени представнике СПС народни посланик Вања Вукић. Изволите, господине Вукићу.

ВАЊА ВУКИЋ: Захваљујем се, председавајући. Поштовани министре унутрашњих послова са сарадницима, даме и господо народни посланици, на почетку моје дискусије желео бих да истакнем једну чињеницу.

У овом сазиву парламента, дакле, у 10. сазиву парламента ове Народне скупштине, данас постоје две странке које су до сада имале министре унутрашњих послова, односно данас седе две странке и представници двеју странака које су имале до сада министра унутрашњих послова, од почетка парламентаризма, увођења парламентарног живота у Србији, то су СНС и СПС.

Исто тако од 2000. године, односно такозваних промена није се десило и да једна најјача странка преузме одговорност за безбедност грађана у Србији и постави свог министра унутрашњих послова. Сви су желели утицај, али нису желели одговорност. Желели су да воде Министарство унутрашњих послова из сенке.

Желели су да воде Министарство силе из сенке, желели су да имају своје полицајце, желели су да имају своје инспекторе, желели су да имају своје истраге како би вршили утицаје на своје политичке противнике, на коалиционе партнере, па чак и на своје страначке колеге када им то није било у интересу. То је могло да доведе до нарушавање безбедности грађана Србије и државе Србије.

Међутим, у периоду од 2008. до 2012. године, захваљујући тадашњем министру унутрашњих послова Ивици Дачићу, тај утицај је драстично опао, а углед Министарства и полиције подигнут на један виши ниво. Морам да вас подсетим, односно да прокоментаришем везано за неке случајеве које сте рекли, који су се десили 2008. године, већина тих случајева је полицијски решена, али са стране правосуђа није.

Људи који су извршили та кривична дела су после краћег времена проведеног у притвору пуштени да се бране са слободе или су ослобођени. С друге стране, неки су и данас у притвору, дакле, понављам у притвору пред Специјалним судом. То је било одраз стању у правосуђу у том периоду.

Данас је ситуација знатно другачија. Данас Министарство унутрашњих послова води министар који долази из најјаче политичке партије у Србији, чиме је отворена могућност да се на један квалитетан начин предложе, не само измене и допуне Закона о полицији, већ и да се донесе нови закон о полицији, што се надам да ће се ускоро десити и да ће се пред овим сазивом парламента наћи нови закон о полицији.

Желео бих да исправим колегу Марка Ђуришића, који није тренутно ту, и да кажем – да је 2011. године, тачније 22.11.2011. године пред народним посланицима је био закон о изменама и допунама Закона о полицији, а председавајући је била наша колегиница Гордана Чомић.

Данас расправљамо о закону о изменама и допунама Закона о полицији и то оних делова који се тичу стварању услова за рад полиције, затим, поступања полиције у стању повећаног ризика, организационе структуре Дирекције полиције, члана који се односи на трагање за несталим лицима, тзв. Тијанин закон, безбедносним проверама и начину пензионисања полицијских службеника. Морам да вам кажем – као овлашћени представник СПС да ћемо за тај закон у потпуности гласати.

Додавањем услова који су потребни за рад полиције у члану 1. овог закона ствара се могућност формирања два нова сектора, сектора европских интеграција и међународне сарадње и сектора за управљање људским ресурсима. Та два сектора су изузетно битна.

Што се тиче сектора за управљање људским ресурсима омогућава се, као што сте и ви сами рекли, каријерно напредовање у служби. На тај начин претпостављам да ће изменом систематизације у том сектору бити Управа за људске ресурсе, Центар за основну полицијску обуку и да ће велики допринос планирању будућих кадрова дати и Криминалистичко-полицијска академија.

Везано за нови сектор међународне сарадње и европских интеграција, он је врло битан за Министарство унутрашњих послова и за Републику Србију у наредном периоду, јер знамо да нас чека отварање једног од најтежих поглавља у преговорима о приступању Републике Србије ЕУ, а то је поглавље 24 – правда, слободе и безбедност.

Поред тога, Министарство унутрашњих послова је потписало и многобројне међународне споразуме о полицијској сарадњи, као мултилатералне тако и билатералне, тако да ће овај сектор на један лакши, бржи и ефикаснији начин омогућити да се настави са међународном активношћу Министарства унутрашњих послова.

Што се тиче члана 3. овог закона којим се мења члан 20. хтео бих да нагласим да тренутно у Министарству унутрашњих послова постоје три специјалне јединице тј. Специјална антитерористичка јединица, Противтерористичка јединица, Хеликоптерска јединица. Сматрам да је једна од те две антитерористичке јединици такође настала као последица политичких препуцавања у протеклом периоду.

Увек се постављало питање да ли су потребне две скоро идентичне специјалне јединице у МУП. Одговори су били различити. Један од одговора је био да је једна задужена за руралне акције, противтерористичка јединица, а друга за урбане, односно градске борбе. Међутим, стварност је била потпуно другачија. Обе јединице су биле ангажоване у зависности од дежурстава. Једна је ангажована једне недеље, друга је ангажована друге недеље. Једна је била ангажована на обезбеђењу једне амбасаде, а друга на обезбеђењу друге амбасаде.

Везано за аеродром, такође је надлежност била подељена. Једна јединица је дежурала и обезбеђивала аеродром дванаест сати током дана, а друга других дванаест сати тог дана.

На овај начин се овај проблем елиминише. Формира се једна, а ја бих могао да кажем, остаје једна специјална антитерористичка јединица. Специјална антитерористичка јединица је јединица са дугом традицијом, формирана 1978. године, а за ових 37 година постојања обављала је најсложеније задатке који су пред њу постављени.

Њени припадници спадају у најобученије у свету, са великим бројем признања и награда. Учествовали су у бројним такмичењима где су освојили прва места у тактичким вежбама, прецизном пуцању и тако даље. Имају један од најбољих и најопремљенијих центара за обуку у свету и заслужују да се све ово помене.

Такође, припадници ПТЈ су остваривали успехе како на међународном тако и унутрашњем плану. Спроводе обуке које су на завидном ниво у складу са најужим светским стандардима, чиме истовремено доприносе и свеобухватној безбедности Републике Србије.

Као високи службеник МУП, а касније као државни секретар, сведочио сам бројним успешно реализованим акцијама како САЈ-а тако и ПТЈ-а. Осећам моралну обавезу да као неко ко је блиско сарађивао истакнем важност и ефикасност припадника ових јединица у систему безбедности, али и подржим предложено законско решење будући да знам у којој мери и на који начин њихово ангажовање може бити ефикасније.

Ми као посланици СПС размишљали смо да ли хеликоптерска јединица треба да буде у саставу ове нове специјалне антитерористичке јединице или да буде посебна специјална јединица у МУП или треба да остане као што је већ предложено као засебна посебна јединица МУП.

Размишљали смо и на основу појединих дефиниција које смо успели да нађемо, без обзира што не постоји јединствена дефиниција специјалних јединица, где се каже да специјалне јединице подразумевају пре свега оне јединице које извршавају задатке који битно одступају од осталих пре свега по времену, начину и месту извршења и потребној опреми и наоружању.

Међутим, након консултација које бих похвалио, које су јуче одржане у овој згради, у Дому Народне скупштине, ми смо одустали од тих амандмана и сматрамо да је предложено решење да хеликоптерска јединица буде посебна јединица добро, пре свега што се хеликоптерска јединица користи не само у специјалним акцијама, већ и у другим акцијама, као што су евакуација повређених и болесних, контрола саобраћаја, гашење пожара и друге ванредне ситуације.

Међутим, с друге стране смо размишљали такође о амандману да ви као министар дајете налог за ангажовање хеликоптерске јединице. Такође, након консултација смо одустали, али смо интервенисали амандманом да када се ангажују посебне јединице да одмах и без одлагања министар унутрашњих послова буде обавештен о њиховом ангажовању. Надам се да ћете размотрити тај предлог, а ми ћемо о томе детаљније говорити у расправи о појединостима.

Такође, подржавамо и формирање јединице за обезбеђење личности и објеката уместо досадашње управе у седишту министарства, али за неко будуће време нам остаје обавеза да јединицу за заштиту сведока изместимо из МУП.

Свесни смо да је за тако нешто потребна измена других закона, а не само Закона о полицији. Сматрамо да та јединица представља терет МУП, како у финансијском, тако и у организационом и формацијском смислу. Логично решење је да она буде измештена у Министарство правде, што представља праксу у већини модерних демократских држава.

Чланом 4. овог закона мења се члан 72. Закона о полицији коме се додаје нови став 6. који је нажалост последица трагичног догађаја који се десио у блиској прошлости. Нажалост, трагедија је натерала нас посланике да данас расправљамо, у дану за гласање надам се свим срцем подржимо додавање овог става, којим се полицијски службеници обавезују да одмах предузму мере у проналаску несталог лица за које постоје основи сумње да је жртва кривичног дела.

Новина је и то да су полицијски службеници дужни да потрагу организују не само са другим државним органима, већ и са грађанима и удружењима, јер се на тај начин омогућава лакши проналазак несталих лица.

Овим путем бих се захвалио свима који су помогли да се изнађе решење за овакву ситуацију. Вама господине министре, вашим сарадницима, професорима Правног факултета Универзитета у Београду, удружењима и стручњацима из различитих области, јавности и медијима и на крају велику захвалност дугујемо и оцу брутално убијене Тијане Јурић.

Мењају се и чланови закона који се односе на безбедносне провере, које се односе на усклађивање са већ донетим законима, као што је Закон о оружју и муницији, Закон о физичко-техничком обезбеђењу, што је у складу са праксом европских држава.

Везано за члан 6. овог закона којим се мења члан 139. односно којим се додаје члан 139а, ми ћемо овај предлог и овај члан закона подржати, с обзиром да у потпуности подржавамо ваше образложење које је предато уз овај закон.

На крају бих желео да кажем да ће СПС у дану за гласање подржати ове измене и допуне Закона о полицији. Хвала.

ПРЕДСЕДАВАЈУЋИ: Захваљујем, господине Вукићу. Реч има министар др Небојша Стефановић. Изволите, господине Стефановић.

НЕБОЈША СТЕФАНОВИЋ: Желим само да вам се захвалим на јучерашњем дану и на данашњој дискусији.

Мислим да смо кроз искуство људи, и ви који сте обављали ту функцију у МУП, у претходном периоду и имате увид у доста ствари које се дешавају у Министарству и како изгледа наша организациона структура, кроз добре консултације, кроз добру и квалитетну размену аргумената, ми смо дошли до доброг законског решења.

Замолићу све народне посланике, па и вас наравно, можда као неко ко то боље разуме него други који се тим послом нису бавили, да када дође на ред нови закон о полицији, тај закон добро погледамо, да покушамо да сва најквалитетнија решења применимо, да не смањимо оперативну могућност полиције да ради свој посао, а да фактички добијемо нешто што је ефикасније и боље него што је било раније. У сваком случају захваљујем се на коректној расправи.

ПРЕДСЕДАВАЈУЋИ: Захваљујем, господине министре. Реч има овлашћени представник СНС народна посланица Марија Обрадовић. Изволите, госпођо Обрадовић.

МАРИЈА ОБРАДОВИЋ: Хвала вам, председавајући. Поштовани министре Стефановићу са сарадницима, драге колеге посланици, некако се заиста тако намешта једна за другим, али кад год сам овлашћена испред СНС за одређени закон, постигнута је сагласност и сви у парламенту гласају за тај предлог закона.

Не бих то приписала срећи, пре бих се придружила коментарима претходних посланика који су потврдили да за припреме овог предлога закона постоји озбиљан, дугорочан рад, посвећен рад, не само радне групе у оквиру МУП, него и свих нас посланика који су претходних дана интензивно радили на овом предлогу закона.

Када кажем нас посланика који смо радили на припреми овог предлога закона, мислим на процес упознавања, јер је министар Стефановић са сарадницима током јучерашњег дана, а и данас, јер смо током преподнева имали Одбор за одбрану и унутрашње послове, где смо такође говорили о овом закону, заиста разјаснили многе нејасноће које су постојале код посланика, затим неке друге нелогичности које су се учиниле посланицима.

Јучерашње консултације које смо имали, а и данашњи одбор, допринели су томе да многи амандмани који су поднети буду повучени пре расправе, што мислим да је заиста добар знак да смо озбиљно посвећени раду на предлозима закона.

Постоји намера да се нешто коригује у Предлогу закона, а након консултација са министром и радном групом у оквиру МУП се повлаче амандмани како бисмо били што ефективнији, конструктивнији у раду, како бисмо штедели и у времену у крајњој линији.

Све ово говорим, јер желим, а то чиним при сваком свом излагању и при сваком представљању овог високог дома у Србији, да поправим слику и о српском парламенту и о посланицима, посебно о посланицама у Народној скупштини Републике Србије.

Знате, сваки корак који направи народни посланик Републике Србије, било да је жена или мушкарац, строго се оцењује, посебно у српским медијима. Мислим да сваки негативан коментар о нама увек добије пута десет простор, да пробамо да истичемо оне добре ствари као што је то радила колегиница Гордана Чомић, као што је радио Вања Вукић, као што су радили многи који су данас говорили.

Треба рећи грађанима да заједно уводимо неке праксе које нису прописане Пословником Народне скупштине, али које су се показале као изузетно корисне нама посланицима на првом месту, који на крају и гласамо за форму закона око које се договоримо током расправе, било у начелу или у амандманима.

Ми смо до почетка ове расправе добили 14 амандмана, што заиста није велики број и не очекујем ни сутра посебно напорну расправу. Очекујем да и она буде у служби појашњења нових детаља које овај предлог закона доноси. Оно што се могло чути, а у разговору са колегама који су ми рекли шта ће причати касније, или сутра када расправљамо о амандманима, односно у четвртак, видим да се осећа и у опозицији и позицији, да све више закони излазе у сусрет потребама грађана, да је обично власт покушавала, то није ништа ново, то се дешава свуда у свету, да на првом месту себе устоличи, да на првом месту себи обезбедимо могућност и привилегије.

Све више закони у Србији излазе у сусрет потребама грађана, у сарадњи са невладиним организација, удружењима грађана, синдиката, све више се управо глас тог цивилног друштва уграђује у законодавни оквир у Србији. Мислим да је то једна вредност, нова демократска вредност која треба да се гаји све више и више. Ништа од тога не може написано на папиру да опстане ако ми не желимо да живимо тај принцип, ако ми не желимо тај принцип, то усвојено правило да кроз наш свакодневни живот примењујемо.

Оно што се односи конкретно на предлоге закона, овог пута не бих много о томе говорила, јер ево последњих пет сати слушамо о томе, све су колеге заиста и више пута поновиле о којим се изменама закона говори. Оно што јесте суштина је да ове измене закона само дају правни основ, правну могућност да оно што нам намеће пракса и свакодневни живот сада можемо да радимо, а да не будемо у сукобу са законом, односно да смо покривени правним документом и у оквиру правног оквира се крећемо.

Све ове измене само покривају, односно налазе правно решење за актуелне проблеме којима се МУП сусреће свакодневно. Било је и питања због чега, када је у припреми нови закон о полицији, ми сада радимо ове измене закона, то смо могли чути у излагању министра Стефановића, да је заиста врло, врло детаљан и комплексан процес израде новог закона о полицији и да се тренутно налази у фази превођења, како би био упућен Европској комисији на мишљење, а након тога мислим да оно што се чуло и од колеге Ђуришића да треба сви да инсистирамо и да вршимо што већи притисак, посебно ми из парламента, како би тај закон што пре стигао на дневни ред, јер је свима нама неопходан.

Тако да ове измене закона постојећег о полицији само су нужда, дакле, оно што нас тера свакодневни живот.

Наравно да ће СНС, односно наша посланичка група у дану за гласање гласати за овај предлог закона. Желим још једном да нагласим да ће сви у српском парламенту подржати овај предлог закона, али оно што јесте још важније, о томе ћемо сигурно говорити у четвртак када будемо о амандманима говорили, јесте да сви заиста и живимо ону причу за коју ћемо гласати у четвртак, посебно када је у питању „Тијанин закон“, о томе су и моје колеге говориле, много више током данашњег дана.

Мислим да самим тим што ће МУП створити правни оквир да може да сарађује и са удружењима грађана и са другим правним лицима, невладиним сектором, медијима, тиме што је створено то је само један почетак. Сви ми морамо да будемо део ове приче и тај Амбер аларм, или дакле то колективно узбуњивање, покретање друштва у једној алармантној ситуацији мора да буде наш начин понашања.

Али, кажем, то су почеци неког новог опхођења у српском друштву где се сви учимо неким новим правилима и врло је тешко бити одговоран грађанин који има одређени степен цивилне свести и зна како треба да је користи.

Још једном свима захваљујем, посебно члановима Одбора за одбрану и унутрашње послове који су интензивно радили у претходном периоду како бисмо добили што бољи предлог закона. Надам се да ће медији о овоме мало више посветити пажње и да виде да српски посланици заиста на првом месту имају интерес грађана. Овај предлог закона то потврђује. Хвала вам.

ПРЕДСЕДАВАЈУЋИ: Захваљујем, госпођо Обрадовић.

Пошто нема више пријављених од овлашћених представника посланичких група, прелазимо на редослед народних посланика према пријавама за реч. Реч има народни посланик Зоран Живковић. Изволите.

ЗОРАН ЖИВКОВИЋ: Хвала. У очекивању новог закона о полицији који се дуго најављује, разумем да не морају рокови баш да се поштују месец за месец, али већ би требало да се појави и било би добро да нам се омогући тада дужи временски период да се упознамо са тим законом, без обзира на постојање јавне расправе. Јавна расправа је један део обраде закона, а оно што посланици треба да о томе кажу је један други део. Тако да очекујем да то буде што пре.

У овом предлогу закона имамо шест или седам чланова, седам, с тим што је овај седми технички и то су добре измене. Ја сам поднео, односно спремио два амандмана, након консултација сам одустао од једног када ми је објашњено да превремено пензионисање важи за све категорије УСО од један до четири или колико их већ има, тако да сам тај повукао, а остао је амандман на члан 2. који мења члан 20. постојећег закона и где у последњем пасусу тог закона, у последњем ставу пише – Предлог за ангажовање садржи безбедносну процену и план који може бити достављен накнадно уколико то налажу разлози хитности.

Мој предлог је да се овај други део реченице брише, односно да се избрише цео тај став и да гласи – Предлог за ангажовање садржи безбедносну процену и план активности, без могућности да то буде накнадно, јер ако се задржи та могућност онда је ту могуће, у лошем тумачењу, са злонамерним тумачењем да се план активности да неколико дана или, не знам, у неком периоду који би дао могућност да се сама та акција планира када је већ завршена, што мислим да је лоше.

Мислим да полиција сигурна, не мислим, знам, да полиција сигурно има довољно кадрова који су спремни да направе брзи план акције чим се донесе одлука о ангажовању. Мислим да би било добро да предлагач прихвати тај амандман.

За све ово остало немам примедби. Један део се тиче „Тијаниног закона“, други део се тиче дефиниције где се сада постављају људски ресурси и статичка планирања. То је све у реду и мислим да ту немамо никакве проблеме око тога.

Оно што ћу да искористим, овај остатак времена, за оно што наравно има везе са овим законом, а то је неколико питања која нису баш у директној вези, али сигурно јесу у посредној, а то је, сами сте рекли за коментарисање истрага и потпуно се слажем да је лоше да министар коментарише истрагу коју ради полиција, као што је лоше да министар правде коментарише истрагу коју раде судски органи, као што је лоше да председник државе, председник Владе или било ко коментарише истрагу неког надлежног органа.

Али, ако сте већ почели да коментаришете неку истрагу, онда то треба и да се заврши. Мислим да је било примера у скорој историји, и атентат на Бека и још неке друге, где би та пракса требало да се оконча.

Имамо још једно питање које сам вам поставио и на једном јавном слушању, а то је питање начелника ПУ у Нишу. Не улазећи поново у квалитет кадровског решења које је сада активно, значи садашњи начелник, мислим да град као Ниш има довољно капацитета и ПУ у граду Нишу довољно капацитета да се из њених редова изабере начелник ПУ.

Ценим да је решење да се доведе неко из Београда у том тренутку било целисходно и сам сам имао такво размишљање, али сам очекивао да ће господин Грекуловић који је тада доведен, да ће добити рок од шест месеци или годину дана да спреми свог наследника из локалне средине. То се није десило и мислим да то није добро ни за полицију ни за град Ниш. Наравно да је то све у надлежности директора полиције и министра, али мислим да је добро да се помене као једна ситуација коју треба решити.

Последње питање, да не буде баш све лепо и глатко, како ће Министарство да заштити припаднике Жандармерије који су пред судом у једном необичном процесу који је настао након сукоба са војном полицијом?

ПРЕДСЕДАВАЈУЋИ: Захваљујем. Реч има министар др Небојша Стефановић. Изволите.

НЕБОЈША СТЕФАНОВИЋ: Ево што се тиче неколико ових примедби које сте рекли, свакако да ми није интенција никада када постављамо човека онако из другог града да он трајно остане тамо, а верујте ни тим људима. Са њима сам разговарао више пута и они сви воле да се врате наравно у место одакле су дошли јер ту им је живот, ту им је породица.

Некада то буде, просто не нађемо довољно квалитетну замену и то је наравно и посао њихов да припреме ту замену кроз оперативни рад, виде ко се од људи истиче и ко има капацитет да буде и на томе ћемо свакако радити.

Ја ћу се трудити и да то буде и у Нишу и у Новом Саду, да ови људи који обављају тренутно привремено функције начелника јер су упућени на та радна места, да се они врате на своја радна места, односно своје градове, а да се на та места доведе неко из тих средина који боље може да у контакту са грађанима разуме читаву ситуацију.

Што се тиче овог питања, припадници Жандармерије који су, да кажем, пред судом, имају сва права као и сви други грађани Србије. Дакле, они имају право да затраже правну помоћ било које врсте и свака таква правна помоћ ће им бити пружена, а што се тиче ових ваших, да кажем, савета који су били везани за оперативно функционисање полиција, за некоментарисање истраге, ја се водим тим и покушавам да јавности пружим само оне податке који су важни, наравно да их Министарство због јавности подели, али не желим никада да кажем – е имамо тог и тог, држимо га на мерама, сада ћемо ми итд.

Као што сте видели, откако сам министар, до данашњег дана никад унапред није најављено било какво хапшење, било каква реализација случаја, ниједно у напред није најављено, ниједно.

Врло често су медији били у потпуној заблуди поводом чега одржавамо конференције за штампу, а увек их одржавамо можда некад неколико десетина минута, али никада пре, увек после реализације акције. Дакле, када извршимо привођење тих људи, онда смо обавештавали јавност да су ти људи привођени, барем што се тиче мог министарства и што се тиче оног посла који ја радим.

Видећемо наравно шта ћемо урадити са будућим случајевима, али опет кажем те оперативне истраге нећу коментарисати, увек ћу рећи да је истрага у току и да не могу да дајем информације, као што то и радим.

Али, даћу информације када се истрага заврши и када будемо имали довољно информација или када се ради о случајевима када починиоце имамо, да кажем, када је он приведен у складу са законом, односно када тужилаштво да налог за његово задржавање, а претежни интерес јавности је да поделимо неке информације о случају, због, да кажем, узбуђења јавности, као што је код отмица детета или тако нешто, да јавност зна да полиција одређене ствари предузима.

ПРЕДСЕДАВАЈУЋИ: Захваљујем, господине министре.

(Зоран Живковић: А члан 20?)

Господине Живковићу, извињавам се, али не можете на такав начин да питате. На паузи можете да питате господина министра. Реч има народни посланик Маријан Ристичевић. Изволите.

МАРИЈАН РИСТИЧЕВИЋ: Даме и господо народни посланици, после излагања мог колеге пољопривредника, мени остаје да подржим закон, као што је то учинио и он.

С обзиром да нисам толики експерт за полицију какав је он, нисам био савезни министар полиције, нисам командовао полицијом, јесам био војник, полицајац нисам био, за разлику од њега. Он је само командовао, није имао прилику да служи и слуша, али имао је прилику да командује. Верујем да је он из свог угла то добро проценио. С обзиром да је он подржао овај предлог закона, наравно да ћу га подржати и ја.

Оно што се мени допада је специјална јединица која постаје јединствена, за разлику од 2000. године до 2003. године, када смо имали разне неке специјалне јединице. Посебно смо имали Јединицу за специјалне операције, у којој су неки припадници били таквог калибра да су били гори од оних против којих је требало да се боре, односно били су гори од оних које је требало да хапсе. То је од 2001. до 2003. године на крају кулминирало и убиством премијера. Зато увек треба поклањати дужну пажњу специјалним јединицама и мени се допада што је то обједињено, јер ће на јединствен начин моћи да се прати и контролише.

Такође ми се допада одредба која, када се пријави нестанак лица и када се предвиђа да су они жртве криминала, да се у таквим ситуацијама реагује што пре, да би се, а сведоци смо у последње време да је тога било, да би се евентуално киднаповане и угрожене особе што пре спасиле, односно да би полиција могла што боље да реагује.

Што се тиче осталог, морам да кажем да као и у свему другоме треба изградити државу, треба наравно изгради и полицију и ових неколико одредба ће допринети да се рад полиције унапреди и да не буде попут 2000. и 2003. године, да криминал сузбија државу.

Мислим да је дошло време да се озбиљно држава обрачуна са криминалом и ја желим да подржим такву интенцију Министарства унутрашњих послова, министра и Владе Републике Србије, јер сматрам да поверење у полицију код грађана треба да расте.

Знам и да проблеми које грађани осећају поводом сузбијања криминала, посебно оног криминала који је привредног типа, по питању приватизације и разних злоупотреба овлашћења од стране овлашћених лица, дакле, службених лица, разних чиновника, министара итд. Морам да кажем да би наши грађани знали да полиција мора да ради у сарадњи са тужилаштвом.

Ја сам од оних који сматрају да наше тужилаштво баш и није нешто посебно. Дакле, мислим да је оно самостално у односу на ову власт, али мислим да није самостално у односу на бившу власт и отуда многе истраге које је полиција водила нису дале резултате, с обзиром да тужилаштво није покренуло на одговарајући начин поступке код судије за претходни поступак, односно није процесуирало на бази информација које је добило од полиције, није процесуирало разне случајеве.

С тим у вези, волео бих да знам, али знам да је то и мало теже могуће, волео бих једног дана да знам шта је полиција, односно шта је тужилаштво накнадно предузело поводом информације које сам ја давао о претходном колеги говорнику, о оном чувеном фрушкогорском винограду.

Такође бих волео да знам шта се све дешавало, односно које је информације полиција прикупила и шта тужилаштво није урадило, а требало је да уради поводом случаја разних комбинација инђијске власти, односно странке бившег режима која тамо држи власт, која је у периоду од 2000. године до 2015. године поприлично очерупала грађане и дошла до знатне материјалне имовине, од којих ћу набројати само неке: пентхаус од 250 квадрата, стан у Бечу од 160 квадрата итд.

С тим у вези, морам грађанима да пренесем да полиција која врши предистражне радње, односно која прикупља информације у корист тужилаштва, није та која може без тужилаштва да то приведе, ухапси и процесуира и да се надам да ће реновирањем, да то тако назовем, тужилаштва, односно неким персоналним променама, уколико их у тужилаштву буде, оно што је полиција радила, тужилаштво успети да процесуира, јер то је неопходно, с обзиром да је ова држава сурово опљачкана и истргнута из руку грађана. Зато, за разлику од неког претходног времена, држава мора да се обрачуна са криминалом, да се криминал не би обрачунао са државом. Захваљујем.

ПРЕДСЕДАВАЈУЋИ: Захваљујем. Реч има народни посланик Мирко Чикириз. Изволите.

МИРКО ЧИКИРИЗ: Хвала, председавајући. Господине министре са сарадницима, СПО је дуго чекао овакав дан када ће се у Народној скупштини Републике Србије разговарати о једном овако важном закону и постићи сагласност и власти и опозиције. То је доказ да Министарство којим руководи министар Стефановић и мере које предузима не само у нормативном оквиру, већ и по резултатима рада полиције иду у добром смеру.

Овде је било и неколико дискусија које су указивале на то да је у неком периоду полиција била претежно под снажним политичким утицајем и то је заиста тако и то нису догађаји од неке давне прошлости.

Са развојем вишестраначког система у Србији настала је једна логична инерција. Наша полиција после 1945. године формирана је као, пре свега, политичка полиција, са задатком да чува и негује култ личности и да се бори против тадашње опозиције, тзв. реакције. То је, нажалост, тај импулс са обновом вишестраначја 1990. настављен, у свом најгорем облику.

Али, оно што желим, будући да сам свестан тога да овај пренос прати велики део од 35.000 запослених у МУП, да је СПО увек исказивао дубоко поштовање према људима који се баве, пре свега, унутрашњом безбедношћу и заштитом безбедности свих грађана, како персоналном, тако и имовинском сигурношћу.

Оно на шта смо стално указивали донедавно пажњу, то је на политичку злоупотребу МУП, које је, нажалост, било, а које сада нема. Због чега? Многи су из пијетета према тим људима који су уградили своје животе недавно у борби за европску Србију, морам да поменем, рецимо, један догађај, где је 1993. године у ноћи између 1. и 2. јуна, када су социјалисти и радикали сменили тадашњег председника савезне државе Добрицу Ћосића, да је наш посланик, крагујевачки потпредседник тадашњег СПО овде нокаутиран у Скупштини, да је убијен полицајац Миодраг Николић, који је био члан СПО, да то убиство и многа друга убиства са политичким призвуком никада нису расветљена, а оно у шта је СПО сигуран, то је да је то убиство политички мотивисано јер је стриц господина Николића годину дана пре тога говорио на Видовданском сабору баш испред овог дома Народне скупштине Републике Србије.

Српски покрет обнове у потпуности разуме сву сложеност послова које обавља МУП, од стања безбедности на територији целе Републике, па онда на КиМ, па на административној граници, од борбе за сузбијање криминала, за одржавање јавног реда и мира, за безбедност саобраћаја, за граничну безбедност, обављање управних послова, заштиту и спасавање људи и имовине у ванредним ситуацијама, послови аналитике, телекомуникација, информативних технологија, бављење стручним оспособљавањем, образовањем и усавршавањем свих запослених, нормативноправна активност, међународна сарадња која је попримила кроз потписивање билатералних и мултилатералних уговора добар ниво, реформске активности које заиста министар Стефановић спроводи, по нашем мишљењу, на један заиста прихватљив начин.

Као резултат свега овога доброг о чему сам причао, без улажења у посебне детаље, ми имамо, изузев, чини ми се, у погледу високотехнолошког криминала, што је сасвим нормално да постоји пораст те врсте криминала, ми имамо два тренда која су добра. Први је смањење броја кривичних дела, а други је повећање расветљавања кривичних дела.

С друге стране, морам да истакнем да је и у полицијској акцији „Сабља“, када је било ухапшено 12 хиљада лица, за сва та лица је полиција имала полицијске доказе да су то људи с оне стране закона, али, нажалост, нормативноправни систем, судство и тужилаштво су били другачији, па је и та једна одлучна акција државе, када смо видели да држава када се озбиљно ухвати укоштац са организованим криминалом и са криминалом и корупцијом, може то доста добро да реши.

Онај сан који смо ми сањали 90-их година, верујте ми, морам данас да га поменем, било је то заиста тешко време. Јер, замислите нас, предводнике борбе „За европску Србију“, организован је неки скуп, полиција се појави само да пуца на нас, да баца сузавац, да нас растерује са шмрковима, да нас јури хеликоптерским јединицама и специјалним јединицама по Равној Гори итд. Данас је то време, срећом, другачије. С друге стране се појаве представници власти, опозиција чува власт од народа, а данас полиција подједнако поступа у тим ситуацијама и према власти и према опозицији.

Оно што желим да кажем, уз дубоко поштовање за рад свих полицијских службеника и свих служби и јединица, то је да највећи део полицајаца, знам да ви знате, ово причам због јавности, жели само професионално да ради свој посао. Политика их уопште не интересује.

Нажалост, каријерна напредовања су у тим лошим годинама имали они који су желели да Министарство злоупотребе у политичке сврхе. И не да нису имали у томе подршку грађана Србије, него пре свега нису имали подршку већине запослених у Министарству унутрашњих послова.

И често у разговорима са људима који обављају веома сложене, пре свега полицијске задатке, често нас питају – зашто ви из Српског покрета обнове не волите полицију? Кажем да то није тачно. Полиција, војска и Српска православна црква су, по мишљењу Српског покрета обнове, три веома важне и добре институције.

Посебно војска и полиција, које су направиле добре реформе. Али, оно што нам је одвратно, то је политичка злоупотреба тих институција. И због тога сам имао потребу да се и ових тема дотакнем.

Још нешто, „Тијанин закон“ или измене по којима ће полиција имати већи правни оквир за поступање је заиста нешто што је добро и што ви радите у правом моменту, не само због позитивног притиска јавности, већ зато што и ви тако мислите, зато што сви ми мислимо тако у Народној скупштини.

Добре су и све остале мере и чланови који се мењају, а оно што ми очекујемо од новог закона о полицији, то је да више регулише одредбе, и министар је то малопре поменуо, које се тичу породичног насиља, већег ангажовања полиције и већих овлашћења полиције да спречи породично насиље или, ако породично насиље већ настане, да оно не буде у продуженом трајању.

Због тога ће Српски покрет обнове у дану за гласање са великим задовољством не само подржати ваш рад, него гласати и за измене и допуне закона. Хвала вам.

ПРЕДСЕДАВАЈУЋИ: Захваљујем, господине Чикириз. Реч има народни посланик Горан Богдановић. Изволите.

ГОРАН БОГДАНОВИЋ: Хвала, господине потпредседниче. Поштовани министре, поштовани народни посланици, пред нама је Предлог закона о изменама и допунама Закона о полицији и ове измене закона су биле неопходне, ако ништа друго, оно због члана 72. Али, просто, нећу ни губити време и трудићу се да анализирам неке чланове закона, пре свега члан 14а. Јуче смо, господине министре, ако се сећате, и на припремном састанку говорили о томе.

Иако смо ми убеђени да се овај члан закона доноси како би се у сваком тренутку обезбедила територија Републике Србије од свих могућих ситуација које би могле да изазову потенцијалну нестабилност, али лично сматрам да је сврсисходније да је овај члан 14а дефинисан као поступање, кад говорим о специјалним јединицама, поступање у ситуацијама које изискују антитерористичко деловање полиције, а не овако преопширно.

Јуче сам говорио да су могуће злоупотребе овог члана, иако лично сматрам да неће доћи до тога, али, свакако, поставља се питање могућности те злоупотребе. Како би се ресурси Министарства унутрашњих послова употребили у ситуацијама које не представљају стање повећаног ризика, а које, евентуално, могу да буду проглашене таквим, тј. да ли неко може да искористи овај закон, или боље рећи овај члан, да би злоупотребио материјалне и људске ресурсе Министарства унутрашњих послова против политичких противника у случају, рецимо, масовних ненасилних демонстрација?

Из тог разлога ми смо поднели амандман, господине министре, и не видим разлог да ви не прихватите овај амандман, где предлажемо да министар извести надлежни одбор, тј. Одбор за одбрану и унутрашње послове у року од три дана о разлозима ангажовања људских и техничких средстава по овом основу и обавести Одбор о постигнутим резултатима.

Ово није политичка, већ и безбедносна контрола полиције, како би се у кризним ситуацијама постигао шири консензус извршне и законодавне власти. Ја очекујем да ћете овај амандман прихватити, јер у суштини не мења ништа битно од онога што сте и ви сами предложили.

Што се тиче члана 20, мислим да је у претходном члану, у члану који се буквално брише, постојала боља субординација, па се ту наводи да је за рад организационих јединица којима руководи за свој рад одговорни, па се наводи, рецимо, директор полиције, начелници полицијских управа, начелници подружних полицијских управа, а то, нажалост, у овом члану није регулисано, иако сте јуче обећали да ћете то изменити. Очекујем да ће доћи до те промене.

Такође, овим чланом није регулисана организација и функционисање специјалних јединица полиције и статус њених припадника. Поставља се питање – ко сада и у каквим актима уређује организацију специјалних јединица, јер то у овом предлогу члана 20. није наведено? Верујем да ће то бити подзаконски акти или уредбе које ће Влада донети, али можда би боље било да је у самом члану, оном који се мења, наведено све то.

Што се тиче члана 72, као што сам рекао, ако ништа, онда су ове измене важне због овог члана и стварно смо захвални што се доноси оваква одредба у оквиру постојећег закона. Мислим да су моји претходници о овоме говорили доста и да нема потребе да трошим време посланичке групе, ни ништа друго.

Вратићу се, господине министре, и на питање које сам вам јуче у припреми састанка поставио, иако сам добио прецизан одговор, али због јавности, посебно због бивших припадника Министарства унутрашњих послова који живе на простору Косова и Метохије.

Што се тиче члана 139а, добио сам одговор да се то, нажалост, не односи на те припаднике, али волео бих да ми поновите одговор који сте ми јуче дали, јер пошто доле постоји та прича да се овај закон односи и на те припаднике, чак штавише да се овај закон односи на припаднике цивилне заштите. То знам, али због јавности и тих људи доле не би лоше било да ми поновите јучерашњи одговор. Хвала.

ПРЕДСЕДАВАЈУЋИ: Захваљујем, господине Богдановићу. Реч има министар, др Небојша Стефановић. Изволите, др Стефановићу.

НЕБОЈША СТЕФАНОВИЋ: Ево пре свега само неколико реченица. Прихватам ово што сте рекли за члан 20. у систему субординације. Дакле, тај амандман је поднет од стране одбора и ми ћемо тај амандман прихватити. Дакле, боље је дефинисано, слажем се.

Што се тиче ових пензија, ми смо јуче разговарали и рекао сам вам да се не односи на њих јер је члан закона ту врло јасан и он каже да се односи на људе који су имали 52 године живота и 30 година провели на пословима са увећаним трајањем осигурања, где се увећано обрачунава осигурање.

Дакле, просто, ти људи су већ по посебној уредби пензионисани и сада би фактички ви пензионисали људе који су већ пензионисани, што би било правно немогуће, али ћемо морати да пронађемо неко друго можда решење где ћемо тражити, не кроз овај закон, али у сарадњи са Министарством за рад, борачка и социјална питања шта су најбољи модели и системи с обзиром да је један део људи интегрисан у КПС, а да ћемо фактички морати да видимо шта да радимо са овим људима који нису још увек интегрисани, тако да се овај закон не може односити на то и не доноси се за припаднике цивилне заштите. Пре свега се односи на оно што смо причали током данашњег дана, на припаднике МУП-а који су радили на посебним задацима.

ПРЕДСЕДАВАЈУЋИ: Захваљујем, господине Стефановићу. Реч има народни посланик, мр Александра Јерков. Изволите госпођо Јерков.

АЛЕКСАНДРА ЈЕРКОВ: Захваљујем, господине потпредседниче. Господине министре, колегинице и колеге народни посланици и народне посланице, као што се из наше пријаве за реч и из дискусије колегинице Чомић види ДС ће подржати овај предлог закона и свакако да ово јесте један од закона који нам је потребан и то је нешто што су сви посланици који су се јављали за реч и изговорили.

Колегиница Чомић и ја смо дале одређене амандмане. Наше прихватање овог закона неће зависити од тога на који начин се ви определите према нашим амандманима или уколико не ви онда скупштинска већина у дану за гласање, али свакако сматрамо да би усвајањем тих амандмана Предлог закона био бољи, посебно због тога што је министар у неколико наврата данас истицао и вољу да прихвати амандмане и да о њима разговара.

Да не говорим много о томе који су то амандмани. Они се односе на три члана овог закона. То су 4, 5. и 6. члан. Када се ради о члану 4. којим се заправо мења члан 72, односно њему се додаје нови став 6, ми сматрамо да треба прецизирати тај рок шта то значи да се одмах предузимају мере и радње предвиђене овим другим законима у случају нестанка неког лица када постоје основи сумње да је то лице жртва кривичног дела, да није згорег мало прецизирати шта то значи.

Наравно, не бих могла да се сложим са оним што је било речено у овој расправи да у том случају треба суспендовати нека друга правила која у овој земљи постоје, пре свега она правила која се односе на приватност других лица и задиру заиста у поље људских права. Не може се писани налог за пресретање нечијих телефонских позива сматрати непотребном бирократијом или администрацијом или не знам које су све речи овде изговорене. То је просто нешто што мора постојати, па нека се та процедура убрза. То је мислим најмањи проблем.

Када је у питању члан 5. којим се додаје члан 111а најпре треба погледати који је члан 111 важећег закона. Он гласи овако – лицу које жели да заснује радни однос у Министарству подаци се прикупљају у поступку безбедносних провера, уз претходну писану сагласност тог лица и у друге сврхе се не могу користити. Безбедносна провера из става 1. овог члана представља скуп мера и активности којима се утврђује постојање, односно непостојање безбедносне сметње. Безбедносна сметња је чињеница која онемогућава пријем у радни однос у Министарству у складу са условима из члана 110. овог закона и на крају – поступак безбедносних провера, садржина образаца који су у функцији поступка уређују се актом министра.

Сада додајемо члан 111а који гласи – безбедносна провера врши се на основу захтева другог органа или правног лица у случајевима када је прописано посебним законом. Да ли се то сада односи на ово лице које жели да заснује радни однос у Министарству? У том случају, откуд орган или правно лице може знати да неко жели да заснује радни однос у Министарству или уколико се не односи, видим да одмахујете главом, на шта се то односи и каква је то безбедносна провера коју може да захтева други орган или правно лице?

Ко су ти који могу то да траже? Које је то правно лице које може да тражи да се уради нечија безбедносна провера? У којим случајевима и ако имамо чак четири члана о томе на који начин се спроводи безбедносна провера о лицу које жели да заснује радни однос у Министарству, онда у члану 111а је заиста недовољно да пише да се некаква безбедносна провера, а ми не знамо ни чија ни каква ни шта се у њој закључује, може вршити на основу захтева другог органа или правног лица, а да се не каже уопште какав то орган, какво правно лице може захтевати нечију безбедносну проверу?

Тако да заиста овај члан или на неки начин треба променити или појаснити или било шта са њиме урадити зато што овако дефинисан он заиста може изазвати не само забуну него може представљати заиста опасност и може угрожавати можда нека друга права која су овим законима и у крајњем Уставом гарантована нашим грађанима.

На крају, члан 6. који је последњи члан на који смо колегиница Чомић и ја поднеле амандман, говори о томе када се пензионишу запослени у специфичним односно оперативним пословима у полицијској служби, полицијски службеници. Међутим, ви сте рекли да би вас Устав спречавао у томе да се тим лицима која су пензионисана онемогући да се као пензионисана лица баве сличним пословима.

Међутим, ради се о томе да уколико ви некога пензионишете уз образложење да он више није у стању да ради тај посао, а образложење за овакво решење управо је то да такве особе више просто нису у могућности да обављају те послове, како онда они могу бити у стању да те исте послове обављају као пензионисана лица?

Тако да није то само ствар Устава и ствар њиховог права. Ако их пензионишете под изговором да нису више у могућности да раде, онда нису у могућности више ни да раде те послове као пензионисана лица.

Наравно, придружићу се осталим колегама у жаљењу што у овај предлог закона нису ушле одредбе које би се односиле на насиље у породици. Когод је не само имао контакте са особама које трпе насиље у породици, него когод је имао мало увида у дневну штампу може видети да је најчешће насиље у породици са смртним исходом и то управо јесте оно насиље где полиција неколико пута и неколико десетина пута чак је реаговала пре него што је дошло до тог смртног исхода.

Ви сте, заправо цео МУП ради већ годинама на томе да полиција која се најчешће прва сусреће са насиљем у породици не реагује више на неадекватан начин. Мислим да би било веома интересантно погледати рецимо записнике које сачине ти полицајци који одлазе у породице у којима се врши насиље када смо неколико дана након тога насилник на крају и убије жртву, јер то су све случајеви у којима је полиција долазила на те адресе, долазила у те породице и просто, чини се, оставила те људе тамо да убију своје супруге или оне над којима врше насиље.

Тако да се надам да ће и у Закону о полицији, за који кажете да се припрема, али и у Закону о кривичном поступку, Кривичном законику заправо бити простора да се ово реши и то свакако јесте нешто у чему ћете имати подршку посланика ДС.

Када је у питању овај члан 4, то је оно што се односи на онај сада већ чувени „Тијанин закон“, то није нажалост први закон који доносимо а да се зове по имену неке од деце која су страдала у нашој земљи због разних ствари, да ли због нефункционисања система, због неуређеног система, због неефикасности органа. Имали смо прилике да чујемо да смо донели пре две и по године „Маријин закон“. Ми не знамо каква је примена тог закона и колико је, рецимо, људи уписано у тај регистар педофила који је требало да се направи са све припадајућим ДНК. Очигледно је да имамо проблем са тим да доносимо законе које не примењујемо. Немојте да ово буде још један од тих закона.

Само бих се на крају осврнула на неколико ствари које сте рекли или одговарајући неком од посланика или док сте образлагали закон, не могу сада да се сетим, али говорили сте о томе како ће ово олакшавање, односно убрзавање одласка у пензију да отвори могућност да на та радна места дођу нови људи. Затим сте се помало острашћено осврнули на смањење плата полицајцима.

Мислим да треба схватити да у Србији постоје два јавна сектора. Један јавни сектор су полицајци, то су учитељи, судије, људи који раде на стварним пословима, где проблем нису ни висине њихових плата ни њихова бројност. Други јавни сектор су сви они страначки запослени људи који стварају проблем и када је у питању бројност и када су у питању њихове плате.

Сасвим сигурно када је ММФ рекао да се за 10% смањи маса зарада у јавном сектору, они нису мислили на плате полицајаца, нису мислили на плате наставника од 36.000 динара, него су мислили на плате оних других, само што је најлакше било скинути свима 10%, а не направити озбиљну рачуницу на који начин се то може урадити а да се не нанесе неправда.

Још само једну ствар коју сте рекли о томе да у време вашег мандата нема коментарисања истрага ни најава хапшења. Мислим да сте ви једина особа у овој просторији која може тако нешто да изговори, која може тако нешто да поверује. Мислим да се сви сећају вас како овде машете папирима осуђујући унапред људе, као да сте некакав опозиционар а не министар полиције, овде у Скупштини, у телевизијским студијима, где год вам се укаже прилика.

Да не причам о томе да се воде кривични поступци, односно не воде се поступци, него да су поднете кривичне пријаве због тога што су на суђењима, која су против појединих таблоида покренули извесни људи, новинари доказали да су информације о најавама хапшења добили из врха полиције. То је нешто чиме би, ја мислим, могло да се позабави ваше министарство. Не вреди тако да се чудите, мислим да вам је познато о чему се говори. Ако не, могу вас упознати касније.

ПРЕДСЕДАВАЈУЋИ: Захваљујем се, госпођи Јерков. Реч има министар др Небојша Стефановић. Изволите.

НЕБОЈША СТЕФАНОВИЋ: Да почнем од овог последњег. Дакле, никада нисам најавио хапшење унапред. Никада нисте ни ви, нити је било ко у Србији могао да зна, нико није могао да зна да ће нпр. сутра ујутру бити ухапшено то и то лице. Никада то нисте чули од мене. Није да се није дешавало у неким претходним временима. Откако сам министар унутрашњих послова, од мене то никада нисте нити ћете чути. Можете да чујете после хапшења, као што сам то и радио.

Увек кажем, то јесу људи који су осумњичени. Нећемо да их зовемо криминалцима, зваћемо их дивним људима који су осумњичени за дивна дела, попут овог човека што је осумњичен за дивно дело да је опљачкао децу ометену у развоју у дворцу Хетерленд у Новом Бечеју. Дивни човек је осумњичен за то, дивни човек. Да ли има у тој квалификацији коју сам изговорио нешто да је незаконито, да је дивни човек осумњичен за дивно дело злоупотребе новца од деце ометене у развоју? То што је он члан ваше странке, члан председништва ДС, то би требало да буде срамота вашу странку што су такви људи били на таквим местима. То је срамота.

Шта је све изговорено у овој Народној скупштини од стране припадника ваше странке, шта сте све изговарали за људе, како сте их све квалификовали, кад би узели само у овом сазиву Народне скупштине, кад би узели записнике и стенограме, да не причам каквим сте све епитетима частили људе који су чланови ових клупа овде и посланике и потпредседника Скупштине који сада председава, шта је све овом човеку изговорено, о томе нећу ни да причам.

Што се тиче запослених, када бисмо успели само да смањимо вашим партијским колегама које сте ви запослили у јавном сектору, када би само њима успели да смањимо плате, који данас раде у јавном сектору, не би морали да смањујемо ни плате ни пензије, пошто сте их толико запослили од 2008. до 2012. године да је то апсолутно неиздрживо. Ми смо успели да смањимо за 36.000 људи, толико мање ради у јавном сектору. Дакле, 36.000 људи мање ради у јавном сектору данас него 2012. године.

То је драматично смањење, што природним одливом, што једним делом људи којим смо укидали различите агенције. Недовољно, слажем се, али их ми бар нисмо оснивали на такав начин, а код вас су ницали као печурке после кише.

Дакле, сваке недеље је била по једна нова, са директором, три заменика, 15 помоћника и једно 20 запослених који су помагали једни другом да оду раније на посао и до 12 оду на ручак, са платама које су биле много веће од тих учитељских о којима причате, много веће и од лекара и од наставника и од пензионера.

Тада вам то није сметало, ни вама, а ни другим људима из владајуће коалиције. Никада нису устали да кажу – извините, што нам директори из наше странке примају оволике плате, што су богаташи, што не знају шта ће од новца, дајте да дамо то пензионерима. Не, тада је то било дивно и сјајно. То је било перфектно тада. То време је било сјајно за те људе, уживали су у луксузу. Ми смо за 36.000 људи смањили.

Нажалост, да вам кажем, видим да ви нисте никада преговарали са ММФ. Дакле, све оно што се преговара са ММФ, њихови захтеви када разговарамо су врло прецизни. Они не говоре паушално, они траже од одређених институција одређена смањења, јер се ради о броју људи.

Што се тиче оних људи који имају радно-правни основ, просто када неко више није за специјалну јединицу не значи да није више да ради неки други посао, али просто више не може психофизички да одговори захтевима који су такви. На крају крајева, рад у полицији је специфичан. Рад у служби за обезбеђење, у Агенцији за обезбеђење је много мање захтеван него што је рад у полицији. Дакле, полиција има одређена законска овлашћења и примену овлашћења коју ови људи немају.

Значи, ови људи не морају да примењују полицијска овлашћења. Полицајац у статусу овлашћеног службеног лица је у обавези да 24 сата примењује полицијска овлашћења. Дакле, он када види извршење кривичног дела на улици, он мора да буде спреман да реагује. Нема – нисам био на дужности, већ је то његова законска обавеза. Људи из приватног обезбеђења немају такву врсту обавезе. Они су у обавези да испуне одређене законске услове из свог закона и да раде за фирму која их је запослила.

Напослетку, мислим да сте само грубо рекли за ове људе и заиста ми се то не свиђа – оставили су људе да неког убију, говорећи о насиљу у породици. То се заиста не дешава на такав начин. Полиција није инквизиција. Ми имамо закон по коме морамо да делујемо и морамо закон да поштујемо.

На крају крајева, ви знате да од октобра 2013. године полицијску истрагу контролише и усмерава тужилаштво. Ми за сваку акцију обавештавамо тужилаштво, за сваку посебну радњу обавештавамо тужилаштво и ако тужилаштво каже да се ти људи не приводе, да немамо основ за њихово задржавање, ми противзаконито то не можемо да урадимо.

Полиција је некада имала право да одлучи сама, али сада више то не може. Тужилаштво одлучује да ли ћемо некога задржати или нећемо, да ли ће бити задржан 30 дана, да ли ће бити задржан дуже, да ли ће бити предложено судији за претходни поступак да то одреди, али полиција ту не може ништа.

Оно што полиција може је да са тим лицем поразговара, да поднесе извештај тужилаштву или поднесе кривичну пријаву, а на тужилаштву је да ли ће то лице бити задржано или ће бити пуштено да се брани са слободе. То је потпуно и искључиво у надлежности тужилаштва, односно суда.

Оно што полиција може и то радимо, тим лицима се одузима оружје ако га имају у легалном поседу, а веома мали број их има у легалном поседу. Када смо говорили о овом Закону о оружју и муницији, могу да вам кажем да се мање од 6% или 7% кривичних дела изврши оружјем које постоји у легалном поседу, а 93% се изврши оружјем које је у илегалном поседу.

Дакле, није полиција свемогућа и о томе смо често говорили. Полиција се труди, покушавају ти људи заиста свакодневно да раде тежак и одговоран посао, али они не могу противзаконито. Знам да би грађани, када је потребно да се полиција ангажује, волели да је полиција много моћнија него што јесте, да има много више законских овлашћења, али онда неки други кажу – немојте, то је угрожавање наших права, слобода итд.

Значи, просто полиција може шта може, остало је на правосудним органима, ја се надам да ће тужилаштво и судови бити у одлучивању. Када први буде отишао због претњи годину дана у затвор, или већ колико му суд одлучи, онда ће и другачије друштво посматрати све ове појаве.

Дакле, не може полиција да упада некоме у кућу и да каже – неко је рекао да си вршио насиље, хајде ти, ми те водимо у затвор, то је просто немогуће. То није законито. Полиција може да дође, да узме изјаве, консултује тужилаштво и пита шта да ради, да ли га задржавамо или га не задржавамо. Можемо да одузмемо оружје, и то радимо, али већина тих људи нема никакво легално оружје. И након тога, имамо одлуку тужилаштва шта даље са тим лицем.

Ми се трудимо, наравно, да увек сугеришемо и разговор са Центром за социјални рад и да покушамо све методе којима ће се поправити стање у тој породици, али то није лако. Када дође до полиције, када неко позове полицију због насиља, то је финална фаза, то је већ крај, онда су ти односи нарушени обично у таквој мери да је веома тешко на миран начин интервенисати. Тада тражимо подршку тужилаштва.

Што се мене тиче, увек сам за што оштрије мере. Ја сам и са Повереницом за равноправност разговарао и донели смо закључак да почнемо да радимо на аустријском моделу, који аустријска полиција примењује у тим случајевима, који нам дају шира овлашћења за нека поступања, али опет кажем, као и у случају задржаних података, ништа нећемо урадити без судске, односно тужилачке одлуке јер то и не можемо, по закону. Али, можемо да убрзамо неке процедуре и дамо полицији више могућности да оперативно раде.

Ми само тражимо, и када се тиче задржаних података, не тражимо да то буде усмен налог, јер то не би било законито, већ да процедура у односу између суда и полиције буде скраћена и да писани налог суда до полиције стигне брзо, да би ту децу или отета лица могли што пре да пронађемо. Хвала вам.

ПРЕДСЕДАВАЈУЋИ: Захваљујем, господине Стефановићу. Госпођо Чомић, молим да кажете основ, пошто нисам чуо ништа. Изволите.

ГОРДАНА ЧОМИЋ: Реплику, као овлашћена представница Демократске странке, на основу погрешних информација које је министар овде поделио о Демократској странци.

ПРЕДСЕДАВАЈУЋИ: Нисам чуо да је поменута Демократска странка, али ако мислите да јесте, изволите, имате два минута.

ГОРДАНА ЧОМИЋ: То што ви нисте чули, то се лако решава, има стенограм па се прочита, да министар није рекао, ја се не бих јавила за реплику.

ПРЕДСЕДАВАЈУЋИ: Госпођо Чомић, ја и дозвољавам могућност да нисам чуо, зато сам вас питао, ако кажете да је поменута Демократска странка, онда ви, као овлашћени представник, имате право. Изволите, имате два минута.

ГОРДАНА ЧОМИЋ: Захваљујем. Није добро када је министар полиције лоше информисан. Још је мање добро када страначка приврженост дозволи министру да изговара речи, реч је о члану председништва Демократске странке. Није добро по министра, не по Демократску странку.

Није добро ни по дијалог за који је углавном министар доказиво показивао приврженост и уважавање саговорника, али је разумљиво. Уместо реплике, поделићу са вама кратку басну о томе када су жаба и шкорпија на обали реке, шкорпија не уме да плива, жаба уме и шкорпија каже – пренеси ме нећу ти ништа. Жаба поверује и на средини реке шкорпија је убоде. Давећи се обе, жаба пита – па зашто, а шкорпија каже – па таки ми карактер.

Дакле, није добро да будемо склони карактеру којим је лакоћа жеље да се унизи, омаловажи, дисквалификује неко зато што је члан било које странке. Није добро да то толеришемо, као што није добро да се сматра да је легитимна политичка борба клеветање политичких противника, без обзира ко то радио.

(Председавајући: Време.)

Да бих вам илустровала, лакоћа реченице некога оквалификовати лоповом, криминалцем, ратним злочинцем је једнако тако лоше. Хвала вам.

ПРЕДСЕДАВАЈУЋИ: Време, госпођо Чомић. Мени је жао што сте једну коректну и демократску расправу сада овом репликом претворили у нешто друго. Изволите, господине Стефановићу.

НЕБОЈША СТЕФАНОВИЋ: Тако је. У једном делу се слажем. Имате карактер неких, никада нисам људе квалификовао као криминалце, ја их увек овде називам финим људима, ви сте ми сви сведоци. Има неких људи чији је карактер такав, може на леђима да их носи жаба и корњача и било шта слично, они не могу а да не гурну своју руку негде. Ви знате где је гурају. Гурали су је, нажалост, превише дуго. Надам се да је више неће никада гурати, пошто је од тога штете имала само Србија.

Што се тиче нашег рада, ми ћемо свој посао радити. Све информације које сам дао су истините. Знам да се некоме не свиђају, али такав је живот.

ПРЕДСЕДАВАЈУЋИ: Захваљујем се, господине министре. Господине Маринковићу, по ком основу се јављате? Изволите, пријавите се, да чујем основ.

ВЛАДИМИР МАРИНКОВИЋ: Захваљујем. Повреда Пословника, члан 107, повреда достојанства Народне скупштине.

(Председавајући: Изволите.)

Чисто, ради истине, видим да неке колеге народни посланици имају посебан један фокус, када је овде у сали министар Стефановић и посебно имају инспирацију да говоре оно што није утемељено у реалности и у неким реалним чињеницама. То ћу, као социјалдемократа, да аргументујем тиме када су у питању радничка права и када је у питању оно што је изречено, а оно што Министарство унутрашњих послова ради по том питању.

Наиме, једно од ретких министарстава у целој Европи које има, напоменућу, то министар није поменуо, посебни колективни уговор потписан са полицијом. Толико о радничким правима, толико о социјалном дијалогу који је сада коначно заживео у полицији, толико о условима рада полиције, када су у питању нове униформе, које нису набављане од 2000. године.

Молим вас, уважени председавајући, да уозбиљимо ову расправу, да аргументовано дискутујемо, дакле, да дискутујемо на конто реалности и реалних чињеница, а не на конто разноразних бајки. Хвала вам.

ПРЕДСЕДАВАЈУЋИ: Захваљујем се, господине Маринковићу. Сматрам да нисам прекршио Пословник. Већ сам рекао да ми је жао што је једна веома квалитетна расправа у интересу грађана Србије једном репликом претворена у ово, али морате разумети, када је неко у сенци мора тако да размишља. Сматрам да нисам прекршио Пословник. Да ли желите да се изјасни Скупштина? Не. Хвала. Реч има народна посланица Стефана Миладиновић. Изволите.

СТЕФАНА МИЛАДИНОВИЋ: Хвала, председавајући. Поштовани министре, поштовани сарадници из Министарства, колеге народни посланици, будући да данас расправљамо о Предлогу закона о полицији, своју дискусију ћу започети једном тезом које смо сви ми овде свесни и врло често је заборављамо, а то је да доминантне друштвене групе, а и политички чиниоци увек су тежили да полицију ставе под своју контролу јер полиција, као и војска јесу најпогодније средство за одржавање стабилности и поретка.

Оно што је карактеристично за све државе овог региона, а самим тим и за Републику Србију јесте да ови органи јесу симбол власти и ауторитета једне државе, али често су били и у служби оних који поседују моћ, било да су директно руководили овим ресорима или пак посредно вршили притисак.

Усвајањем закона 2005. године направљен је корак у модернизацији и професионализацији српске полиције. Изменама и допунама закона из 2011. године, али и шестогодишњим руковођењем Ивице Дачића овим министарством извршена је даља структурализација Министарства која је оправдала своје функционисање у претходним годинама.

Данас расправљамо о Предлогу закона који у неким својим одредбама, могу слободно да кажем, развлашћује и министра унутрашњих послова, чиме правимо још корак унапред када је у питању и професионализација Министарства и деполитизација полиције.

На почетку бих се осврнула на одредбе које се тичу реорганизације самог Министарства. Она јесте у складу са политиком ове владе, када је у питању рационализације целокупне државне управе и свакако она подразумева отпуштања, већ оптималну искоришћеност људских ресурса.

Током јавне расправе ви сте, министре, најавили и поделу послова унутар полиције на полицијске послове са и без овлашћења и унутрашње послове више бирократске природе, можемо рећи. Ставови о неопходном раздвајању јесу провејавали годинама уназад, не само од стране стручне јавности, већ и припадника МУП, односно полицијских службеника.

У том смислу, желим да кажем да ће СПС подржати овај предлог, будући да мишљење полицијских службеника мора бити уважено, јер они најбоље знају и са каквим степеном изложености ризицима се суочавају током извршавања својих задатака, и наравно, природу посла.

Предложеним решењима у члану 1. која проширују рад Министарства у стварању услова за ефикаснији рад полиције створићемо основ за формирање два нова сектора, сектора за људске ресурсе, чиме, као што сте и рекли, неколико пута данас, обезбедиће се каријерно напредовање, а превасходно на основу резултата и заслуга, наравно, узимајући у обзир и стаж полицијских службеника.

Подржавамо и формирање сектора за међународне и европске послове, јер ће објединити службе и бирое унутар Министарства. Свакако радити на унапређењу целокупног рада Министарства, а свакако и његовим обједињавањем биће лакше праћење преговора за поглавље 24.

Члан 3. који мења члан 20. важећег закона, указује да је Министарство постигло, могу рећи, консензус око изналажења најбољег решења у смислу организације специјализованих служби које у систему МУП, може се рећи, обављају најделикатнији посао. Спајање специјалних јединица у једну, САЈ и ПТЈ, и оснивање посебних јединица унутар саме дирекције допринеће још ефикаснијој реализацији задатака у складу са надлежностима и свакако уз ваш јасан интерни протокол.

Као што је овлашћени представник СПС рекао, ми смо поднели амандман на овај члан, јер сматрамо да је важно да министар унутрашњих послова, без обзира што више неће бити овлашћен да даје одобрење за ангажовање посебних јединица, мора бити формално обавештен о разлозима њиховог ангажовања, било да говоримо о посебној јединици, хеликоптерској јединици или пак будућој јединици за обезбеђење личности и објеката, јер овим једним делом се и штити ауторитет самог министра.

Будући да је ово само део измене и допуне Закона о полицији, који требало би да представља основ за даље системске измене, а које ће уследити у наредном периоду, како сте рекли до краја године, ја бих се осврнула на, по мени, најважнију измену у овом закону, тиче се члана 72. важећег закона, тачније допуне овог члана, познате у јавности као „Тијанин закон“.

Нажалост, велике трагедије уједињују и мењају нас и друштво и законе. Желим да изразим дубоко поштовање према човеку који је, и поред стравичног губитка имао снаге да мотивише целокупну јавност у Србији. Господин Јурић је уз подршку грађана и удружења и стручне јавности предочио измену која ће умногоме олакшати рад полицијских службеника у случајевима отмица, али и тиме у будућности можда спасити људски живот.

Као што сам рекла, без обзира на остале важне измене Закона о полицији, сматрам да је допуна овог члана најважнија. На крају, желим да вам честитам, и вама лично, и МУП, на испуњењу датог обећања и року у ком ћемо извршити измену и допуну овог члана. Хвала вам.

ПРЕДСЕДАВАЈУЋИ: Захваљујем, госпођо Миладиновић. Реч има народни посланик Милован Дрецун. Изволите, господине Дрецун.

МИЛОВАН ДРЕЦУН: Хвала. Поштовани господине министре, гости, председавајући, колеге посланици, разумем овај предлог закона. Безбедносне околности се убрзано мењају. Полиција мора да се прилагођава. Ово је један међукорак, док се не донесе нови закон о полицији.

Међутим, морам да вам признам да једна одредба која се односи на формирање специјалне антитерористичке јединице у мени изазива не само дилему, већ одређену забринутост.

Прво, када се формира нова јединица мора да се направи једна озбиљна, не само безбедносна, већ шира геополитичка анализа о томе шта ће бити безбедоносни ризици, изазови, не само за Србију, већ и за регион. Не знам ко је радио ту анализу. У једном делу видим да је рађена и она је у образложењу овог закона и каже се – разлози за доношење закона о изменама и допунама Закона о полицији садржани су у процени и безбедносних ризика у Републици Србији који настају или се мењају са променом ризика на глобалном нивоу.

То може највише да се односи на пораст радикалног ислама, а нарочито са њиховим настанком или променом у региону. Може да се односи на догађаје у Македонији, у Куманову, када постоји индиција да би на територији Републике Србије могло дођи до нарушавања јавног реда у већем обиму.

Видите, нама опасност од радикалног ислама, тероризма и џихада не куца на врата, она је већ ту. Припадници тих формација се не боре на конвенционалан начин. Они секу главе противницима, они користе бомбаше самоубице, они користе децу и захтевају специфичне одговоре. Да бисмо имали успешно супротстављање тероризму морамо да имамо формације које су оспособљене да делују у обе фазе супротстављања тероризму, и у превенцији и у репресији.

Ви сте господине министре рекли, ако се не варам, да су постојеће јединице САЈ и ПТЈ имале исте задатке. Мислим да је и колега Вукић о томе говорио, међутим, мислим да бисмо морали да направимо разлику. Хајте мало само да појаснимо, да је то битно за будућу јединицу, пошто нисам баш добро из овога разумео како ће изгледати антитерористичка јединица, да разјаснимо терминолошку разлику између противтероризма и антитероризма.

Противтероризам подразумева скуп дејстава који за циљ имају превенцију, то је спречавање настанка штетних последица терористичких активности, а антитероризам се односи на дејства репресивног карактера, то јест, она која за циљ имају санирање последица започетог или већ извршеног терористичког акта.

У том смислу, САЈ и ПТЈ су заправо чинили целину, мада су формацијски били одвојени и покривали су обе фазе у супротстављању тероризму. Колико сам схватио, онај који је писао предлог овог закона жели да расформира ПТЈ, да остави САЈ, садашњу која ће добити исти назив али бити нова, да можда део људи из ПТЈ-а придода САЈ, а остале из ПТЈ да пошаље или у пензију или у неке друге јединице.

За разлику од већине колега овде, у ратним дејствима видео сам шта значи добро обучен, врхунски специјалац, на Косову и Метохији, 1998. године и 1999. године и на Дуљу, и на Руговској клисури, и у Дреници, и на Кошарама. Али, знате шта је најважније за специјалца, да буде у тиму. Специјалци појединачно не значе ништа. Они су тим. Они су породица. Ако разбијете један тим, никада више нећете имати тако квалитетног специјалца када га пребаците у неки други тим.

Моја дилема управо произилази из ових ствари. Дакле, САЈ јесте више припремљен за урбани тероризам. Па, да се присетимо ситуације коју смо имали на граници према Македонији приликом догађаја у Куманову. Ко је био тада поред жандармерије? Противтерористичка јединица више има превентивни карактер. Жандармерија, колико ми је познато, такође треба да се смањи. Безбедносни ризици нам се повећавају, што се тиче тероризма, а са друге стране ми се чини да број припадника специјалних јединица које треба да се супротставе, смањујемо.

Да ли је тачна констатација, видео сам овде негде у образложењу, да ће се са кадровским смањењем повећати ефикасност. Извините, али за то нема утемељења у некој пракси у свету. Да вас подсетим, сви тимови у Америци, састављени су искључиво од ветерана из војске, бивших припадника Фока, маринаца и осталих.

Шта је највредније у једној специјалној јединици? Да ли наоружање, да ли врхунска обученост? Не, борбено искуство. Специјалац не може да се створи ни за годину, ни за две, а специјалац са борбеним искуством није само најупотребљивији у борби него преноси и знање. Да ли се сећате акције на Нинаји, када је хапшена она група вехабијских екстремиста. Тада је ПТЈ, ако се не варам, одрадио ту акцију.

Терористи су бацили бомбу усред групе ПТЈ, само захваљујући искуству и врхунској обучености и том колективном раду ниједан припадник није ни рањен, а бомба експлодирала између њих. Мислим да морамо водити рачуна приликом формирање нове Специјалне антитерористичке јединице да решења која се примене буду таква да се не одрекнемо људи врхунских специјалаца из противтерористичке јединице.

Мислим да бисмо ми морали да урадимо следећу ствар. Дакле, да формирамо да применимо решење које имамо у Војсци Србије, формирали смо специјалну бригаду, али су целине остале сада на нивоу батаљона, 63. легендарна падобранска бригада у Нишу, па 72, те су целине остале, али су формално обједињене, стављене су под једну команду.

Мој предлог је господине министре да размислите, не знам ко су људи који вас у Министарству саветују како да се формира та Специјална антитерористичка јединица, не знам њихов капацитет колико познају област, претпостављам да су врхунски професионалци.

Али, да се још једном размисли, мислим да бисмо ми морали да постигнемо следеће решење када се формира та нова Специјална антитерористичка јединица. Прво, да не разбијамо постојеће јединице, да формацијски објединимо САЈ и Противтерористичку јединицу, да им створимо самосталну обавештајну компоненту.

То је оно што недостаје нашим специјалним јединицама, без самосталне обавештајне компоненте, прикупљање информација о противницима, нема ефикасне борбе против тероризма.

Друго, да бројчано ојачамо Специјалну антитерористичку јединицу, управо због тога што ће нам главни и безбедоносни изазов и ризик, дугорочно гледано, бити тероризам, понајпре заснован на идеологији радикалног ислама и џихада и да се унутар те нове специјалне антитерористичке јединице формира једна посебна група, и молим вас да о томе мало размислите детаљније, да би се реализовао програм додатног оспособљавања припадника специјалне јединице, кроз који би они надоградили већ стечена знања и вештине и уско се специјализовали за супротстављање исламистичком тероризму, с обзиром да исламистички терористи користе, како сам рекао, неконвенционалну методу у свом деловању.

Зато морамо да имамо један нови ниво обуке, једну посебну обуку, са посебном групом људи, у противном, ако је циљ само да се Противтерористичка јединица разбије и да се изгубе врхунски професионалци и да се нечија поједина прошлост веже за јединицу, онда мислим да нисмо на добром путу. Мислим да безбедност грађана и државе у наредном периоду захтева јачање наших антитерористичких капацитета и да би требало много темељитије да говоримо о формирању те нове специјалне антитерористичке јединице него што имамо овде у образложењу.

Надам се да сте све ово схватили као моју веома добру намеру, која произилази из искуства које имам. Био сам у многим местима где су вођење веома тешке борбе против терориста и морам да признам да сам веома забринут за период, заједно са колегом Стојановићем, који је пред нама и зато нам треба јачање наших капацитета, а бојим се да са неким решењима можемо да постигнемо супротан ефекат.

ПРЕДСЕДАВАЈУЋИ: Реч има министар Небојша Стефановић.

НЕБОЈША СТЕФАНОВИЋ: Пошто сте изнели неколико озбиљних примедби и размишљања да ми фактички смањујемо борбену готовост полиције и капацитете за реаговање, и фактички сте изнели критику и ово је била једна од најозбиљнијих критика досадашња ове измене и допуне закона, али ћу вам рећи да сматрам да нисте у праву. Рећи ћу вам због чега то сматрам.

Нажалост, нисам знао док нисам дошао, нити можете да имате сва сазнања о стању наше борбене технике, опреме и свега онога како то изгледа у МУП-у и можете да имате колико год хоћете опремљених људи, ако они немају оклопне транспортере, борбена возила, термовизијске уређаје, знате, да их пустите да по ноћи иду као у 18. веку по шуми, средње обучен стрелац са 500 метара може сваког од њих да скине, без проблема.

Дакле, није број ту људи важан. Када сте говорили о успесима, ви сте говорили о успесима Жандармерије, пошто је ПТЈ формиран 2007. године и био је формиран као тадашња тежња унутар МУП-а да се успостави политички баланс између неких јединица.

Овде седе људи из Министарства који су били сведоци тога тада. Дакле, уз сво дужно поштовање према људима из ПТЈ, ни за секунд не умањујем њихов допринос и ја сам то рекао данас више пута, и за отаџбину и за све што су радили за Србију, за све задатке у борби против тероризма, и исто тако нећу да смањим ни оно што су радили момци из САЈ. То су исти момци, мени потпуно једнаки, као министру унутрашњих послова.

Да ли неко има личне преференце према једнима или другима, ја не смем да их имам. Они су припадници МУП, они су ваше специјалне јединице и наше и то су специјалне јединице полиције Републике Србије.

У овом тренутку неће се формирати САЈ, тако како они, пошто препознајем, у вашим речима речи пријатељи из ПТЈ, неће се то формирати на такав начин да САЈ постоји као јединица која је сада таква, па сада неколико придодамо из ПТЈ, и то је нова јединица.

Ја сам рекао, формирали смо радну групу и рећи ћу вам ко ме је саветовао. Саветовао ме је генерал Живковић, који је мој саветник, бивши командант специјалне бригаде, учесник у нашим ратовима, командант Копнене војске, ванредно добар професионалац, бољи од мене и од вас. Дакле, са много више војничког искуства је то радио и о томе причамо. Били смо сведоци, он је командовао, он је радио, конкретним информацијама, специјалном бригадом, јер нико од нас до сада није командовао специјалном бригадом, он јесте.

Командант је наших специјалних јединица и говоримо о конкретним стварима, ја сам њима препустио да предвиде како да наше јединице буду ефикасније. Наша најснажнија јединица, јер знам да у земљи постоји фасцинација специјалним јединицама. Најснажнија јединица је полиција Жандармерије, без премца, седам или осам пута бројнија него САЈ или ПТЈ, без премца коју полиција има и они носе 99% терета у Копненој зони безбедности, они су ти који су у ротацијама у Копненој зони безбедности, они су ти који обезбеђују појас.

Ми сада имамо, једна део ПТЈ, не могу да кажем колико, али један део који је распоређен исто тамо, али они служе као јединица за подршку и никад борбена јединица не може да се бави превентивом.

Што се тиче неких решења овде које сте помињали везано за обавештајне компоненте, ту се слажем и ту ћемо радити, не само за ове јединице, него по систему који војска има и покушаћемо да направимо један озбиљнији контраобавештајни елемент унутар полиције, да знамо да су наше јединице заштићене, али не на начин који је то било до сада, да кажем, да свака јединица има своју јединицу за заштиту која одговара команданту јединице.

То је бесмислено. У војсци је то ВБА и да тај безбедњак, да га тако колоквијално назовемо, из јединице одговара команданту, односно директору ВБА, он сарађује са командантом јединице, али директор ВБА добија информацију о стању у јединици и може да процени квалитет рада команданта.

Такве методе и такве ствари ћемо применити, кажем, узео сам способног човека из војске, узео сам најспособније људе из полиције и заједно радимо на томе. Ми имамо и одељење за тероризам унутар Управе криминалистичке полиције. Ти људи нису довољно експонирани и не помињу се често у јавности, али они су мозак операције борбе против тероризма.

Борбене јединице у реду, оне делују када се нешто можда превентивно постави или се делује као одговор на акт тероризма, али они људи који виде шта ће се догодити, који процењују ризик, који уочавају одређене личности које могу изазвати терористичке претње, то су ови људи.

Они праве процене безбедности, пре свега, везаних за тероризам и они су ти који реагују и дају визију, виђење, а ми дајемо налог полицијским јединицама, специјалних или посебних намена, да реагују у борби против тероризма.

Још хоћу да кажем да смо захваљујући, то морам да кажем, да захвалим Влади Републике Србије, Александру Вучићу и ово не говори као било какво додворавање, него зато што су имали визију да без обзира на тешка економска времена одвоје довољно новца да ми започнемо процес модернизације, јер један део технике сте могли да видите у Дану полиције.

Уз помоћ, и да се захвалим СДПР, као компанији која је помогла и препознала наше потребе и ми смо захваљујући тим напорима успели да модернизујемо један део технике и један део технике у модернизацији, да оклопна возила имају куполе које имају спрегнуте камере и противпешадијске митраљезе и топове до 20 милиметара, без тога да стрелац излази ван возила, у куполу или било који сличан систем који то прати из унутрашњости возила и тиме повећавамо безбедност наших припадника полиције. Још увек немамо у довољном броју, али радимо на томе.

Дакле, модернизација технике, то ће побољшати пре свега борбене могућности полиције, пошто можете имати људи колико год хоћете, ако вам техника није на добром нивоу, ви не можете данас да се успешно супротставите противнику.

Наравно да сматрам да је борбено искуство и да су искуства људи изузетно драгоцени, али не могу бити специјалци са 50 година, просто нигде у свету не могу, па не могу бити ни у Србији. Да вас не лажем, један део људи из специјалних јединица се бави пословима обезбеђења разних штићених личности или објеката. У којој земљи специјалне јединице обезбеђују објекат? Ни у једној. Не постоји.

Дакле, хоћу да ти људи, када заврше каријеру у специјалним јединицама, пређу у јединицу за обезбеђење, како сте ви рекли, СВО тимове или код нас ХЕТ тимове, свеједно, па ће људи са искуством много већем него што има обична полиција, јер људи који су провели у редовима јединица полиције свој радни век, моћи да се баве пословима обезбеђења, надзора, таквим врстама послова који су повећаног нивоа ризика, али нису за специјалне јединице. Специјалне јединице се тиме не баве.

Дакле, хоћу да вас уверим да све што ради МУП, радимо да полиција буде ефикаснија. Мој циљ као министра је кад више то не будем, да иза мене остане Министарство које је боље, које је способније, ефикасније и које има довољно средстава да се супротстави сваком изазову ком полиција треба да се супротстави у Републици Србији.

ПРЕДСЕДАВАЈУЋИ: Захваљујем, господине министре. Господине Дрецун немате право на реплику. Реч има народни посланик Момир Стојановић, а нека се припреми проф. др Јанко Веселиновић. Изволите, господине Стојановић.

МОМИР СТОЈАНОВИЋ: Уважени председавајући, господине министре са сарадницима, даме и господо народни посланици, придружујем се мојим претходницима који су подржали ове измене и допуне Закона о полицији, јер чекајући кровни закон, нови закон о полицији, пракса је наметнула потребу да се неке ствари у постојећем закону измене пре доношења новог закона о полицији.

Али, хтео бих да се осврнем на предложене измене и допуне више са аспекта не критике, него као предлога неког. Драго ми је да је господин генерал Живковић ваш саветник, врхунски стручњак за специјалне јединице и верујем да он добро зна како се праве успешне специјалне јединице.

Подржавам предложене измене које се тичу формирања Управе за кадрове. Кадровање у МУП у годинама иза нас је било, по мојој оцени, јако нетранспарентно. Потребно је разрадити критеријуме каријерног вођења кадрова, потребно је дефинисати како, под којим условима, са којим карактеристикама неко може да ради у МУП, јер то није обично министарство, то је министарство чији припадници имају одговарајућа овлашћења која припадници других институција немају.

Замолио бих вас, када смо већ код управе и за кадрове и управе за међународну сарадњу, да се размисли о томе да МУП заједно са Министарство просвете, дефинише у општем стању у коме нам се налази данас просвета, инфлације приватних факултета, универзитета, нејасне акредитације тих факултета, да МУП због својих специфичних послова и овлашћења дефинише са Министарством просвете који факултети, који универзитети са каквим акредитацијама могу бити кредибилни када је у питању попуна МУП.

Нећу вам рећи, ви сте се као нови министар суочили сигурно са праксом да у МУП су примани људи, и на местима хигијеничара, па су се онда под различитим околностима, разним приватним факултетима, високо позиционирали у МУП, што је јако штетно и за безбедност грађана и за сам углед МУП.

Када је у питању дефинисање посебних и специјалних јединица полиције, поздрављам овакву поделу на специјалне и посебне јединице полиције, али бих се задржао, као и мој колега Дрецун, на малом појашњењу око формирања једне јединствене специјалне јединице од противтерористичких јединица и постојеће јединице, специјалних јединица за терористичка дејства. Да се ми разумемо, потпуно поздрављам одступање од праксе да наше две специјалне јединице обезбеђују страна дипломатска представништва у нашој земљи.

Потпуно подржавам да је нама потребна једна конзистентна специјална антитерористичка јединица, али ја вас питам, ми смо имали противтерористичку јединицу која је бројала 150 припадника од чега је 60-ак било, ако се не варам у логистици 90-ак у оперативној употреби на три тима по 30 људи и имамо јединицу, специјалну антитерористичку јединицу која броји 300 људи.

Постојећи потенцијални и безбедносни изазови и ризици и претње којима је изложена наша земља, питање за вас, ваше Министарство - да ли је довољно остати на бројци од 300 припадника те јединствене САЈ или је потребно повећати организацијом и формацијском структуром бројно стање те јединице? Мислим ово друго, да је потребно повећати бројно стање САЈ.

Потребно је и однос између логистичког и оперативног дела побољшати у користе оперативног дела, јер тамо има и везиста и логистике и све када видите, скоро пола јединице, тачно је да они функционишу системом тимова, то су уиграни тимови.

Све јединице у свету данас (Милован Дрецун: Не треба их разбијати.)… које и не треба, што добацује колега Дрецун, разбијати, али верујем да има способних кадрова од ове две јединице да се направи једна добра јединствена јединица.

Ја бих вас замолио, господине министре, неће се колеге из САЈ сложити, а многе од њих познајем, не, готово 90% познајем и једних и других, виђали смо се на ратишту, да мало из Липовачких шума они прошетају на базу Југ, да заједно са војском организују вежбе, да не чекају да се нешто деси, већ да сада у миру интензивно раде на својој обуци.

Знам да сваки специјалац по дифолту, а био сам и претпостављени Специјалној јединици „Кобре“, био и том господину Живковићу као команданту 72. специјалне бригаде и врло добро знам проблеме и проблематику специјалних јединица војске и МУП.

Али, паметовање да смо ми потпуно обучени, не прихватам да гледам искакање из хеликоптера, од потпоручника до генерала гледам ту вежбу, хајде неку да добру праксу у свету, а нажалост је имамо довољно, преточимо у планове и програме обуке специјалних јединица, да редефинишемо наше планове и програме, да истерамо мало специјалне јединице да заједно са војском организују вежбе, да примењују ту праксу и да се обучавају, јер време и догађаји у блиској прошлости нас терају да ми озбиљно размишљамо о једној врло способној конзистентној, јакој, специјалној антитерористичкој јединици.

Такође, поздрављам вашу одлуку у дефинисању посебних јединица полиције, али ту морам да кажем оно што сам више пута у овом парламенту говорио, јесте Жандармерија најјача војна формација данас, укључујући и војску и МУП са око 3.600, ако се не варам, припадника, али ако ми будемо Жандармерију, као најмоћнију јединицу употребљавали по досадашњој пракси за обезбеђење разних спортских манифестација, а у овој земљи је и сада фудбалски клуб у неком споредном селу постао спортски догађај високог ризика.

Прво, ко то дефинише који је спортски догађај високог ризика? Друго, када ћемо увести праксу да организатори, фудбалски клубови, плаћају ангажовање Жандармерије за обезбеђење утакмица? Свако обезбеђење просечне утакмице данас у Србији кошта 150 хиљада евра, а то колеге који су радили у МУП знају.

Докле ћемо ми финансирати јавашлук фудбалским клубовима који нису у стању да гарантују безбедност спортске манифестације чији су они организатори? Ако нису у стању, онда се МУП у складу са својим законским овлашћењима мора позабавити стањем у тим клубовима, какви су то дилови са навијачима, зашто нам се дешавају изгреди на стадионима и да обезбедимо онда да не морамо да ангажујемо за сваку утакмицу Жандармерију.

Ми смо преморили Жандармерију, што у Копненој зони безбедности, што сецајући их од Новог Пазара до Београда и до осталога, они су се претворили у људе који једноставно су преморени од бројних обавеза које имају.

Дефинисање поступка полиције у ситуацијама високог ризика. Ми смо пре пола месеца увели највећи степен приправности због безбедносних изазова, ризика и процена надлежних органа у земљи, па су онда грађани често стављали примедбе - шта ће полицајци са дугим цевима на улици? Е, управо је то због тога.

Поздрављам ове измене и допуне да се може дефинисати да полиција може поступати, односно примењивати посебне мере и радње, па чак и да се појављује са адекватним наоружањем на улици, да не би узнемиравала јавност, јер ако то у закону не ставимо, онда су бројне дилеме зашто је полиција у повишеном степену готовости и зашто носи дуго наоружање. Из тога, мислим да је сврха ових измена управо у том циљу планирана.

Такође, подржавам предложене измене и допуне које се највише тичу киднапованих и несталих лица. Ви јавно знате да је једна мрља пала, обзиром на непостојање законске регулативе, а ове предложене измене и допуне то дозвољавају. Ја их здушно поздрављам. Тиче се „Тијаниног закона“, јер је општепознато да је мобилни телефон несрећно настрадале девојке још увек био у функцији и да су постојале ове измене и допуне, полиција би и те како могла да уђе у траг монструму и спречи њену ликвидацију.

И то, пошто све више имамо, и МУП се суочава са све већим бројем лица која су или нестала или киднапована, ове измене и допуне омогућавају полицији да хитно поступе и примене све могуће мере да би пронашли нестало лице, а потом да у складу са законом траже покриће надлежног суда, односно тужилаштва.

Долазимо до болног питања пензионисања или одласка у мировину по потреби службе. У структурама Војске Србије тај члан је постојао и у постојећем Закону о војсци и одбрани је тај члан постојао. Ово је новина. Такође поздрављам, јер по неким проценама, ако ме не варају, министар ће ме исправити, ми имамо најстарији кадар Жандармерије од свих јединица таквог типа у другим земљама.

И тачно је да је посао у жандармерији и у САЈ-у јако тежак, оптерећујући и да човек после извесних година проведених у тој служби није у стању, без обзира на жељу, да одговори захтевима те професије.

Како смо на ресорном одбору информисани, процене су у МУП да применом ових измена, негде око 500 припадника МУП ће, можда мање, ево, министар ме исправља, то ми је драго, значи, да ће мање отићи. Тако да то у односу на укупно бројно стање МУП неће бити, нити ће Фонд ПИО посебно оптеретити.

Процене су негде око, пошто у складу са постојећим законом тим припадницима следује отпремнина, негде цена тог превременог пензионисања у садашњој ситуацији је око 180 милиона динара, а добићемо с друге стране, као што је господин министар рекао, младе, нове, способне кадрове који ће заузети те позиције и појачати укупну ефикасност МУП.

Ја бих да се осврнем и на неке дилеме које су изречене овде. Ко сме да врши, зашто се овим изменама и допунама уводи потреба безбедносних провера за лица и да ли тиме она хамлетовска дилема задире у права и слободе грађана? Морам да приметим да они који постављају то питање не знају елементарне ствари, не познају законску регулативу или не познају сектор безбедности.

Захтев за безбедносним проверама могу упутити организације и институције које у складу са законом имају овлашћења да затраже вршење безбедносних провера. Нико то не може који у складу са позитивном законском регулативом нема то овлашћење. То је МУП, то су службе безбедности, сада да не набрајам. Значи, нико не може да затражи безбедносну проверу ако му законом није регулисано да му је то у опису прописаних послова из делокруга рада.

Друга дилема је била како пензионисана лица, када нису способна у МУП, могу да раде приватно? Уважена колегинице, они не могу да раде у специјалним јединицама, јер је то јако оптерећујуће, али могу да буду чувари, стражари и не можете им то право у складу са постојећим Законом о раду забранити. Они нису способни за оно због чега се пензионишу, али могу да обављају послове…

Жао ми је што министра одбране владе у сенци нисам чуо, али могли бисмо о томе да полемишемо. Врло сам расположен, макар у сектору безбедности, да о било чему полемишемо и да од неких посланика, макар сам, ценим, квалификован, да вршим едукацију у сектору безбедности, па ако хоћете и у специјалним антитерористичким јединицама. Зато нећу жалити своје време да то учиним.

У сваком случају, предложене измене и допуне Закона о полицији су доказ да ова влада кроз праксу сагледава проблеме који се у ходу указују у примени појединих законских решења, потребе грађана и жељи да их преточи у позитивну законску праксу.

Према томе, да смо хтели да чекамо доношење кровног закона о полицији, ми би тамо и ове измене и допуне, али живот диктира нешто што морате да измените како би били ефикасни и ове предложене измене и допуне су у тој функцији. Захваљујем.

ПРЕДСЕДАВАЈУЋИ: Захваљујем. Реч има народни посланик проф. др Јанко Веселиновић.

ЈАНКО ВЕСЕЛИНОВИЋ: Хвала. Поштовани министре Стефановићу, даме и господо народни посланици, Покрет за преокрет ће подржати овај закон. Оно што јесте озбиљна дилема за мене је ово чему смо управо присуствовали, а то су озбиљне замерке, господине Стефановићу, које сте, вероватно, најмање очекивали од посланика СНС, и то од посланика који се, као што је сам господин Стојановић рекао, добро разумеју у службе безбедности, сектор безбедности и постављене су, као што сте и ви рекли, озбиљне критике, озбиљне замерке на овај део који се тиче борбе против организованог криминала.

Мени ово личи, господине Стефановићу, на отворени сукоб у СНС поводом ове теме.

ПРЕДСЕДАВАЈУЋИ: Господине Веселиновићу, нисте добили никакву реплику, нити повреду Пословника. Добили сте реч да говорите ваших пет минута по дневном реду. Молим да не тумачите говоре претходних говорника, него да говорите о дневном реду. Ако не желите, прећи ћу на другог говорника.

ЈАНКО ВЕСЕЛИНОВИЋ: Наставићу, господине председавајући. Овај закон у оном делу који се тиче безбедности деце, који се тиче обавезе полиције да одмах предузме мере потраге за несталим лицима, чини ми се да ни у опозицији, ни у позицији нема озбиљних замерки на овај део закона.

У том делу моја једина сугестија, ако хоћете и молба, господине министре, јесте да тај закон буде примењен, односно измене Кривичног законика, као што нисам сигуран да ли су до краја примењене одредбе „Маријиног закона“, који се тицао надзора или превентиве над лицима која су осуђивана, који су били педофили, да та дела више не почине, односно да буду ограничена у том делу.

Нисте дали одговор да ли је установљена евиденција и да ли је потребно да се тај закон промени кроз измене и допуне, како би у ту евиденцију ушла и лица која су пре доношења закона осуђивана за то кривично дело. Можда је то могућност да размислимо заједно о томе.

С друге стране, похваљујем, неко је од колега из опозиције рекао, вашу жељу да разговарате са посланицима опозиције и позиције о законима које стављате у процедуру. Наравно, било би боље да то буде у нешто ранијој фази, како би закони у Скупштину долазили што квалитетнији. У сваком случају, поздрављамо ту вашу добру вољу и види се да сте били парламентарац и да знате шта значи разговарати о законима у чијем сте раду и сами учествовали.

У сваком случају, поштовани министре Стефановићу, сматрам да су две речи можда кључне за овај закон, који би могли још назвати допуном или „Тијанин закон“, који у себи има неке друге елементе, а то је превентива. Чини ми се да не радимо довољно ни као породице, ни као школа, ни као друштво, наравно, ни као држава на превентиви да не долази до оваквих кривичних дела.

Наравно да утицај на настајање оваквих кривичних дела има и општа слика коју стварају, нажалост, и неки медији који промовишу насиље, медији са националном фреквенцијом. Мислим да је, господине министре Стефановићу, и то у вашој надлежности у оном делу који се тиче превентиве над настанком оваквих дела.

ПРЕДСЕДАВАЈУЋИ: Захваљујем, господине Веселиновићу.

Реч има министар, др Небојша Стефановић. Изволите.

НЕБОЈША СТЕФАНОВИЋ: Наравно, Министарство нема никакве надлежности над медијима, нити Министарство може шта да предузме у том смислу. Ако постоји елемент у кривичном делу у деловању било ког појединца, тужилаштво је дужно да реагује и тужилаштво ће, ја сам уверен, и реаговати.

Што се тиче овога што сте рекли, морам да кажем да некада нисам сигуран у парламенту да ли нас оптужују за једноумље или нас оптужују за то да постоје различита мишљења унутар Српске напредне странке, па просто нисам увек у стању то да схватим.

Међутим, као што сте видели, два народна посланика су изнела одређене предлоге, сугестије, везано за један мали уски сегмент, а то су специјалне јединице, пре свега за борбу против тероризма. Ја сам то схватио као најбољу жељу да Министарство побољша свој рад у борби против тероризма, као што сам схватио већину данашњих дискусија.

Дакле, жеља је ових људи да то буде боље. Наравно, да ли они то виде на исти начин као ја? Не, али ја сам министар већ годину дана и детаљно сам упознат са системом функционисања Министарства унутрашњих послова и зато им одговарам на начин да их уверим да је оно што смо предложили боље од оног што они предлажу.

Истовремено, знам да некад у јавности постоји фасцинација специјалним јединицама, али морам да кажем да су људи из полиције, попут двоје наших колега који се налазе овде данас уз мене, кичма полицијског посла у Србији. Дакле, они су ти који ураде највећи део посла: полиција опште надлежности, полиција која ради у полицијским станицама, полиција у заједници. То је, са Дирекцијом полиције, криминалистичком полицијом, она полиција која највише посла уради.

На крају крајева, Дирекција полиције специјалних јединица и посебних јединица мања је од једне седмине. Шест седмина су ови момци и девојке саобраћајци и полиција опште надлежности тог типа, који раде посао полиције. Полиција, пре свега, има посао да обезбеди безбедност и сигурност на територији наше земље, да се обезбеди борба против корупције и криминала, да обезбеди сигурност сваког грађанина у нашој земљи.

То не могу ексклузивно радити специјалне јединице. Да, у борби против тероризма, повишених ризика, Жандармерија јесте формирана када је постала потреба да се обезбеди Копнена зона безбедности, а да се снажније полицијске јединице због примене полицијских овлашћења упуте у тај део.

Могла би то да ради и војска, али онда како да војник предузме одређене мере које спадају у полицијско овлашћење када на то нема право. Зато је формирана јединица која може својом већом моћи да одговори на изазове који постоје у Копненој зони безбедности, а да истовремено може да примењује полицијска овлашћења.

Што се тиче тих примера, што се тиче свега оног, мислим да можемо да нађемо добро решење и оно што је народни посланик Момир Стојановић рекао за број. Не знам у овом тренутку. Дакле, то ће бити предлог радне групе која ради. Свакако ће се ићи у правцу да логистике буду мање, јер то нам је иначе задатак на нивоу целог министарства, а да онај кор јединица, које се баве тим послом, буду веће и да фактички те јединице буду самостално способне да обаве све задатке које се пред њих стављају.

Међутим, наравно, треба имати увек у виду који су изазови у нашем окружењу и ми тако и конципирамо када правимо безбедносне процене, конципирамо снаге према свим тим изазовима и споља и изнутра.

Оно што је било до сада случај је да смо имали да се некад специјалне јединице полиције користе ненаменски, да се користе за задатке које би могли да обаве редовне јединице полиције. Ми смо полако почели. Постоји јединица која се зове Полицијска бригада.

Они су јединица Полицијске управе за град Београд, једна искусна, добра јединица полиције, која може у Београду, уверен сам потпуно, да изађе на крај са највећим бројем дела из области јавног реда и мира и уопште нема потребе да некад уводимо Жандармерију или специјалне јединице, већ Полицијску бригаду, којој ће се дати више простора и да кажем њихов статус, овим уводимо као посебну јединицу којој ће се дати могућност да покаже да је способна да такве ствари решава и сама уз, наравно, интервентне јединице које постоје у Београду, које су јединице за брзо реаговање у случају борбе против криминала на улици, најдиректније.

Као што сам рекао, кор, кичма полиције је полиција опште надлежности, саобраћајна полиција, полиција коју виђате сваки дан у униформи. То су људи који неуморно раде, прикупљају обавештења, патролирају улицама, чувају јавни ред и мир. Наравно, нимало не потцењујем ове специјалне јединице које имају своје место и улогу, али ако причамо о обавештајно вођеној полицији и о раду у заједници, онда су ово момци и девојке који раде 90% посла.

Без њих, информације које они не прикупе, наравно у сарадњи са криминалистичком полицијом, али то рачунам као део полицијских управа, без тих информација ми немамо очи и уши на терену. Све ово остало би било само реактивно деловање.

Дакле, што се тиче овога што сте рекли, немојте да имате на било који начин сумњу да ово што будемо радили да ћемо радити на начин да полиција буде ефикаснија. Верујем да ћемо имати прилике да кроз нови закон о полицији радимо и разговарамо о новим побољшањима. Потрудићу се да тај закон буде објављен на сајту чим буде преведен и припремљен. Последњи детаљи се убацују. Овај нацрт који је преда мном је 99% завршен.

Просто не желим и примио сам озбиљно критике које је парламент имао на најситније грешке које смо имали у законима и хоћу да то урадимо на начин, барем када дође овај закон пред Народну скупштину, да не можете да кажете да се нисмо потрудили да урадимо максимално добро.

Да ли ће сва решења остати, сигуран сам да неће изаћи онакав какав је ушао у парламент, да ћемо га мењати амандмански и мислим да сам министар који је до сада прихватио велики број амандмана и на овај закон ћемо барем пола амандмана, који су предложени, прихватити. Дакле, то је тај проценат, 30-40% увек прихватам, јер сматрам да та добра решења, чак и када се ради о једној речи или реченици која додатно побољшава, увек сам спреман да прихватим.

ПРЕДСЕДАВАЈУЋИ: Реч има народни посланик Момир Стојановић, реплика, пошто је поменуто ваше име и презиме, а после тога, такође, реплику има овлашћени представник посланичке групе народна посланица Марија Обрадовић, јер је поменута СНС.

(Гордана Чомић: Реплика.)

По ком основу, госпођо Чомић?

(Гордана Чомић: На излагање колеге народног посланика Момира Стојановића.)

Господин Стојановић је поменуо Демократску странку.

(Гордана Чомић: Поменуо је мене…)

Госпођо Чомић, да ли је поменуто ваше име и презиме?

(Гордана Чомић: Коментарисао је моје излагање.)

Коментарисање није довољно, осим ако је поменуто ваше име и презиме.

Реч има народни посланик Момир Стојановић.

МОМИР СТОЈАНОВИЋ: Хвала. Спадам у групу посланика који се ретко јавља за реплику, као што знате, уважени председавајући, али постоје тренуци када човек мора напросто да реагује, с обзиром да сам прозван.

Врло сам захвалан министру што је појаснио неке дилеме везано за моје излагање, али ко о чему, баба о уштипцима, тако и опозиција о сукобима у СНС. Знате, моје излагање и излагање колеге Дрецуна, а неко је израчунао да сам седам пута гласао против предлога закона ове владе, што није тачно, сигурно сам некада гласао против, показује да ова странка, односно моја странка, Српска напредна странка, почива на демократским принципима и да свако може слободно да изнесе своје мишљење и да не трпи последице због изреченог става.

По градовима широм Србије се проносе гласине о наводним сукобима у СНС, па се буне грађани да не плаћају грејање, да се искључују са централног грејања, не би ли им неки лобији поклонили, као мом граду Нишу, котлове, а онда их драли на пелету, лоби који производи пелет, али ће грађани врло брзо увидети ко их лаже, а ко прича истину.

Стога, маните се сукоба у СНС-у. Српска напредна странка је јединствена и ви то добро знате. Хајде нешто друго, јер видите да ме нико није линчовао што сам имао некада другачији став или примедбу на предложени закон. Хвала.

ПРЕДСЕДАВАЈУЋИ: Хвала, господине Стојановићу.

Реч има овлашћени представник посланичке групе, народна посланица Марија Обрадовић, због помињања Српске напредне странке, два минута. Изволите.

МАРИЈА ОБРАДОВИЋ: Хвала, председавајући. Да се надовежем на излагање драгог колеге Моме Стојановића, данас смо у српском парламенту сведоци две новине, али у том смеру ће и ићи расправа у српском парламенту убудуће, јер степен политичке културе расте, како се ми развијамо и како постајемо демократичније друштво.

Видели смо две ствари. Видели смо да опозиција и позиција заједно раде, изузетно посвећено, на што бољем предлогу закона, на првом месту јер смо видели да је радна група Министарства, на челу са министром, уложила изузетну енергију и напоре да добијемо овакву врсту предлога. То је прва ствар.

Друга ствар, да за тзв. дизаче руке из Српске напредне странке не важи то што стоји у медијима. Колико смо чули прилога на различитим телевизијама – да ли неко сме да гласа супротно предлогу већине, да ли неко сме да каже нешто другачије? Данас сте били сведоци изузетно доброг примера да се заиста цени озбиљан и добар аргумент, аргументована расправа, да подржавамо различите предлоге и ставове, јер то доприноси што бољем решењу.

Исте овакве расправе могу да чују они који прате рад нашег Одбора за одбрану и унутрашње послове. Јер, као владајућа већина имамо велики број чланова и већину, и у том одбору, као и у другим и имам само три члана опозиције. Значи, од 17 места у Одбору, не можете очекивати да само та три опозициона посланика могу да дају неки коментар на предлоге. (Председавајући: Време.) Управо завршавам.

Зато добар део и колега Стојановић и колега Дрецун дају бројним расправама у нашем одбору. Али, ко је добро слушао, могао је да чује да је и министар у свом образлагању, после излагања Стојановића и Дрецуна, управо само појаснио неке дилеме које су имали и један и други. Дакле, нови степен политичке културе, политичке зрелости. Тешко иде тај процес, али ми све то морамо да помогнемо. Хвала.

ПРЕДСЕДАВАЈУЋИ: Ово су биле реплике на излагање господина Веселиновића. Поново идемо по дневном реду. Реч има народни посланик Александар Марковић. Изволите.

АЛЕКСАНДАР МАРКОВИЋ: Хвала, господине председавајући. Поштовани министре, поштовани представници Министарства, даме и господо народни посланици, ја ћу се трудити да будем што краћи, колико год је то могуће и да се држим строго оквира ове тачке дневног реда, за разлику од једног самосталног посланика који то није чинио.

Али, то је нешто што полако већ постаје његов манир и ја то не бих нарочито коментарисао. Господине председавајући, знате, њему је лако да се тако понаша. Он не осећа никакву одговорност, не осећа одговорност ни према странци, ни према бирачима, посебно не према бирачима јер их нема. Али, не бих трошио време на њега.

Данас расправљамо о важном предлогу закона, Предлогу закона о изменама и допунама Закона о полицији. Оно што желим да нагласим је да подржавам данашње измене и допуне Закона, које се односе на измене у шест чланова постојећег закона, зато што сматрам да су корисне, афирмативне, као и да ће произвести позитивне ефекте у пракси, односно у функционисању полиције.

Не могу а да се не изразим позитивно на једну праксу која је уведена овде у Народној скупштини, када је реч о Министарству унутрашњих послова, а односи се на консултације министра са посланичким групама у Народној скупштини, и то како из владајуће странке, тако и из редова опозиције. И то је оно што је добро и то је оно што већ полако даје одређене помаке и резултате.

Иако се интензивно ради на новом закону, како је неко рекао, кровном закону о полицији који, како је речено, очекујемо на јесен, који ће функционално и свеобухватно регулисати ову област, увести неопходне реформе и даље унапредити стање у овој области, сматрам да су ове измене потребне јер се односе на веома битне сегменте.

Како видимо, овим изменама предвиђено је стварање услова за образовање нових сектора – сектора за управљање људским ресурсима и сектора за послове стратешког планирања, међународне сарадње и европских интеграција. Мислим да је то добро и да је важно због, између осталог, како сте и ви рекли господине министре, унапређења модела каријерног напредовања у полицији, кретања кроз службу запослених, као и на усавршавању и обучавању запослених.

Позитивно гледам и на измене које садржи члан 2. Предлога закона, а које се односе на поступање полиције у стању повећаног ризика. Наиме, овим изменама ствара се правни основ за деловање Министарства унутрашњих послова у промењеним условима, дакле, у условима повећаног ризика по стање јавне безбедности, ризика од нарушавања јавног реда у већем обиму, као и угрожавања безбедности људи и имовине.

Када је реч о изменама Закона које третира члан 3, нагласио бих да се врши реорганизација специјалних и посебних јединица полиције, у склопу структуралне реформе, а која за циљ има рационализацију односно жељу да се на најоптималнији начин искористе постојећи људски и кадровски ресурси. И недавни догађаји у Македонији су нешто што говори у прилог потребе регулисања ове области.

Важно је истаћи да долази и до измена које садржи члан 4, који може и да се назове делом тзв. „Тијаниног закона“, о чему смо већ данас доста слушали, а за шта постоји велико интересовање јавности. У наведеном члану се ствара правни основ да полиција у случајевима када је пријављен нестанак лица може да реагује и предузима радње без одлагања, дакле, одмах по пријави.

На самом крају желео бих да напоменем и да сам са групом од шест народних посланика СНС предложио амандман на овај закон. Амандман смо предложили тако да гласи да уместо осмог дана од дана објављивања у „Службеном гласнику“ закон ступи на снагу наредног дана од дана објављивања. Надам се да ће овај амандман бити прихваћен, а и из свих осталих разлога које сам навео желео бих да вас позовем да прихватимо овај закон. Хвала.

ПРЕДСЕДАВАЈУЋИ: Захваљујем, господине Марковићу. Реч има народна посланица Снежана Маловић. Изволите.

СНЕЖАНА МАЛОВИЋ: Захваљујем се, поштовани председавајући. Господине Стефановићу, представници Министарства унутрашњих послова, драге колеге, данас су пред нама измене и допуне Закона о полицији. С обзиром да улазимо у пети сат расправе око предложених измена и допуна, то довољно говори о чињеници и о важности овог закона. Покушаћу да укажем на неке битне ствари, битне сегменте који се налазе у овом предлогу закона, а да се не понављам, пошто је доста тога већ изнето од стране мојих колега.

Иако је овај закон наизглед мали, има шест чланова, без последњег става који се тиче примене закона, не бих рекла да су ово ситне измене, већ да су, напротив, веома крупне измене, јер на основу ових измена МУП има могућност да донесе потпуно нови акт о систематизацији.

Као што смо рекли на самом почетку формирања ове владе да ћемо подржати сваки корак који је реформски, који може да донесе добробит како нашим грађанима, тако и функционисању државних институција, тако и јесмо за измене закона и овог закона који иде у том правцу.

Ми желимо да вам верујемо у све оно што сте изнели у образложењу овог закона, да желите да уведете каријерно напредовање, да желите да уведете реформу полиције, да исправите неке аномалије унутар система које постоје и са којима сте се суочили и сигурно много боље од нас знате с тим у вези. Желимо да вам верујемо да желите да уведете ефикасност полиције, како у заштити грађана, тако и у одржавању јавног реда и мира, у сузбијању криминала, сузбијању нарочито организованог криминала и корупције.

Желимо да подржимо и реформске кораке због тога што смо свесни колико су они тешки, колико је тешко један окоштали систем који дуго функционише, често по принципима који нису у сарадњи са свакодневним поступањем, колико је тешко такав систем реформисати.

Међутим, наравно да вам нећемо пружити бланко подршку, а пратићемо рад, све оно што је позитивно, као што сам рекла, подржаћемо, покушаћемо да дамо допринос томе да како законски предлози, тако и одређени поступци које предузимате буду што бољи.

Ја ћу сада овде коментарисати одређене чланове закона опет у жељи да дамо свој конструктиван допринос. Рекла бих да ове измене закона имају два сегмента.

Први сегмент се односи на употребу снага, у ствари употребу и начин поступања полиције у стању повећаног ризика, то је увођење новог члана – члана 14а и ту нема шта да се приговори, зна се да је то потребно, имали смо расправу у друштву око тога и то је свакако нешто што као такво треба да функционише.

Други део се односи на поступање и употребу мера и радњи за потрагу за несталим лицима. Овим предложеним изменама се допуњава члан 72. Закона о полицији. Као разлог за измену и допуну овог члана се наводи немогућност или отежан начин поступања полиције уколико дође до нестанка лица за које се сумња да су жртве извршења кривичних дела и наводи се да полиција није у могућности да хитно предузима одређене мере и радње.

Пажљиво читајући постојећи члан 72. нигде се не види да полиција нема могућности да предузима одмах мере и радње које су јој у могућности. Управо када сам говорила у претходном излагању везано за окошталост система, рекла бих да се и у овом члану то види. Значи, некада је било прописано да се потрага за лицем не може спроводити док не протекне време од 24, па 72 сата, сад да не лицитирам са временом. Сада је то избрисано и постоји могућност предузимања радњи полиције одмах.

Међутим, уколико се сматра да се те радње и мере односе на надзор комуникације, онда свакако да је потребно било изменити Законик о кривичном поступку, што сте ви већ нагласили, где је потребно да се налог за предузимање надзора над комуникацијама изда од стране овлашћеног судије за претходни поступак.

С тим у вези, желим само да укажем на чињеницу да смо недавно, пре пар година, имали одлуку Уставног суда поводом Закона о БИА и Закона о ВБА по иницијативи Заштитника грађана, где је утврђено да се надзор над комуникацијом може искључиво вршити по решењу судије за претходни поступак.

Овде у образложењу, тј. анализи ефеката Предлога закона се наводи да постоји могућност да се Законик о кривичном поступку измени у том смислу да постоји усмена наредба судије за претходни поступак. То подржавам, али опет указујем на чињеницу да такав став по досадашњој судској пракси нема Уставни суд.

Затим, желим да укажем на члан 20. који се мења предложеним изменама и допунама, он се потпуно редефинише и као што сам рекла овај члан је свакако основ за доношење новог акта о систематизацији. При томе, не желим ништа да инсинуирам, не желим ништа лоше да кажем, верујем да имате добру намеру, навели сте нека лица која су вам сарадници и обзиром да познајем рад тих лица, нарочито генерала Живковића, то могу да подржим.

Као посланичка група СДС ми смо поднели амандман у коме сматрамо да треба да се врати став који дефинише да дирекцијом полиције руководи директор полиције. Јасно ми је да руководи директор полиције, али сматрам да треба да постоји тако стриктна одредба у закону и у одредбама које се тичу дирекције полиције не постоји то.

Није довољно јасно због чега је избачен став који се односи на субординацију и хијерархију (Председавајући: Време, госпођо Маловић, немате више времена.), мислим да имамо... јер верујем да је и овај став био основ вама када су смењени одређени начелници полиције да Управом криминалистичке полиције руководи директор полиције. Не знам да ли је још увек тако, али верујем да је тако било.

ПРЕДСЕДАВАЈУЋИ: Захваљујем, госпођо Маловић, заиста немате више времена. Реч има народна посланица Весна Мартиновић. ВЕСНА МАРТИНОВИЋ: Уважени министре, поштоване колегинице и колеге народни посланици, предложеном изменом Закона о полицији у делу који је у јавности познат као Тијанин закон Влада Републике Србије је предложила обавезу полиције да одмах предузме мере и радње ради проналаска лица чији је нестанак пријављен, а за који постоје основане сумње да је то лице жртва кривичног дела.

Мислим да је предлог добар, али мислим да сам по себи није довољан. Мислим да представља само први корак, што је у осталом и министар данас рекао, а и у образложењу предложеног закона је већ иста ствар наведена.

Желела бих само да објасним зашто мислим да је то недовољна промена. Ако постоје основи сумње да је неко лице жртва кривичног дела, тада смо на терену кривичног права. Када смо на терену кривичног права, тада се у процесном смислу, дакле, у смислу процедура које између осталог регулишу и који органи и за шта су надлежни, примењује пре свега Законик о кривичном поступку, а не Закон о полицији. Ту ћемо се сложити.

По Законику о кривичном поступку, јавни тужилаца је тај који руководи преткривичним поступком и који спроводи истрагу. Не, полиција. Полиција у кривичном поступку нема ни једно једино овлашћење да сама одлучује о покретању било ког дела кривичног поступка, нити да сама одлучује о предузимању, самостално да одлучује о предузимању било које радње или мере у оквиру кривичног поступка.

Дакле, полиција предузима радње и мере у кривичном поступку искључиво и само на основу налога или јавног тужиоца или судије. Поступање по налогу јавног тужиоца се посебно односи на оно што је значајно за проналажење лица чији је нестанак пријављен, а то је прибављање евиденције остварене телефонске комуникације, коришћење базних станица и лоцирање места са којег се обавља комуникација.

Какву онда ситуацију имамо. По предложеној измени Закона о полицији, полиција мора одмах да реагује, а по важећем Законику о кривичном поступку, полиција не сме да реагује ако нема налог, односно захтев јавног тужиоца или налог судије за претходни поступак.

И, шта онда полиција да ради? Ако примењује Закон о полицији онда практично свесно крши Законик о кривичном поступку. Ако се определи за примену Законика о кривичном поступку, онда не примењује Закон о полицији. Како год да поступи то неће бити добро, а мислим да таква ситуација није фер према полицији.

Просто, полиција не сме да буде уопште доведена у ситуацију да бира који ће закон примењивати, јер закони нису колачи па да нам се неки свиђају, па их користимо, неки не свиђају, па их одбацимо. Дакле, није фер према полицији. Оно што је још озбиљније јесте да се тиме ствара ризик да полиција предузима незаконите радње које под знак питања могу да доведу целокупан кривични поступак.

Као што сам рекла, ово о чему сам говорила, мање-више и Влада у свом образложењу навела као и министар уосталом данас, али нам министар није одговорио на два суштинска питања.

Прво, зашто Влада Републике Србије није учинила напор да благовремено припреми и измену Законика о кривичном поступку, која би заједно са овом данашњом предложеном изменом Закона о полицији чинила једну логичну целину, у којој ниједан орган не би имао дилему који закон примењује, а који не примењује.

Када већ данас немамо те измене, молим министра да као овлашћени представник Владе, а не као министар за унутрашње послове, каже када можемо да очекујемо да те измене Законика о кривичном поступку уђу у скупштинску процедуру, јер је јасно да без тих измена, ова данашња измена Закона о полицији у делу који се у јавности зове „Тијаниним законом“ практично ће остати непримењиво слово на папиру. Хвала.

ПРЕДСЕДАВАЈУЋИ: Реч има министар Небојша Стефановић.

НЕБОЈША СТЕФАНОВИЋ: Морам да кажем, замало да будете у праву. Мало је фалило, али ево, нисте овог пута, бићете следећег пута.

Погледајте члан 286. Законика о кривичном поступку. Да ли сте га прочитали? Јесте, добро.

Законик о кривичном поступку, члан 286. овлашћења полиције – ако постоје основи сумње да је извршено кривично дело за које се гони по службеној дужности, полиција је дужна да одмах предузме потребне мере и да се пронађе учинилац кривичног дела, да се учинилац или саучесник не сакрије или не побегне, да се открију и обезбеде трагови кривичног дела и предмети коју могу послужити као доказ, као и да се прикупе сва обавештења која би могла бити од користи за успешно вођење кривичног поступка, а тужилаштво обавештава одмах, или најкасније у року од 24 часа, али најкасније у року од 24 сата.

Ја вам кажем – о предузимању радњи, полиција одмах, а најкасније у року од 24 сата, након предузимања, не пре предузимања, након предузимања, обавештава јавног тужиоца.

Шта радимо у тих 24 сата? Да пустимо да дете буде киднаповано, исечено и убијено, а ми кажемо, извините, чекам да се тужилац одлучи, а имам га ту за десет минута и ми можда за десет минута можемо да решимо дело. Шта радимо у вакууму између тренутка када је полиција обавештена до првог следеће момента када се тужилац јави? Да ли су то два минута или 40 минута, шта је тај вакуум и ко одлучује о том периоду, ко шта предузима или предлажете да полиција седи код куће, односно у станици и да чека?

То је ваш предлог. Дакле, ваш предлог је да не постоји да одмах предузима, дакле ви предлажете да ми не предузимамо ништа, да чекамо одлуку тужиоца.

(Весна Мартиновић: То није тачно.)

Јесте, ви сте то јасно рекли и могу да вам прочитам из стенограма. Дакле, ви предлажете да чекамо одлуку тужиоца и да ништа не предузимамо.

Да вас цитирам, рекли сте: „Ако се примени Закон о полицији, крши се Закон о кривичном поступку“, а то значи да фактички не примењујемо ову норму где каже да се одмах предузимају све радње и мере.

Ви предлажете да полиција не ради ништа, али срећом је Законик о кривичном поступку предвидео да се најкасније у року од 24 сата обавештава тужилаштво, а до тада полиција може да предузима све мере и радње самостално.

То се не односи на задржане податке. Ми причамо о мерама и радњама које сам прочитао овде, да полиција може да предузме потребне мере да се пронађу учиниоци кривичног дела, да се учинилац или саучесник не сакрије, не побегне, да се открију и обезбеде трагови кривичног дела и предмети који могу послужити као доказ, као и да прикупи сва обавештења која би могла бити од користи за успешно вођење кривичног поступка, што није мало.

Али, овде сам био врло јасан и молим да се са тим стварима не играмо. Ниједног тренутка нисам тражио да полиција прислушкује, тражи без икаквог налога, уз налог суда, нити би се ко играо са тим, нити ми пада на памет, ја сам само тражио убрзање процедуре. Ако треба сада после сваког народног посланика да то поновим хиљаду пута, ви знате да мени то није тешко, ја ћу то да поновим сваки пут.

Дакле, никакве незаконите радње, само немојте молим вас одузимати полицији оно што може да уради у складу са законом. Ми овде само, уз велики напор Игора Јурића, којем се још једном захваљујем, ово је предлог који је Игор Јурић послао, ја га потпуно подржавам, слажем се и мислим да је ово најбоље решење, да се да обавеза полицији да одмах почне са поступањем и нека се то оснажи кроз Закон о полицији.

Наравно, ви имате право да у дану за гласање гласате против. Ја сам уверен да ћете ипак гласати за и дати подршку и овом законском предлогу. Хвала.

ПРЕДСЕДАВАЈУЋИ (Константин Арсеновић): Реч има Весна Мартиновић.

ВЕСНА МАРТИНОВИЋ: Дакле, мислим да је некоректно да говорите о нечему о чему нисам говорила и да то тумачите као мој став. Дакле, ја сам врло јасно на почетку рекла да је предлог добар, али да мислим да сам за себе, односно по себи, није довољан.

Питала сам вас врло јасно, а ви сте ми на све друго одговорили, осим на оно што сам питала, а питала сам шта је био проблем Влади Републике Србије да истовремено са овом изменом Закона о полицији, припреми одговарајућу измену Законика о кривичном поступку, на који се сама Влада у свом образложењу позива.

Само питам, што је то био проблем Влади да припреми истовремену измену Законика о кривичном поступку са Законом о полицији и направи једну логичну целину.

Друго питање је било, ако ме нисте добро разумели, зашто ако то већ није урадила за данашњу седницу, питање је гласило када онда можемо да очекујемо такву измену о којој Влада, понављам, у образложењу пише онолико да је неопходно усаглашавање са Законом о полицији? Хвала.

ПРЕДСЕДАВАЈУЋИ: Реч има министар Стефановић.

НЕБОЈША СТЕФАНОВИЋ: Ми смо припремили као Министарство и послаћемо министру правде предлог измене и допуне Законика о кривичном поступку, с обзиром да се ради о комплексној материји Законика о кривичном поступку.

Са кривичним законима је заиста кров кривичног гоњења и нешто што морамо веома озбиљно да размотримо, пошто свака измена тога мора бити плод озбиљне расправе, да нас не бисте онда оптужили како смо то урадили збрда-здола, а да нико није обавештен. Претпостављам да ће Министарство ипак морати за неколико дана да размотри и усагласи и поднесе овакве измене и допуне Кривичног законика.

Међутим, оно што је важно да ми овим изменама Закона о полицији дајемо оно право полицији да може одмах да почне да поступа и чак не овлашћење, него налог да одмах почне да поступа, наравно, држећи се закона, у року од 24 часа обавештава тужиоца, најкасније у року од 24 часа.

Што се тиче задржаних података, тражићемо оно решење које ће бити најефикасније, а да буде у складу са законом. Не могу да кажем тачно када ће бити, пошто нисам министар надлежан за правду, да могу да предложим ту измену закона, не могу другим министрима да намећем законска решења која смо ми већ елаборирали, ми о овоме причамо већ дуго. Ја сам са министром Селаковићем већ разговарао и уверен сам да ће он врло брзо прихватити овакве законске измене.

ПРЕДСЕДАВАЈУЋИ: Реч има народни посланик Гордана Чомић, имате два минута и 34 секунде.

ГОРДАНА ЧОМИЋ: За данашњу расправу може се сасвим укратко дати опаска да смо сагласни да су измене и допуне закона потребне и да смо сагласни о томе да ће измене и допуне закона произвести проблеме у примени, у пракси, без подзаконских аката, без измена Законика о кривичном поступку, када је у питању најважнији члан овог закона који се не односи на унутрашњу структуру самог МУП.

Данашња расправа је открила да имамо и снаге и воље да заиста разговарамо о теми и ту бих се потпуно сагласила са народном посланицом Маријом Обрадовић, да је то ствар која се гради. Дакле, не говоримо о људима, него људи говоре о теми, а не једни о другима, и мислим да је једна од последица и начина на који су, пре уласка у пленарну салу, вођене консултације о предлозима закона.

Оно што је још увек мени остало неодговорено, јесте образложење о томе да лице које је пензионисано са 52 године живота и 30 година радног стажа, за које кажем да се не бави сличним пословима у пензији, спомињано је да је у питању немогуће Уставом.

То је доста клизав терен. Ја сам рекла да ја амандман подносим, зато се о томе разговара. Спремна сам да се разговара и о уставности таквог решења, али је тај терен једнако клизав као и терен којим правите изузетак за нечије раније пензионисање у односу на године стажа и на године живота.

Дакле, тешко да ће бити уставно образложење довољно да се одбаци овај амандман, ја сам рекла да не инсистирам на прихватању овог амандмана да бих гласала за закон, али то сматрам важним. Зашто сматрам важним? Јер ће нам произвести последице у будућности ако то оставимо ван паске овог закона било којом одредбом.

Зашто то говорим? Зато што сам претходном министру полиције, господину Ивицу Дачићу, такође на време 2010. године, с почетка говорила о потреби да прилагодимо Закон о азилу и говорила о мигрантској кризи и то илуструјем тим податком само зато да докажем да то што је неко у опозицији је само стање опозиције и Владе, ми смо опозиција Србије и у том смислу молим да се саслушају наша решења и предлози. Хвала вам.

ПРЕДСЕДАВАЈУЋИ: Реч има народни посланик Љубица Мрдаковић Тодоровић, а затим Адриана Анастасов. Пријавите се Љубице само. Изволите.

ЉУБИЦА МРДАКОВИЋ ТОДОРОВИЋ: Хвала, господине председавајући. Поштовани господине министре са сарадницима, колегинице и колеге народни посланици, неко је од данашњих говорника рекао да овај предлог закона о изменама и допунама Закона о полицији има шест чланова.

Тачно је, рекло би се једноставан посао и једноставна прича, али иза ових предложених правничких термина крију се страшне ствари, иза ових правничких термина извирују наша деца која нажалост више нису са нама и наша деца коју морамо заштитити како знамо и умемо.

Обавеза није мала, свесни смо да једним законским текстом не можемо да инсталирамо, метафорички речено, „Великог брата“ који ће непрекидно бдети над свима нама и посебно над нашом децом и алармирати органе реда или притећи у помоћ кад год је то потребно.

Али, можемо да изменимо постојећи закон којим ће се умањити непотребно администрирање и поштовање форме и изразом усмени налог који даје судија, омогућити људима од струке да реагују у што краћем року и спрече оно најгоре, оно што претходних месеци потреса Србију и све њене грађане, оно што нас је распаметило, а то је губитак невиних живота.

Чињеница је да се безбедносна ситуација у већем делу света, па и код нас, усложњава из дана у дан великом брзином и интензитетом, то смо чули од многих говорника данас. Србија је, као и бројне земље у окружењу, суочена са миграцијом која се слободно може назвати сеобом народа, далеких народа, непознатих нама и ми њима. Свесни смо муке и патње кроз коју ти људи, жене и деца пролазе и желе своје слободно парче неба.

Али, да се не заваравамо, нису сви који пролазе кроз наше двориште добронамерни. Неки су кренули с невољницима да успут праве невоље, а неки су те невољнике прихватили као робу и робље да их експлоатишу и искоришћавају.

Пратећи руту миграната мало ниже од мог града Ниша, одакле долазим, спуштамо се до Куманова, где су пре извесног времена на делу били терористички напади. Сви знамо шта је било и шта је могло да буде. Спречено је, нажалост, уз велике жртве момака и људи који су часно и поштено носили полицијску униформу. И са стрепњом се питамо да ли ће и где ће неко ново место поделити судбину са Кумановом или ћемо то успети да спречимо?

Све ово што сам рекла, рекла сам са разлогом. У односу на друге земље, па и земље у окружењу, Србија у овом тренутку делује као оаза мира и наравно тако треба и да остане. Али, да би остало тако, морамо онима који су задужени за нашу безбедност дати у руке законско овлашћење да благовремено делују, те да превенцијом очувају мир и безбедност и стабилност. Хтели или не, законске текстове морамо да унапређујемо непрекидно како бисмо спречили све лоше што се спречити може.

На крају да резимирам, зверско убиство девојчице Тијане Јурић и многе друге деце и одраслих, сеоба народа из Азије у Европу, чије размере и импликације су забрињавајуће. Експанзија терористичког ентузијазма и полета задојеног и прегојеног верским фанатизмом и наравно конвенционални криминал који се огледа у трговини оружјем, опијатима и људима су само делић широког спектра негативних и забрињавајућих појава против којих полиција мора да се бори заједно са свима нама, тако да ћу у дану за гласање подржати овај предлог закона. Хвала.

ПРЕДСЕДАВАЈУЋИ: Реч има посланик Адриана Анастасов.

АДРИАНА АНАСТАСОВ: Поштовани председавајући, уважени министре са сарадницима, даме и господо народни посланици, поштовани грађани Србије, као што је моја претходна колегиница рекла, заиста имамо један данас јако битан закон и од свих тих закона свакако за мене најбитнији јесте део закона који се односи на примену Тијаниног закона.

Наиме, постојеће законско решење у Закону о полицији онемогућава брзу реакцију полиције приликом трагања за несталим лицима за које постоје основане сумње да су жртве неког од кривичних дела.

Чланом 4. овог предлога закона представља се правни основ да полиција у случајевима када је пријављен нестанак лица има правни основ да реагује и примењује сва овлашћења у циљу проналаска извршиоца кривичног дела и жртве, користећи све расположиве мере и радње без икаквих одлагања.

Оно што се догодило малој Тијани Јурић је нешто што никога у Србији није оставило равнодушним. Јула 26. прошле године она је зверски убијена, а убица је недавно у Суботици осуђен на 40 година затвора.

По речима Игора Јурића, оца преминуле девојчице, правда као систем постоји у земљи Србији. Након суђења за убиство ћерке Тијане, он је нагласио да у Србији заиста постоји јака воља да ствари које нису добре, да се промене и да ће усвајањем овог предлога закона доста се учинити на побољшању личне безбедности сваког грађанина Србије.

На сајту МУП је урађено истраживање како грађани виде решавање овог случајева и преко 50% грађана је заиста похвалило и задовољно је ефикасношћу полиције када је реч о случају Тијане Јурић.

Да полиција и МУП много боље ради свој посао показује и наредни нестанак, тј. један од случајева који је потресао целу Србију, а у питању је двогодишња девојчица која је 13. марта отета у београдском насељу Браће Јерковић.

Брзом реакцијом МУП, након само два сата, девојчица је пронађена и враћена родитељима и сви ми који смо то пратили, заиста смо били поносни на рад полиције која је показала да иде укорак са временом пратећи савремене технологије и чинећи да се осећамо безбедно у својој земљи.

Као што смо већ чули, нацрт потпуно новог закона о полицији је у завршној фази, међутим хитност оваквих случајева нам доноси предложена законска решења.

Морам да нагласим да је један од стратешких приоритета МУП за период од 2015. до 2018. године управо већа безбедност грађана и рад полиције у заједници. Полицијски рад на локалном нивоу, тј. концепт полиције у заједници је основ рада полиције у већини модерних држава, укључујући и оних у ЕУ.

На крају, заиста желим да се захвалим свим колегама који су подржали ово законско решење, да кажем своје мишљење да сматрам да је Србија безбедна земља, да су грађани у Србији безбедни, да је, иако имамо проблеме да се на њима интензивно ради и да похвалим заиста рад МУП и рад министра Стефановића, да кажем да је ово земља у којој се никада не би десило да представник неке земље, функционер или председник неке владе буде нападнут и да му буде угрожена лична безбедност, а ипак то се десило у некој другој земљи, на неком другом месту и десило се управо нашем председнику Владе, господину Александру Вучићу и то је за сваку осуду.

Ми овде градимо једну другачију, бољу Србију и зато позивам све посланике да у дану за гласање подрже овај закон. Хвала.

ПРЕДСЕДАВАЈУЋИ (Игор Бечић): Захваљујем, госпођо Анастасов. Реч има народни посланик Марко Атлагић. Изволите.

МАРКО АТЛАГИЋ: Уважени господине потпредседниче Народне скупштине господине Бечићу, уважени господине министре др Небојша Стефановић са сарадницима, поштоване даме и господо народни посланици, поштовани грађани Србије, драго ми је, господине министре унутрашњих послова, господине Стефановићу, да вас поново видим у овом високом дому, дому Народне скупштине Републике Србије, којим сте ви председавали у функцији председника Народне скупштине Републике Србије у протеклом мандату изузетно добро, готово феноменално. То није мишљење само већине народних посланика позиције, него и бивше опозиције у протеклом мандату, а и већине грађана Републике Србије.

Посебну захвалност, господине министре, у име грађана преносимо вама и вашем министарству, а и Влади Републике Србије за изузетно добре активности у прошлогодишњим незапамћеним поплавама које су задесиле један део наших грађана и наше земље. Грађани Републике Србије то памте и сигурно знаће то ценити и наградити када за то дође време.

Поштовани народни посланици, и овај предлог закона о изменама и допунама Закона о полицији има своје упориште у експозеу председника Владе Републике Србије господина Александра Вучића, којег је он поднео овде нама народним посланицима, а и грађанима Републике Србије, у овом високом дому, дому Народне скупштине Републике Србије 27. априла, господње 2014. године.

Наравно, да не заборавим, експозе председника Владе Републике Србије господина Александра Вучића је најпрецизнији, најсвеобухватнији, најконкретнији, највећи, 52 густо куцане стране, и најбољи од свих 72 претходна, од времена првог председника Владе Републике Србије Проте Матеје Ненадовића 1805. године до данас.

На страници 5. експозеа председника Владе Републике Србије господина Александра Вучића, поред осталог, пише, цитирам, господо народни посланици – „Модернизација је кључна реч за Србију у наредној деценији, без обзира на то да ли говоримо о економским реформама, реформама правосуђа, реформама здравственог или образовног сектора или када говоримо о нашем односу са ЕУ. Уколико као Влада не модернизујемо земљу, изневерићемо Србију“.

Зато је модернизација МУП један од прворазредних задатака модернизације Србије. Влада Републике Србије је већ приликом доношења стратешких докумената планирала и доношење новог закона о полицији. Како знамо, Нацрт закона о полицији је у завршној фази. Међутим, уређење неких области захтевају хитност у поступању и зато се не може чекати нови закон. Зато поједина питања, ево, како видимо и данас, решиће се изменама и допунама закона.

Господо народни посланици, таквим приступом ћемо отклонити штетне последице по рад нашег МУП-а. Овим предлогом закона о изменама и допунама Закона о полицији уведена су два нова сектора о којима нећу говорити. То је сектор управљања људским ресурсима и сектор за планирање и међународну сарадњу, јер су моје колеге, господа народни посланици, то изузетно добро образложили.

Међутим, дозволите ипак да кажем неколико реченица на крају. Ми смо данас, господо народни посланици, на почетку Народне скупштине чули неке податке који, по мени, нису истинити. Дозволите, поштовани господине министре, да изнесем податке, а ви можете бити сведок да ли су они истинити.

За време вашег кратког мандата, господине министре др Стефановићу, као министар унутрашњих дела за годину дана постигли сте, по мени, веома добре резултате. Прво, чињеница, поверење грађана Републике Србије у полицију за време вашег мандата за годину дана повећано је за 5%. Ово су тачне информације, а не које смо данас чули.

Друго, укупни криминал у Републици Србији за годину дана смањен је за 7,5%. Ово су тачни подаци, а не које смо данас чули.

Треће, број саобраћајних несрећа је смањен за 6%. Број погинулих у саобраћајним несрећама са 614 на 502. Пето, у борби против корупције за протеклих годину дана, господине министре, за време вашег министровања, откривено је 1.896 кривичних дела, што износи 22% у односу на претходни период. Ово су тачни подаци, а не претходни. На почетку седнице чули смо паушалне.

На крају, због времена, позивам вас, господо народни посланици, посебно вас из опозиционих клупа, пошто вас има јако мало, нажалост, да дате и ви свој глас за овај законски предлог, јер ћете бар мало, па макар и на овај начин, придонети модернизацији Републике Србије, за коју се тако здушно залаже наш председник Владе и читава Влада, господин Александар Вучић и већина грађана Србије, као и већина народних посланика.

На самом крају, молим вас, господине председниче, да пренесете господину министру Стефановићу, пошто не смем да се обратим, нашем министру иностраних дела, да пренесе захвалност највећег броја грађана Републике Србије господину председнику Владе Републике Србије господину Александру Вучићу за храбро, рекао бих херојско, културно, цивилизацијско и државничко држање на комеморацији жртава злочина и напада на његову личност у Сребреници 17. јула господње 2015. године. Хвала.

ПРЕДСЕДАВАЈУЋИ: Захваљујем. Реч има народни посланик Милија Милетић.

МИЛИЈА МИЛЕТИЋ: Уважени председавајући, поштовани министре са сарадницима, уважене колеге посланици, поштовани грађани Србије, ја сам Милија Милетић и долазим из општине Сврљиг, најлепше општине у Србији, која се налази поред најлепшег града у Србији, а то је град Ниш.

Говорићу о изменама и допунама Закона о полицији. Као човека, мене је полицијска рука отхранила. Мени је отац радио у полицији и у потпуности разумем све проблеме које имају наши људи који раде у полицији.

Закон о изменама и допунама Закона о полицији уводи значајне измене и практична решења у случају када полиција мора да поступа у стању повећаног ризика, када догађаји указују да би могли бити угрожени јавна безбедност, као и безбедност свих људи. Промена безбедносне ситуације у региону и повећани ризици условили су измене члана 3. Закона о полицији, а који подразумева другачију организацију дирекције полиције и другачија кадровска решења, како би се створиле оперативније јединице. Врши се реорганизација специјалних и посебних јединица полиције.

Овим изменама ствара се правни основ за поступање полиције у ситуацијама повећаног ризика. То су ситуације које још увек не захтевају увођење ванредног стања, а ипак захтевају појачано ангажовање полицијских јединица. Закон доноси основ за брже деловање специјалних и посебних јединица полиције, нарочито у случају терористичких претњи и појачаног деловања терористичких организација у региону.

Такође, један од разлога за доношење закона је иницијатива грађана за оснивање правног оквира у смислу практичних решења и увођења применљивих норми када се деси нестанак малолетне особе, тзв. Тијанин закон. Тако је у члану 72. Закона о полицији унета одредба која омогућава хитно предузимање свих мера из надлежности полиције како би се за кратко време пронашли извршиоци кривичних дела и жртве извршења, што је кључно за успешно решавање случајева отмице.

Имамо случајеве отмице који су се десили уназад можда неколико месеци, када је наша полиција веома брзо и ефикасно реаговала и у тој реакцији је био укључен и наш министар полиције. Овим се остварују услови за брзо и ефикасно деловање полиције и пружање адекватне помоћи жртви насиља, као и откривање извршилаца кривичног дела.

Закон уводи правни основ за деловање полиције у случајевима нестанка малолетне особе и прописује садејство и сарадњу са другим надлежним органима, удружењима грађана и грађанима и преузимање мера у складу са законом и њиховом успешном проналажењу.

Полиција је раније расписивала потраге за несталим лицима у року од 68 сата од нестанка, што је имало тешке последице по жртве кривичних дела и овим се ствара оквир за успешно и брзо деловање и проналажење несталих особа.

Значајна измена уводи се чланом 5. закона којим се додаје нови члан 111а, а који регулише вршење безбедносних провера по захтеву других органа и правних лица, а који је недостајао након доношења Закона о оружју и муницији и Закона о приватном обезбеђењу. Сада се та празнина надокнађује увођењем ове одредбе и усаглашавају се одредбе ова три закона, а сви се сећамо да је био и овај закон о обезбеђењу и приватним обезбеђењима.

Чланом 6. закона прописује се престанак радног односа овлашћеног припадника МУП-а са навршене 52 године живота, односно 30 година ефективног стажа, чиме се омогућава одлазак у пензију припадника Министарства чије је здравље нарушено и који су дужи низ година радили под посебно тешким условима.

Ово говорим, ово сам нешто читао, али из срца могу да одговорим да је полиција наша увек била на местима где други људи нису били. То говорим из угла сина чији је отац био полицајац који је у најтежим временима ишао и увек био на бранику наше отаџбине.

Овим законом се даје могућност да људи који напуне 52 године живота и 30 година ефективног рада… имаће могућност да после њих дођу млађи, способнији, јачи.

Ту спадају ватрогасно-спасилачке јединице. Долазим из општине где постоји мањак ватрогасаца и очекујем да ћемо врло брзо имати могућност да примимо одређени број људи који ће радити на спасавању свих оних којима је потребно у општини Сврљиг, а и у свим другим општинама у Србији.

Још једном, као посланик Уједињене сељачке странке, са листе СНС и као српски домаћин, са овог места желим да честитам свим лекарима славу Свети врачи, а посебно нашим српским домаћинима који данас славе. Још једном свима желим пуно здравља и среће и да ова година буде родна и благородна, како на њиви, тако и у кући.

Ја ћу гласати за овај закон, као и за све законе које предлаже Влада на челу са нашим премијером.

ПРЕДСЕДАВАЈУЋИ: Захваљујем. Реч има народни посланик Милан Петрић, као последњи пријављени дискутант.

МИЛАН ПЕТРИЋ: Поштовани председавајући, поштовани министре, представници Владе, поштоване колегинице и колеге, предлог измена и допуна Закона о полицији који је данас на дневном реду је усклађивање са већ донетим законима. Мислимо да овакве усклађености из законских аката систематски обезбеђују правни поредак државе.

У члану 5. то усклађивање се врши са Законом о оружју и муницији, а тиче се безбедоносне провере. У члану 4. је додат став који полицијским службеницима омогућује да предузме одређене мере у циљу спасавање људских живота, и то је у ствари усклађивање са тим законом, а због чега ће Српска народна партија дати свој глас данас овим изменама и допунама Закона о полицији.

Међутим, уочили смо пар детаља у овом закону, а које би желели да изменимо, а у циљу добијања квалитетнијег и демократски оријентисаног акта са прецизнијом применом. Сматрамо да је из техничког угла непотребно да у члану 1. текст садржи речи „европских интеграција“, јер је већ описано претходним речима „међународна сарадња“. Та дефиниција се ионако односи на читав свет, а познато је да би требало да полицијске службе сарађују не само са европским институцијама, већ и са свим државним, а у циљу извршења свих својих задатака.

Системска реорганизација која се описује кроз члан 3. може бити добар потез, уколико се реализује по данашњем тумачењу које је изложио министар.

Примена и употреба специјалних и посебних јединица мора бити посебно уређена и процена мора бити претходно образложена, да не би дошло до злоупотребе јединица за свакакве употребе, послове и задатке које добија.

Појам, сврху и намену потребно је ближе описати кроз одређене правилнике и друга нижа акта у овој и у другим сродним областима.

У члану 6. се помиње обавезан одлазак у пензију по навршених 52 године старости и 30 година ефективног рада. Можда би чак требало размишљати и о раздвајању та два услова. Можда је ту решење. Мишљења смо да то ипак треба оставити на добровољној основи, уколико се тим начином не крше одредбе из других закона у којима је то већ описано.

Такође, у те запослене је држава дуго улагала на разне начине, правећи од њих бедем сигурности и безбедности наше државе. Процес формирања специјалца трајао је од пет до десет година – пет година ако је учествовао у борбеним дејствима и 10 година у мирнодопским условима. Као такви, већ формирани својој намени, сматрамо да поседују огромно и вредно искуство на пољима своје делатности.

Такво искуство би у ситуацијама које се, нажалост, кроз разне медије и од стране одређених појединаца, и ако узмемо у обзир ситуацију у окружењу, најављује, могло би бити од изузетне важности. Њихова логистика о могућим задацима може бити пресудна.

Једноставно, сматрамо да служба још може користити њихов потенцијал, уколико још нису спремни да је напусте. Из тих разлога сматрамо да добровољност треба бити параметар који у овом члану треба узети у обзир.

Надам се да ће министар пажљиво анализирати важност поднетих амандмана Српске народне партије и омогућити нам да побољшамо предлог измена и допуна Закона о полицији. Захваљујем.

ПРЕДСЕДАВАЈУЋИ: Захваљујем, господине Петрић.

Пошто на листама посланичких група више нема пријављених за реч, пре закључивања начелног претреса, питам да ли желе реч председници, односно представници посланичких група или још неко ко није искористио своје право из члана 96. Пословника? (Не) Хвала.

Закључујем начелни претрес о Предлогу закона о изменама и допунама Закона о полицији.

Поштовани народни посланици, сагласно члану 90. став 2. и члану 101. Пословника Народне скупштине, обавештавам вас да ће седница Тринаестог ванредног заседања Народне скупштине у 2015. години бити настављена у среду, 15. јула 2015. године у 12.30 сати, преласком на претрес у појединостима о првој тачки дневног реда, Предлогу закона о претварању права коришћења у право својине на грађевинском земљишту уз накнаду.

Истовремено вас подсећам да ће пре тога, са почетком у 11.20 сати бити одржана Четврта посебна седница Народне скупштине у 2015. години, на којој ће се народним посланицима обратити Његова екселенција господин Мартин Шулц, председник Европског парламента, па молим шефове посланичких група да обезбеде да на посебној седници Народне скупштине присуствује што већи број народних посланика. Захваљујем.

Захваљујем господину министру Небојши Стефановићу.

(Седница је прекинута у 19.55 часова.)